വൈറ്റില ഫ്ളൈഓവർ ഉദ്‌ഘാടനത്തിന് മുമ്പ് വി ഫോർ കേരള പ്രവർത്തകർ ഗതാഗതത്തിന് തുറന്നുകൊടുത്തതിനെ തുടർന്ന് സംഘർഷം; നാലുപേരെ പൊലീസ് അറസ്റ്റുചെയ്തു; പത്തുപേർക്കെതിരെ കേസെടുത്തു - Media Malayalam (മീഡിയ മലയാളം)\nHome Kerala വൈറ്റില ഫ്ളൈഓവർ ഉദ്‌ഘാടനത്തിന് മുമ്പ് വി ഫോർ കേരള പ്രവർത്തകർ ഗതാഗതത്തിന് തുറന്നുകൊടുത്തതിനെ തുടർന്ന് സംഘർഷം;...\nവൈറ്റില ഫ്ളൈഓവർ ഉദ്‌ഘാടനത്തിന് മുമ്പ് വി ഫോർ കേരള പ്രവർത്തകർ ഗതാഗതത്തിന് തുറന്നുകൊടുത്തതിനെ തുടർന്ന് സംഘർഷം; നാലുപേരെ പൊലീസ് അറസ്റ്റുചെയ്തു; പത്തുപേർക്കെതിരെ കേസെടുത്തു\nകൊച്ചി: വൈറ്റില ഫ്ളൈഓവർ ഉദ്‌ഘാടനത്തിന് മുമ്പ് വി ഫോർ കേരള പ്രവർത്തകർ ഗതാഗതത്തിന് തുറന്നുകൊടുത്തത് സംഘർഷത്തിൽ കലാശിച്ചു. സംഭവവുമായി ബന്ധപ്പെട്ട് നാലുപേരെ പൊലീസ് അറസ്റ്റുചെയ്തു. പത്തുപേർക്കെതിരെ കേസെടുത്തു. വി ഫോർ കേരള കോ ഓർഡിനേറ്റർ നിപുൺ ചെറിയാൻ, പ്രവർത്തകരായ ആഞ്ജലോസ്, വർഗീസ്, സുരാജ് ഡെന്നീസ് എന്നിവരെയാണ് മരട് പൊലീസ് അറസ്റ്റുചെയ്തത്. കൂടുതൽ അറസ്റ്റുണ്ടാകും. കോടതി ഇന്നലെ ഇവർക്ക് ജാമ്യം നിഷേധിച്ചു. ഇന്ന് കേസ് വീണ്ടും പരിഗണിക്കും.\nപാലത്തിൽ അതിക്രമിച്ചു കടന്ന് ഒന്നരലക്ഷം രൂപയുടെ നഷ്‌ടമുണ്ടാക്കിയെന്ന പൊതുമരാമത്ത് വകുപ്പിന്റെ പരാതിയിലാണ് കേസ്. പത്ത് വാഹന ഉടമകൾക്കെതിരെയും കേസെടുത്തിട്ടുണ്ട്.\nശനിയാഴ്ച രാവിലെ 9ന് മുഖ്യമന്ത്രി പിണറായി വിജയൻ ഉദ്‌ഘാടനം ചെയ്യാനിരിക്കുന്ന ഫ്ളൈഓവറിൽ ചൊവ്വാഴ്ച വൈകിട്ട് ഏഴോടെയാണ് നാടകീയരംഗങ്ങൾ അരങ്ങേറിയത്. കനത്ത മഴയ്ക്കിടെ അ‌രൂർ ഭാഗത്തു നിന്ന് പാലാരിവട്ടം ഭാഗത്തേക്കുള്ള ബാരിക്കേഡുകൾ ആരോ നീക്കംചെയ്തതോടെ വാഹനങ്ങൾ പാലത്തിലേക്ക് പ്രവേശിച്ചു. ആ സമയത്ത് പൊലീസുണ്ടായിരുന്നില്ല.ഗതാഗതക്കുരുക്കിൽപ്പെട്ട് നട്ടംതിരിഞ്ഞ വാഹനയാത്രക്കാരും പ്രദേശവാസികളും ചേർന്ന് ഫ്ളൈ ഓവർ തുറന്നതായി സാമൂഹ്യമാദ്ധ്യമങ്ങളിൽ പ്രചാരണവും തുടങ്ങി. വൈറ്റില ഭാഗത്ത് പാലത്തിന്റെ മറുവശം പൊലീസ് ബാരിക്കേഡ് വച്ച് അടച്ചിരുന്നു. പാലത്തിൽ കയറിയ കാറുകളും ലോറികളും ഉൾപ്പെടെ വാഹനങ്ങൾ ഇതോടെ അരമണിക്കൂറോളം കുരുങ്ങി. പൊലീസ് കേസെടുക്കുമെന്ന് പറഞ്ഞതോടെ വാഹനങ്ങളുമായി തിരിച്ച് പോകേണ്ടിയും വന്നു.പകപോക്കലെന്ന്വൈറ്റില, കുണ്ടന്നൂർ ഫ്ളൈ ഓവറുകൾ തുറന്നുകൊടുക്കണമെന്ന് ആവശ്യപ്പെട്ട് വി ഫോർ കേരള സമരത്തിലായിരുന്നു. കഴിഞ്ഞദിവസം പാലത്തിലേക്ക് നടത്തിയ മാർച്ച് പൊലീസ് തടഞ്ഞിരുന്നു. മുൻപ് പ്രതിഷേധിച്ചതിന്റെ പേരിൽ തങ്ങളോടു പകപോക്കുകയാണെന്ന് വി ഫോർ കേരള ഭാരവാഹികൾ ആരോപിച്ചു. നിർമ്മാണം പൂർത്തിയായിട്ടും ഉദ്ഘാടനം നീട്ടിക്കൊണ്ട് പോയതിന് പൊതുമരാമത്ത് മന്ത്രിക്കെതിരെയും ഉദ്യോഗസ്ഥർക്കെതിരെയും നിയമനടപടി സ്വീകരിക്കും.\nPrior to the inauguration of the Vytila flyover, V for Kerala activists opened it to traffic, resulting in clashes.\nof the Vytila flyover\nopened it to traffic\nPrior to the inauguration\nresulting in clashes.\nV for Kerala activists\nPrevious articleശ്രീനാരായണ ഗുരു ഓപ്പൺ സർവകലാശാലയുടെ ലോഗോയിൽ ഗുരുദേവന്റെ സാന്നിദ്ധ്യമില്ലാത്തത് വിവാദമാകുന്നു\nNext articleഅങ്കമാലി- ശബരി റെയിൽപാതയ്ക്ക് സംസ്ഥാന സർക്കാരിന്റെ ഗ്രീൻ സിഗ്നൽ\nവിവാഹം അടക്കമുള്ള പരിപാടികൾ നടത്തണമെങ്കിൽ സംസ്ഥാന സർക്കാരിന്‍റെ കോവിഡ് 19 ജാഗ്രത...\nKerala April 16, 2021\nഎൻഫോഴ്സ്‌മെന്റ് ഡയറക്ടേറ്റ് (ഇഡി) ഉദ്യോഗസ്ഥർക്കെതിരെ ക്രൈബ്രാഞ്ച് രജിസ്റ്റർചെയ്ത കേസുകൾ ഹൈക്കോടതി റദ്ദാക്കിയതോടെ...\nരണ്ടാം ഘട്ട കൊവിഡ് വ്യാപനത്തിന്റെ പശ്ചാത്തലത്തില് മെഡിക്കല് കോളജ് ആശുപത്രിയില് തിങ്കളാഴ്ച...\n‘തെറ്റു ചെയ്യാത്തവർ പേടിക്കേണ്ടതില്ല ഗോപൂ’ എന്ന തലവാചകത്തോടെ കേരള പൊലീസ് പങ്കുവച്ച...


landslide in wayanad claimed one life വയനാട്ടിലെ കരിങ്കൽക്വാറിയിൽ മണ്ണിടിച്ചിൽ; ടിപ്പര് ഡ്രൈവര് വാഹനത്തില് കുടുങ്ങി മരിച്ചു\nവയനാട് വടുവഞ്ചാൽ കടച്ചിക്കുന്നിൽ കരിങ്കൽക്വാറിയിലുണ്ടായ മണ്ണിടിച്ചിലിൽ ടിപ്പര് ഡ്രൈവര് വാഹനത്തില് കുടുങ്ങി മരിച്ചു. ലോറിയിലുണ്ടായിരുന്ന മാനന്തവാടി പിലാക്കാവ് അടിവാരം സ്വദേശി സില്‍വസ്റ്ററാണ് വാഹനത്തില് അകപ്പെട്ട് മരിച്ചത്.\nഇന്ന് ഉച്ചയ്ക്ക് രണ്ട് മണിയോടുകൂടിയാണ് അപകടമുണ്ടായത്. അപകടത്തിന് പിന്നാലെ സിൽവസ്റ്റർ ഓടിച്ചിരുന്ന ലോറിക്ക് മുകളിൽ വലിയ പാറ വന്ന് പതിക്കുകയായിരുന്നു. തുടർന്ന് സ്ഫോടക വസ്തു ഉപയോഗിച്ച് പാറ പൊട്ടിച്ച് ലോറിയുടെ മുൻഭാഗം തകർത്താണ് അപകടത്തിൽപെട്ടയാളെ പുറത്തെടുത്തത്. ഫയർഫോഴ്സും നാട്ടുകാരും ചേർന്നാണ് ലോറി വെട്ടിപ്പൊളിച്ച് മൃതദേഹം പുറത്തെടുത്തത്.\nരണ്ട് തവണ പഞ്ചായത്ത് അനുമതി നിഷേധിച്ച ശേഷം ഹൈക്കോടതിയെ സമീപിച്ച് തുടർന്ന് ലഭിച്ച അനുമതിയോടെ പ്രവർത്തിക്കുന്ന ക്വാറിയിലാണ് മണ്ണിടിച്ചിലുണ്ടായത്. ക്വാറിയുടെ പ്രവർത്തനം മൂലം പ്രദേശവാസികൾക്കുണ്ടാകുന്ന ദുരിതത്തെ കുറിച്ച് ട്വന്റിഫോർ സെപ്റ്റംബറിൽ റിപ്പോർട്ട് ചെയ്തിരുന്നു.\nStory Highlights – landslide, wayanad\nRead more on: landslide | wayanad


ഇന്ത്യന് ക്രിക്കറ്റ് താരം വിജയ് ശങ്കര് വിവാഹിതനാകുന്നു; ആശംസകളുമായി ഇന്ത്യന് താരങ്ങള് | Vijay Shankar announces engagement and costars with wishes\nഇന്ത്യന് ക്രിക്കറ്റ് താരം വിജയ് ശങ്കര് വിവാഹിതനാകുന്നു; ആശംസകളുമായി ഇന്ത്യന് താരങ്ങള്\nChennai, First Published 21, Aug 2020, 1:48 PM\nസണ്‍റൈസേഴ്‌സ് ഹൈദരാബാദ് താരമായ വിജയ് ഐപിഎല്ലിനായി യുഎഇയിലേക്ക് തിരിക്കാനിരിക്കെയാണ് വിവാഹം.\nചെന്നൈ: ഇന്ത്യന് ക്രിക്കറ്റ് താരം വിജയ് ശങ്കര് വിവാഹിതനാകുന്നു. വൈശാലി വിശ്വേശരനാണ് വധും. വിവാഹനിശ്ചയം കഴിഞ്ഞ വാര്‍ത്ത താരം ഇന്‍സ്റ്റഗ്രാം അക്കൗണ്ട് വഴി പുറത്തുവിട്ടു. സണ്‍റൈസേഴ്‌സ് ഹൈദരാബാദ് താരമായ വിജയ് ഐപിഎല്ലിനായി യുഎഇയിലേക്ക് തിരിക്കാനിരിക്കെയാണ് വിവാഹം. കെ എല് രാഹുല്, യൂസ്‌വേന്ദ്ര ചാഹല്, ശ്രേയസ് അയ്യര് തുടങ്ങിയവര് ആശംസകളുമായെത്തി.\nകൊറോണക്കാലത്ത് വിവാഹ ജീവിതത്തിലേക്ക് കടക്കുന്ന രണ്ടാമത്തെ ഇന്ത്യന് താരമാണ് വിജയ് ശങ്കര്. നേരത്തെ സ്പിന്നര് യൂസ്‌വേന്ദ്ര ചാഹല് നര്‍ത്തകിയായ ധനശ്രീ വര്‍മയുമായിട്ടുള്ള വിവാഹനിശ്ചയം കഴിഞ്ഞിരുന്നു.\nഇന്ത്യയുടെ ലോകകപ്പ് ടീമിലുണ്ടായിരുന്ന ശങ്കര് ടൂര്‍ണമെന്റിനിടെ പരിക്കേറ്റതിനെ തുടര്‍ന്ന് നാട്ടിലേക്ക് മടങ്ങുകയായിരുന്നു. ഓള്‍റൗണ്ടറെന്ന നിലയില് ഐപിഎല്ലിലും ആഭ്യന്തര ക്രിക്കറ്റിലും തിളങ്ങിയെങ്കിലും അന്താരാഷ്ട്ര ക്രിക്കറ്റില് മികച്ച പ്രകടനം പുറത്തെടുക്കാന് സാധിച്ചിരുന്നില്ല.\nതാരത്തെ ലോകകപ്പ് ടീമില് ഉള്‍പ്പെടുത്തിയും വിവാദങ്ങള്‍ക്ക് വഴിവച്ചു. മികച്ച ഫോമില് കളിക്കെ അമ്പാട്ടി റായുഡുവിനെ തഴഞ്ഞാണ് വിജയ് ശങ്കറെ ടീമില് ഉള്‍പ്പെടുത്തിയിരുന്നത്. ഇതിനെതിരെ പരസ്യ പ്രതികരണം നടത്തിയ റായുഡു വൈകാതെ വിരമിക്കല് പ്രഖ്യാപിച്ചിരുന്നു. പിന്നീട് തീരുമാനം മാറ്റുകയായിരുന്നു.\nLast Updated 21, Aug 2020, 1:51 PM


മമ്മൂട്ടിയുടെ " പേരൻപ് " ഫെബ്രുവരി ഒന്നിന് തീയേറ്ററുകളിലേക്ക്. - Cinema Prekshaka Koottayma\nമമ്മൂട്ടിയുടെ " പേരൻപ് " ഫെബ്രുവരി ഒന്നിന് തീയേറ്ററുകളിലേക്ക്.\nമമ്മൂട്ടിയുടെയും, സാധന എന്ന നടിയുടെയും പ്രകടനമാണ് സിനിമയുടെ മുഖ്യ ആകർഷണം. അഞ്ജലി അമീർ , സമുദ്രക്കനി, സുരാജ് വെഞ്ഞാറംമൂട്, സിദ്ദിഖ് ,അഞ്ജലി എന്നിവരാണ് ഈ ചിത്രത്തിൽ അഭിനയിക്കുന്നത്.\nശ്രീ രാജലക്ഷ്മി ഫിലിംസിന്റെ ബാനറിൽ പി.എൽ. തെനപ്പനാണ് " പേരൻപ് " നിർമ്മിച്ചിരിക്കുന്നത്. കേരളത്തിൽ ആന്റോ ജോസഫ് ഫിലിം കമ്പനിയാണ് സിനിമ വിതരണം ചെയ്യുന്നത്. മമ്മൂട്ടിയുടെ സിനിമ ആദ്യമായി ചൈനയിലും റിലീസ് ചെയ്യുന്നുണ്ട്. രണ്ട് മണിക്കൂർ ഇരുപത്തിഏഴ് മിനിറ്റാണ് സിനിമയുടെ ദൈർഘ്യം.\nമമ്മൂട്ടിയുടെ " പേരൻപ് " ഫെബ്രുവരി ഒന്നിന് തീയേറ്ററുകളിലേക്ക്. Reviewed by CPK on January 26, 2019 Rating: 5


To those religious cowards who gets irittated | ഡാവിഞ്ചിയുടെ പെയിന്റിങ്ങിന്റെ പേരിൽ തെരുവിൽ ഇറങ്ങാൻ നാണമില്ലേ? ഹനുമാൻ സ്വാമിയുടെ ലൈംഗികാവയവം വരച്ചാൽ മതനിന്ദ ആകുന്നതെങ്ങനെ? ഗുരുദേവന്റെ ഫോട്ടോഷോപ്പു ചെയ്ത ചിത്രം മാറ്റി വരച്ചാൽ ആരെയാണു മുറിവേൽപ്പിക്കുന്നത്? ദൈവങ്ങളുടെ പേരിൽ കുരു പൊട്ടുന്ന ഭീരുക്കളോടു ചില കാര്യങ്ങൾ - MarunadanMalayalee.com\nDecember 19, 201611:38 AM IST Permalink\nമത വികാരങ്ങൾ വ്രണപ്പെടുത്താതെ സൂക്ഷിക്കേണ്ടത് ആരോഗ്യമുള്ള ഒരു സമൂഹത്തിന്റെ നിലനിൽപ്പിന് ആവശ്യമാണ്. അതു ഉറപ്പു വരുത്താൻ ഭരണകൂടങ്ങൾക്ക് ഉത്തരവാദിത്വം ഉണ്ട്. എന്നാൽ തൊട്ടതിനും പിടിച്ചതിനുമെല്ലാം മതവികാരം പൊട്ടി ഒലിക്കാൻ തുടങ്ങുകയും ആ വികാരങ്ങളുടെ പേരിൽ ചിലർ കലാപം നടത്തുകയും ചെയ്താൽ ഒരു ദാക്ഷിണ്യവും ഇല്ലാതെ അവരെ നേരിടാൻ ആണ് മികച്ച ഭരണകൂടങ്ങൾ ശ്രമിക്കേണ്ടത്. ഒരു മനുഷ്യൻ അവന്റെ ജീവിതത്തിലെ ഏറ്റവും അത്യന്തികമായ ശരിയായി കരുതുന്ന പേഴ്സണൽ ലിബേർട്ടിയിലേയ്ക്കുള്ള കടന്നു കയറ്റമായി ഈ വികാരം പൊട്ടിയൊലിക്കുന്ന നിലയിലേക്ക് വരുമ്പോൾ ആണ് ഉറച്ച നിലപാടുകൾ ആവശ്യമായി വരുന്നത്.\nകഴിഞ്ഞ ഏതാനും ദിവസങ്ങളായി കേരളത്തിന്റെ പൊതുബോധം ചർച്ച ചെയ്യുന്നത് നിർഭാഗ്യവശാൽ ഇങ്ങനെ പൊട്ടിയൊലിക്കുന്ന ചില നാറുന്ന ചാലംങ്ങളുടെ കുറിച്ചാണ്. മലയാളത്തിന് ഒട്ടേറെ നല്ല സിനിമകൾ നൽകിയ കമൽ എന്ന സംവിധായകനെ കമാലുദ്ദീൻ ആക്കിയുള്ള പ്രചാരണമാണ് ഇതിൽ ഏറ്റവും നാണ കെട്ട ഒന്ന്. ഭാഷപോഷിണി എന്ന സാഹിത്യ വാരികയിൽ പ്രസിദ്ധീകരിച്ച ഒരു പഴയ പെയ്ന്റിങ്ങിന്റെ ചിത്രവും ഒരു പഴയ ശിൽപ്പത്തിന്റെ ചിത്രവുമാണ് മറ്റൊരു വിവാദത്തിന് കാരണമായത്. പതിനായിരം കോപ്പി പോലും അടിക്കാത്ത ഭാഷപോഷിണിയിൽ വന്ന ചിത്രങ്ങൾ വിവാദമായത് പോലും അതു മനോരമ പിൻവലിച്ചപ്പോൾ മാത്രമാണ്.\nഈ മൂന്നു വിവാദങ്ങളിലും കേരളം എത്രമാത്രം അധഃപതിച്ചിരിക്കുന്നു എന്നതിന്റെ ഉദാഹരണമായി മാറുകയാണ്. സുഡാപ്പികൾ എന്നും സംഘികൾ എന്നും കമ്മികൾ എന്നും പേരിട്ടു വിളിക്കപ്പെടുന്ന സോഷ്യൽ മീഡിയായിലെ മൂന്നു വിഭാഗവും ഏതാണ്ട് ഒരേ മനസ്സോടെ തന്നെ നഗ്‌നമായ ഈ ആവിഷ്‌കാര സ്വാതന്ത്ര്യത്തിനെതിരെ നിൽക്കുന്നു എന്നതാണ് ഏറ്റവും ലജ്ജാകരം. സംഘികൾ എന്നു വിശേഷിപ്പിക്കപ്പെടുന്നവരാണ് ഈ വിവാദത്തിനു പിന്നിൽ എങ്കിലും സുഡാപ്പികൾ എന്നു വിശേഷിപ്പിക്കപ്പെടുന്നവർ മൗനം പാലിക്കുന്നത് പൊതുവെ ആവിഷ്‌കാര സ്വാതന്ത്ര്യത്തിന്റെ പേരിൽ ഏറ്റവും ബഹളം വയ്ക്കുന്നത് അക്കൂട്ടർ ആയതുകൊണ്ടാണ്.\nഏറ്റവും ലജ്ജാകരമായ അവസ്ഥ കമ്മികൾ എന്നു വിശേഷിപ്പിക്കപ്പെടുന്ന സോഷ്യൽ മീഡിയായിലെ ഇടത് അനുകൂലികളുടെ മൗനമാണ്. പ്രതി സ്ഥാനത്ത് നിൽക്കുന്നത് മനോരമ ആയതുകൊണ്ട് അവർ കടുത്ത മൗനം പാലിക്കുന്നു. എന്നു മാത്രമല്ല സമാനമായ ഒരു സാഹചര്യത്തിൽ മനോരമ എടുത്ത നിലപാട് ഇടത് പക്ഷത്തിന് ചില്ലറ ബുദ്ധിമുട്ടൊന്നുമല്ല ഉണ്ടാക്കിയത് എന്നതും ഇതിന് കാരണമായി കാണാം. ശ്രീനാരയണ ഗുരുവിനെ കുരിശിൽ തറച്ചു എന്ന പേരിൽ വെള്ളപ്പള്ളിയും കൂട്ടരും തെരഞ്ഞെടുപ്പ് കാലത്ത് ലഹള ഉണ്ടാക്കിയത് ഇടത് റാലിയിൽ നടത്തിയ പ്രതീക്താമകമായ ഒരു ടാബ്ലോയെ മനോരമ വിവാദമാക്കിയപ്പോൾ ആയിരുന്നു.\nസംഘികളുടെയും കമ്മികളുടെയും സുഡാപ്പികളുടെയും കാര്യം കളഞ്ഞാലും നിഷ്പക്ഷർ എന്നു പറയുന്ന ഒരു വിഭാഗവും ഇതിനെതിരെ നിലപാട് എടുക്കുന്നുണ്ട്. ആവിഷ്‌കാര സ്വാതന്ത്ര്യം അല്ല ഇതു തന്തയില്ലായ്മയാണ് എന്നു പറഞ്ഞാണ് ഈ നിഷ്പക്ഷർ രംഗത്തുള്ളത്. എന്തിന് മതവികാരം വ്രണപ്പെടുത്തുന്നു, മതങ്ങളെയും വിശ്വാസങ്ങളെയും വെറുതെ വിട്ടു കൂടെ എന്നാണ് ഈ നിഷ്പക്ഷർ ചോദിക്കുന്നത്. എന്നാൽ ഇവരാരും എന്താണ് ഈ വിഷയങ്ങളിലെ മത വികാരം എന്നു മാത്രം വ്യക്തമാക്കുന്നില്ല. അതേ സമയം കമൽ കമാലുദ്ദീനാണ് അവരുടെ പ്രശ്നം എന്നു ഇവർ പറയാതെ പറയുകയും ചെയ്യുന്നു.\nമനോരമ ക്ഷമ പറഞ്ഞതോടെ മാന്യമായി അവസാനിപ്പിച്ചു പോയ വെള്ളാപ്പള്ളിക്ക് നന്ദി പറഞ്ഞു കൊണ്ട് തന്നെ തുടങ്ങാം. തൃശൂർക്കാരനായ റിയാസ് കോമു എന്ന ശിൽപ്പി 11 വർഷം മുൻപ് നിർമ്മിച്ച വിള്ളലും പൂപ്പലുമുള്ള ശ്രീനാരായണ ഗുരുവിന്റെ ശിൽപ്പമാണു ഭാഷാപോഷിണിയിൽ കവർ ചിത്രമായി പ്രസിദ്ധീകരിച്ചത്. ലോക പ്രശ്തനായ ഈ ശിൽപ്പി നിർമ്മിച്ച വളരെ അർത്ഥപൂർണ്ണമായ ഒരു ശിൽപ്പം ഭാഷാപോഷിണിയുടെ കവർ ചിത്രമായതോടെ ഒരു വിഭാഗം ആളുകൾ വിവാദമാക്കി രംഗത്തു വരികയായിരുന്നു. മനോരമ ആയതുകൊണ്ട് അതിനു ക്ഷമ പറഞ്ഞു തലയൂരി. മറുനാടൻ ആയിരുന്നെങ്കിലും ഒരു കാരണവശാലും ക്ഷമ പറയാൻ കൂട്ടാക്കുമായിരുന്നില്ല. ഫോട്ടോഷോപ്പ് ചെയ്ത ശ്രീനാരായണ ഗുരുവിന്റെ ചിത്രങ്ങൾ മാത്രമേ കാണിക്കാൻ പാടുള്ളൂ എന്നു പറയുന്നത് മതഭീകരതയുടെ അങ്ങേയറ്റമാണ്. കാലക്രമേണെ ഗുരുദേവന്റെ ആശയങ്ങളിൽ അവരുടെ അനുയായികൾ നടത്തിയ മായം ചേർക്കൽ ഇതിലും ശക്തമായി അവതരിപ്പിക്കാൻ മറ്റാർക്കും കഴിയില്ല. എന്നാൽ ശിൽപ്പിയുടെ പേര് റിയാസ് കോമു എന്നതായതാണ് ഇവിടെ പ്രധാനമായും പ്രശ്നമായത്.\nഎന്തിനു മതവികാരം വ്രണപ്പെടുത്തുന്നു, മതങ്ങളെയും വിശ്വാസങ്ങളെയും വെറുതെ വിട്ടുകൂടെ എന്നാണ് ഈ നിഷ്പക്ഷർ ചോദിക്കുന്നത്. എന്നാൽ ഇവരാരും എന്താണ് ഈ വിഷയങ്ങളിലെ മതവികാരം എന്നു മാത്രം വ്യക്തമാക്കുന്നില്ല. അതേസമയം കമൽ കമാലുദീനാണ് അവരുടെ പ്രശ്‌നം എന്ന് ഇവർ പറയാതെ പറയുകയും ചെയ്യുന്നു.കമലിനെ കമാലുദീനാക്കി മാറ്റിയ വിവാദത്തിന്റെ പശ്ചാത്തലം പരിശോധിച്ചാൽ ഇതു തന്നെയാണ് വ്യക്തമാകുന്നത്. കാ ബോഡിസ്കേപ്സ് എന്ന ഒരു മലയാളം സിനിമയിൽ ഹനുമാന്റെ നഗ്‌ന ചിത്രം പോസ്റ്റർ ആക്കിയതാണ് കമലിനെതിരെയുള്ള പ്രധാന കാരണം. ജയൻ കെ ചെറിയാൻ എന്നതാണ് ആ സംവിധായകന്റെ പേര് എന്നതാണ് ഇതു വിവാദമാക്കാൻ പ്രധാന കാരണം. കോടതിയിൽ പോയാണ് ഈ സംവിധായകൻ ഐഎഫ്എഫ്കെയിൽ ഈ സിനിമ അവതരിപ്പിച്ചത് എന്ന കാര്യം മറന്നാണ് ഇവർ കമലിനെതിരെ രംഗത്തു ഇറങ്ങിയത്. ദേശീയഗാന വിഷയത്തിൽ കമൽ നടത്തിയ പ്രതികരണം കൂടിയായപ്പോൾ കമാലുദീനെതിരെ സംഘപരിവാർ രംഗത്തിറങ്ങുകയായിരുന്നു.\nകൂട്ടത്തിൽ ഏറ്റവും ചൂടു പിടിച്ചതും ഏറ്റവും നാണംകെട്ടതുമായ ആരോപണം യേശുക്രിസ്തുവിന്റെ അന്ത്യ അത്താഴ വിരുന്നിനെ വികലമാക്കി എന്ന പേരിൽ മനോരമക്കെതിരെ നടക്കുന്ന ലഹളയാണ്. മനോരമയോട് ഒരു തരത്തിലും യോജിപ്പുള്ള ഒരു മാദ്ധ്യമം അല്ല മറുനാടൻ. എന്നാൽ അത് ഈ വൃത്തികേടിനെ ന്യായീകരിക്കാൻ ഒരു കാരണമല്ല. ഇതു ഏറ്റവും വൃത്തികെട്ടതാകാൻ പല കാരണങ്ങൾ ഉണ്ട്. ഒന്നാമത്തേത് താരതമ്യേന സമാധാന പ്രേമികളും മതവികാരത്തിനു അടിമപ്പെടാത്തവരുമാണ് ക്രിസ്ത്യാനികൾ എന്ന തോന്നലിനെ ഈ വിവാദം ഇല്ലാതാക്കി എന്നതാണ് പ്രധാന കാരണം. 10, 000 പേര് വായിക്കുന്ന ഒരു മാസികയിൽ വന്ന പിശക് 25 ലക്ഷം പേരു വായിക്കുന്ന ഒരു പത്രത്തിലൂടെ ഏറ്റു പറഞ്ഞു ക്ഷമ ചോദിച്ചിട്ടും വിവാദം തുടരുന്നു എന്നതാണ് രണ്ടാമത്തെ കാര്യം.\nവേറെയും കാരണങ്ങൾ ഉണ്ട് ഈ വിവാദം കേരള സമൂഹത്തിന് പ്രത്യേകിച്ചു ക്രൈസ്തവ വിശ്വാസികൾക്ക് ഏറ്റവും നാണക്കേടായി മാറാൻ. ഡാവിഞ്ചി എന്ന ചിത്രകാരന്റെ ഭാവനയിൽ വിരിഞ്ഞ ഒരു രംഗമാണ് അന്ത്യ അത്താഴ ചിത്രം എന്നു പോലും ഓർക്കാതെയാണ് ഇതൊരു മതവികാരമായി ഇവർ പൊക്കി പിടിക്കുന്നത്. ഡാവിഞ്ചിയുടെ വിഖ്യാതമായ പെയ്ന്റിങ്ങിന്റെ ഒരു കോപ്പി റൈറ്റും നൽകാതെ സ്വന്തമാക്കിയ വിശ്വാസികൾ അതിനു മറ്റൊരു ചിത്രകാരൻ മറ്റൊരു ഭാഷ്യം നൽകിയപ്പോൾ പൊട്ടിത്തെറിക്കുന്നത് എന്തിനാണ് എന്നു മാത്രം മനസ്സിലാകുന്നില്ല.\nകാ ബോഡിസ്‌കേപ്‌സ് എന്ന മലയാളം സിനിമയിൽ ഹനുമാന്റെ നഗ്നചിത്രം പോസ്റ്റർ ആക്കിയതാണു കമലിനെതിരെയുള്ള വിവാദത്തിനു പ്രധാന കാരണം. ജയൻ കെ ചെറിയാൻ എന്നാണ് ആ സംവിധായകന്റെ പേര് എന്നതും ഇതു വിവാദത്തിലാക്കി. കോടതിയിൽ പോയാണ് ഈ സംവിധായകൻ ഐഎഫ്എഫ്‌കെയിൽ ഈ സിനിമ അവതരിപ്പിച്ചത് എന്ന കാര്യം മറന്നാണ് ഇവർ കമലിനെതിരെ രംഗത്തിറങ്ങിയത്. ദേശീയഗാന വിഷയത്തിൽ കമൽ നടത്തിയ പ്രതികരണം കൂടിയായപ്പോൾ കമാലുദീനെതിരെ സംഘപരിവാർ രംഗത്തിറങ്ങുകയായിരുന്നു.ഒന്നാമത് ഈ ചിത്രത്തിൽ യേശു ക്രിസ്തുവോ ശിഷ്യന്മാരോ ഇല്ല. നഗ്‌ന മാറിടമുള്ള ഒരു സ്ത്രീ നടുക്കിരിക്കുകയും കന്യാസ്ത്രീകൾ ചുറ്റിനും ഇരിക്കുകയും ചെയ്യുന്ന ഒരു ചിത്രം. ഡാവിഞ്ചിയുടെ ചിത്രത്തെ അധികരിച്ചു വരച്ചതുകൊണ്ട് ആ ചിത്രത്തിലെ യേശുവിന്റെയും ശിഷ്യന്മാരുടെയും രൂപം പോലെ ആയി ടോം വട്ടക്കുഴി എന്ന ചിത്രകാരന്റെ ചിത്രവും എന്നു മാത്രം. ഇതിന്റെ പേരിൽ കുരു പൊടേണ്ട ഒരു സാഹചര്യം ഇല്ലാതിരുന്നിട്ടും മനോരമ അതു പൊളിറ്റിക്കലി കറക്റ്റ് അല്ലെന്നു തോന്നി പിൻവലിച്ചു. മനോരമയുടെ ആ ഭയം ചിലർ മുതലെടുത്തതോടെ പിൻവലിക്കലിന് ശേഷം അതൊരു വിവാദമായി മാറുകയും ചെയ്തു.\nമനോരമ മാപ്പു പറയുകയും സഭാതലവനായ മാർ ആലഞ്ചേരി വിഷയം അവസാനിച്ചു എന്നു പരസ്യപ്രസ്താവന നടത്തുകയും ചെയിതിട്ടും ഈ വിഷയം ദൈനംദിനം വഷളാക്കുന്നവർക്ക് മറ്റെന്തോ അജണ്ടയുണ്ടെന്നു തീർച്ച. അതു വരും ദിവസങ്ങളിൽ വ്യക്തമാക്കാതിരിക്കില്ല. ഇപ്പോൾ മനോരമ പത്രം കത്തിച്ചും ബാനർ കെട്ടി തെരുവിൽ ഇറങ്ങിയും പ്രതിഷേധിക്കുന്നവരിൽ വൈദികരും കന്യാസ്ത്രീകളും ഒക്കെയുണ്ട് എന്നതാണ് ഏറ്റവും ലജ്ജാകരം. ക്ഷമിക്കുന്ന സ്നേഹം എന്ന മഹത്തായ ആശയം പ്രചരിപ്പിച്ച മതമാണ് ക്രിസ്തുമതം. ഒരു കരണത്തടിക്കുന്നവനെ മറു കരണം കാണിച്ചു കൊടുക്കാൻ ആണ് യേശുക്രിസ്തു പറഞ്ഞത്. ബൈബിളിലെ ഏറ്റവും വലിയ സന്ദേശവും സ്നേഹമാണ്. ശിക്ഷിക്കുന്ന ദൈവത്തിന്റെ പഴയ നിയമത്തിൽ നിന്നും ക്ഷമിക്കുന്ന ദൈവത്തിന്റെ പുതിയ നിയമത്തിലേക്കുള്ള മാറ്റം അറിയാത്തവരാണ് ഈ വെള്ളക്കുപ്പായക്കാർ എന്നത് ആരെയാണ് ലജ്ജിപ്പിക്കാത്തത്.\nകുരിശിൽ കിടുന്ന കൊണ്ട് യേശു പറഞ്ഞു ദൈവമെ ഇവർ ചെയ്യുന്നത് എന്താണെന്ന് ഇവരറിയുന്നില്ല, ഇവരോട് ക്ഷമിക്കേണം എന്നാണ്. ബൈബിളിൽ അങ്ങോളം ഇങ്ങോളം ഈ ക്ഷമയുടെ അടയാളങ്ങൾ ഏറെയുണ്ട്. സ്നേഹത്തിലൂടെ ലോകം കീഴടക്കാൻ ആണ് യേശുവും ശിഷ്യന്മാരും പഠിപ്പിച്ചത്. പുതിയ നിയമത്തിൽ ഒരിടത്തും ശിക്ഷിക്കുന്ന ദൈവം ഇല്ല. ധൂർത്ത പുത്രന്റെ ഉപമ മുതൽ ഒറ്റപ്പെട്ടു പോയ ആട്ടിൻ കുട്ടിയുടെ കഥ വരെ യേശു പറഞ്ഞു കൊടുത്തത് ക്ഷമിക്കുന്ന സ്നേഹത്തെ കുറിച്ചാണ്. ഇതറിയാത്തവരാണോ ളോഹയിട്ട ഈ ആൾ ദൈവങ്ങൾ. വിശ്വാസികളുടെ മനസ്സിലെ വിദ്വേഷത്തിന്റെ കനൽ കെടുത്തുന്നതിന് പകരം അതു ആളിക്കത്തിക്കുന്ന ഇവർ എങ്ങനെ യേശുവിന്റെ പ്രതിപുരുഷന്മാരാകും?\nഇസ്ലാമിക വിശ്വാസികൾ താരതമ്യേന അസഹിഷ്ണുക്കൾ ആണ്. അള്ളാഹു എന്ന പേരു പോലും മറ്റാരും ഉപയോഗിക്കുന്നത് ഇവരിൽ പലർക്കും ഇഷ്ടമില്ല. ഇസ്ലാമിന്റെ പേരിലാണ് സെൻട്രൽ ആഫ്രിക്കയും മദ്ധ്യ ഏഷ്യയും മുതൽ അമേരിക്കയും യൂറോപ്പും വരെ നിരപരാധികളെ ചിലർ കൊന്നൊടുക്കുന്നത്. ആ അസഹിഷ്ണുത ക്രൈസ്തവ ഹിന്ദു വിശ്വാസികൾക്കിടയിലും പടർന്നു എന്നതാണ് ഏറ്റവും ആപൽക്കരം. ഇസ്ലാമിക വിശ്വാസങ്ങളുടെയും ഖുറാന്റെയും വിട്ടുവാഴ്ചയില്ലാത്ത നിലപാടാണ് പലപ്പോഴും ഇത്തരം വ്യാഖ്യാനങ്ങൾക്കും അതനുസരിച്ചുള്ള പ്രവൃത്തിയിലേക്കും നയിക്കുന്നത്. എന്നാൽ ക്ഷമിക്കുന്ന സ്നേഹം പഠിപ്പിക്കുന്ന ക്രിസ്തുമത വിശ്വാസികളും കണ്ണാടിയെയും കല്ലിനെയും പോലും ആരാധിക്കാൻ പഠിപ്പിക്കുന്ന ഹിന്ദുമതത്തിലും വിശ്വസിക്കുന്നവർ ഇങ്ങനെ അസഹിഷ്ണുക്കളായി കൂടാ. അതു നമ്മളെ പിറകോട്ട് നടത്തുകയേയുള്ളൂ.


ചലച്ചിത്ര മേളയില് പ്രതിഷേധം; കൈരളിയിലെ പ്രദര്‍ശനം നിര്‍ത്തിവെച്ചു\nFirst Published Dec 12, 2016, 7:14 AM IST\nമത്സര വിഭാഗത്തിലുള്ള ഈജിപ്ഷ്യന് ചിത്രം ക്ലാഷിന്റെ മൂന്നാമത്തെയും അവസാനത്തെയും പ്രദര്‍ശനമായിരുന്നു ഇന്ന് നടക്കേണ്ടിയിരുന്നത്. പ്രേക്ഷക ശ്രദ്ധ ഏറെ പിടിച്ചുപറ്റിയ ചിത്രത്തിന്റെ കഴിഞ്ഞ രണ്ട് പ്രദര്‍ശനങ്ങളും കാണാന് വലിയ ജനത്തിരക്കായിരുന്നു അനുഭവപ്പെട്ടത്. ഇന്ന് രാവിലെ 11.30 മണിക്കുള്ള അവസാന പ്രദര്‍ശനത്തിന് നേരത്തെ തന്നെ എല്ലാ സീറ്റുകളും റിസര്‍വ് ചെയ്യപ്പെട്ടിരുന്നു. എന്നാല് 11 മണിയോടെ റിസര്‍വ് ചെയ്തവര് തീയറ്ററിലെത്തിയപ്പോഴേക്കും തീയറ്റര് നിറഞ്ഞുകഴിഞ്ഞിരുന്നു. തൊട്ടുമുമ്പ് നടന്ന പ്രദര്‍ശനം കഴിഞ്ഞ് ആളുകള് പുറത്തിറങ്ങാത്തതാണ് ഇതിന് കാരണമെന്നാണ് സംഘാടകരുടെ വാദം. എന്നാല് റിസര്‍വേഷന് സംവിധാനത്തെക്കുറിച്ച് നേരത്തെ തന്നെ നിരവധി പരാതികള് ഡെലിഗേറ്റുകള് ഉയര്‍ത്തിയിരുന്നു. തുടര്‍ന്ന് റിസര്‍വ് ചെയ്തവര് ചേര്‍ന്ന് സ്റ്റേജില് കയറി പ്രദര്‍ശനം തടസ്സപ്പെടുത്തുകയായിരുന്നു.\nചലച്ചിത്ര അക്കാദമി ചെയര്‍മാന് കമലും അര്‍ട്ടിസ്റ്റിക് ഡയറക്ടര് ബീനാ പോളും സ്ഥലത്തെത്തി സംസാരിച്ചെങ്കിലും പ്രതിഷേധം അവസാനിച്ചില്ല. റിസര്‍വേഷന് സംവിധാനത്തിന്റെ പിഴവിന് അവര് മാപ്പു പറഞ്ഞു. ഇപ്പോള് എല്ലാവരും പുറത്ത് പോകണമെന്നും തുടര്‍ന്ന് റിസര്‍വ് ചെയ്തവര്‍ക്ക് മാത്രമായി ഇപ്പോള് പ്രദര്‍ശനം നടത്തുകയും മറ്റുള്ളവര്‍ക്ക് വേണ്ടി 1.30ന് അടുത്ത പ്രദര്‍ശനം നടത്താമെന്നും കമല് പറഞ്ഞെങ്കിലും ആരും പുറത്തിറങ്ങാന് തയ്യാറായില്ല.


Vijay Hazare trophy kerala losed to Sourashtra-വിജയ് ഹസാരെ ട്രോഫി: രണ്ടാം മത്സരത്തിൽ കേരളത്തിന് തോൽവി\nVijay Hazare Trophy Kerala Losed To Sourashtra\nകേരളം ഉയർത്തിയ 187 റൺസ് വിജയലക്ഷ്യം സൗരാഷ്ട്ര രണ്ട് പന്ത് ബാക്കി നിൽക്കെ മറികടന്നു\nSeptember 27, 2019 07:30:46 am\nബെംഗളൂരു: വിജയ് ഹസാരെ ട്രോഫിയിൽ രണ്ടാം മത്സരത്തിലും കേരളത്തിന് തോൽവി. സൗരഷ്ട്രയോട് മൂന്ന് വിക്കറ്റിനാണ് കേരളം തോൽവി വഴങ്ങിയത്. ഔട്ട്ഫീൾഡ് നനഞ്ഞതിനെ തുടർന്ന് 34 ഓവറാക്കി മത്സരം ചുരുക്കിയിരുന്നു. കേരളം ഉയർത്തിയ 187 റൺസ് വിജയലക്ഷ്യം സൗരാഷ്ട്ര രണ്ട് പന്ത് ബാക്കി നിൽക്കെ മറികടന്നു.\nടോസ് നഷ്ടപ്പെട്ട് ബാറ്റിങ്ങിനിറങ്ങിയ കേരളത്തിന്റെ തുടക്കം ഭേദപ്പെട്ടതായിരുന്നു. നിശ്ചിത ഓവറിൽ ഒമ്പത് വിക്കറ്റ് നഷ്ടത്തിലാണ് കേരളം 186 റൺസെടുത്തത്. വിനൂപ് മനോഹരൻ 47 റൺസും വിഷ്ണു വിനോദ് 41 റൺസും സ്വന്തമാക്കി. എന്നാൽ മുതിർന്ന താരവും ടീമിന്റെ ഉപനായകനുമായ സഞ്ജു സാംസൺ 16 റൺസ് മാത്രമാണ് സ്വന്തമാക്കിയത്. നായകൻ റോബിൻ ഉത്തപ്പ അഞ്ച് റൺസിനും സച്ചിൻ ബേബി 26 റൺസിനും പുറത്തായി. പിന്നാലെ എത്തിയവരും ടീം സ്കോറിലേക്ക് സംഭാവന ചെയ്യാതെ വന്നതോടെയാണ് ടീം കേരള ഇന്നിങ്സ് 186 റൺസിൽ അവസാനിച്ചു.\nമറുപടി ബാറ്റിങ്ങിൽ സൗരാഷ്ട്ര താരം അപ്രിത് വസവയുടെ തകർപ്പൻ ഇന്നിങ്സ് ടീമിനെ വിജയത്തിലേക്ക് നയിച്ചു. പുറത്താകതെ 92 റൺസാണ് താരം സ്വന്തമാക്കിയത്. പ്രേരക മങ്കാദും ഹർവിക് ദേശായ്യും മികച്ച പിന്തുണ നൽകിയതോടെ സൗരാഷ്ട്ര ജയം സ്വന്തമാക്കി. കേരളത്തിന് വേണ്ടി എ.എം.ആസിഫ്, സന്ദീപ് വാര്യർ, ബേസിൽ തമ്പി എന്നിവർ രണ്ട് വിക്കറ്റ് വീതം സ്വന്തമാക്കി.\nAlso Read: റൊണാൾഡോയോ, മെസിയോ? മികച്ച താരത്തെ തിരഞ്ഞെടുത്ത് വിരാട് കോഹ്‌ലി\nവിജയ് ഹസാരെ ട്രോഫിയിൽ ഛത്തീസ്ഗഡിനെതിരായ കേരളത്തിന്റെ ആദ്യ മൽസരം മഴമൂലം ഉപേക്ഷിച്ചിരുന്നു. ഒരുപന്തുപോലും എറിയാനാകാതെയാണ് മത്സരം ഉപേക്ഷിച്ചത്.\nഫ്‌ളാറ്റ് നിര്‍മ്മാതാക്കള്‍ക്കെതിരെ കുരുക്ക് മുറുകുന്നു; കേസ് ക്രൈം ബ്രാഞ്ചിന്


അമ്മയുടെ യൂണിഫോം ധരിച്ച് ബിരുദദാന ചടങ്ങിൽ എത്തിയ മകൾ – വൈറലായ സ്നേഹത്തിന്റെ കഥ | Catholic Church News Malayalam\nHome News അമ്മയുടെ യൂണിഫോം ധരിച്ച് ബിരുദദാന ചടങ്ങിൽ എത്തിയ മകൾ – വൈറലായ സ്നേഹത്തിന്റെ കഥ\nഅമ്മയുടെ യൂണിഫോം ധരിച്ച് ബിരുദദാന ചടങ്ങിൽ എത്തിയ മകൾ – വൈറലായ സ്നേഹത്തിന്റെ കഥ\nബിരുദദാന ചടങ്ങിന് ശേഷം ഗൗൺ അഴിച്ചുമാറ്റിയപ്പോൾ റോബർട്ട മസെന്ന എന്ന ബ്രസീലിയൻ പെൺകുട്ടിയുടെ ഉടുപ്പ് കണ്ട് എല്ലാവരും അമ്പരന്നുപോയി. ക്ലീനിങ് തൊഴിലാളിയായ തന്റെ അമ്മയുടെ യൂണിഫോം ആയിരുന്നു അവൾ ധരിച്ചിരുന്നത്. “അത് കണ്ട് അമ്മ ഓടിവന്നു എന്നെ കെട്ടിപ്പിടിച്ച് കരഞ്ഞു. അമ്മയെന്നിട്ടും ഒന്നും തന്നെ പറഞ്ഞില്ല. കാരണം ആ നിമിഷത്തിനു പകരം വെയ്ക്കുവാൻ ഒരു വാക്കിനും കഴിയുകയില്ലായിരുന്നു.” -കണ്ണുകളിലും മനസ്സിലും നിറഞ്ഞ സ്നേഹവുമായി റോബെർട്ടയെന്ന പെൺകുട്ടി പറയുകയാണ്.\nകോവിഡ് നിയന്ത്രണങ്ങൾ കാരണം വളരെ കുറച്ച് ആളുകൾ മാത്രം പങ്കെടുത്ത ചടങ്ങിലാണ് ഈ സംഭവം. എന്നാൽ ഇന്ന് ഈ സംഭവം സാമൂഹ്യ മാധ്യമങ്ങൾ ഏറ്റെടുത്ത് കഴിഞ്ഞു. യാതൊരുവിധ മടിയോ നാണക്കേടോ ഇല്ലാതെ ഒരു മകൾ തന്റെ അമ്മയ്ക്ക് കൊടുത്ത വലിയ സ്നേഹത്തിന്റെയും ബഹുമാനത്തിന്റെയും നിമിഷങ്ങളെ ലോകം മുഴുവനും ഇന്ന് ഹൃദയപൂർവ്വം ഏറ്റെടുത്തിരിക്കുകയാണ്!\nപതിമൂന്നാം വയസ്സിൽ പഠനം ഉപേക്ഷിച്ച് ജോലിക്കു പോകുവാൻ ഇറങ്ങിയ തന്റെ അമ്മ മാർലീൻ കോർഡേയ്‌റോ പിന്നീട് ടാക്സി ഡ്രൈവറായ തന്റെ പിതാവിനെ വിവാഹം കഴിക്കുകയായിരുന്നു. വളരെ ചെറിയ പ്രായത്തിൽ തന്റെ മക്കളുടെ വിദ്യാഭ്യാസത്തിനു വേണ്ടി വളരെയധികം ജോലികൾ ചെയ്യുവാൻ സന്നദ്ധയായി ഈ അമ്മ. ഒടുവിൽ ക്ലീനിങ് തൊഴിലാളിയായി. മകളുടെ കോളേജ് വിദ്യാഭ്യാസത്തിനും മറ്റു ഫീസുകൾ അടയ്ക്കുവാനുമായി അവർ ഒരുപാട് ബുദ്ധിമുട്ടിയെങ്കിലും അതെല്ലാം സാധിച്ചത് ഈ തൊഴിലിലൂടെയാണ്. അതിനിടയിൽ മർലിൻ തന്റെ മകളുടെ സഹായത്തോടെ എലിമിറ്ററി സ്കൂൾ വിദ്യാഭ്യാസവും പൂർത്തീകരിച്ചു.\n“ഈ ദിവസം എന്റെ മാതാപിതാക്കൾ എനിക്കുവേണ്ടി എടുത്ത എല്ലാ കഷ്ടതകളുടെയും മറുപടിയാണ്. അമ്മയുടെ യൂണിഫോമിൽ ഞാൻ എന്റെ ബിരുദം സ്വീകരിച്ചത് അവരുടെ ജീവിതം എന്നെ ഏറ്റവുമധികം സ്വാധീനിച്ചത് കൊണ്ടാണ്. അമ്മയോടുള്ള നന്ദി സൂചകമായിട്ടാണ് ഈ രീതി തിരഞ്ഞെടുത്തത്. അമ്മ വളർത്തിയെടുത്ത മാന്യമായ ജീവിതത്തിൽ ഞാൻ എത്രമാത്രം അഭിമാനിക്കുന്നുവെന്ന് കാണിക്കുവാനുമാണ്. ഒരു അത്ഭുത വ്യക്തിയായ അമ്മയെ അഭിനന്ദിക്കുവാൻ ഇതിലും മികച്ച ഒരു മാർഗ്ഗം എന്റെ മുന്നിൽ ഇല്ലായിരുന്നു. ദശലക്ഷക്കണക്കിനു ബ്രസീലുകാരുടെ ജീവിതം പോലെ തന്നെ എന്റെ അമ്മയുടെ കഥയും കഠിനമാണ്. എന്റെ അമ്മ അതിൽ വിജയിച്ചു.” – റോബർട്ട പറയുന്നു.\nപെഡഗോജിയിൽ ബിരുദം നേടിയ റോബർട്ട സാമൂഹികമായി ദുർബലരായ കുട്ടികൾക്കുവേണ്ടി പ്രവർത്തിക്കുവാനാണ് താത്പര്യപ്പെടുന്നത്. ഉയർന്ന മാർക്ക് നേടിയാൽ റോബെർട്ടയ്ക്ക് സ്കോളർഷിപ്പോടുകൂടി ബിരുദാനന്തര ബിരുദത്തിനു അവസരം ലഭിക്കും. മാതാപിതാക്കളിൽ നിന്നും മക്കൾക്ക് ലഭിക്കുന്ന ഇത്തരം അവസരങ്ങളിൽ എങ്ങനെ നന്ദിയുള്ളവരാകാമെന്നു സമൂഹത്തിനു കാണിച്ചുകൊടുക്കുകയാണ് റോബെർട്ടയുടെ ജീവിതം.\nകേരളകത്തോലിക്കാ സഭയുടെ ആരോഗ്യരംഗത്തെ പ്രവർത്തനങ്ങൾക്കെതിരെയുള്ള നീക്കങ്ങൾ; പൊതുസമൂഹം ജാഗ്രതയോടെ പ്രതികരിക്കണം: കെസിബിസി ഹെൽത്ത് കമ്മീഷൻ\nനിങ്ങളോടു വിയോജിക്കുന്നവരുമായി സംവദിക്കണമെന്ന് ഫ്രാൻസിസ് മാർപാപ്പ\nപുതിയ വിശുദ്ധർ സമാധാനത്തിന്റെ പ്രതിനിധികൾ: ഫ്രാൻസിസ് മാർപാപ്പ\nസീറോമലബാർ ഉയിർപ്പുകാലം അഞ്ചാം ചൊവ്വ മെയ് 17 ലൂക്കാ 8: 1-8 അനുഗമനം\nസീറോ മലങ്കര മെയ് 17 മത്തായി 10: 5-15 അപ്പസ്തോലന്മാരെ അയയ്ക്കുന്നു


മഴവില് മനോരമ റേറ്റിങ് കുത്തനെ താഴോട്ട്; ശ്രീകണ്ഠന് നായരുടെ ഫ് ളവേഴ്‌സിന് കുതിപ്പ്\nമലയാളികളുടെ ജനപ്രിയ ചാനലുകളില് ലിസ്റ്റുകളില് നിന്നും മഴവില് മനോരമ കുത്തനെ താഴോട്ട്. ബാര്‍ക്ക് റേറ്റിങ്ങില് രണ്ടാം സ്ഥാനത്തുനിന്നും അഞ്ചാംസ്ഥാനത്തേക്കാണ് മഴവില് മനോരമ പതിച്ചത്. അതേസമയം ശ്രീകണ്ഠന് നായരുടെ ഫ് ളവേഴ്‌സ് ചാനലിന് ജനപ്രിയത ഏറുകയാണ്.\nചാനലുകളുടെ ബാര്‍ക്ക് റേറ്റിങ്ങിനെക്കുറിച്ചുള്ള വിശദമായ റിപ്പോര്‍ട്ട് വായിക്കാം…… http://www.marunadanmalayali.com/news/exclusive/latest-tv-ratings-barc-published-the-week-44-ratings-of-malayalam-channels-mazhavil-manorama-and-asianet-58648\nജയലളിതയോട് പ്രേമമായിരുന്നെന്ന് മാര്‍ഖണ്ഡേയ കട്ജു\nകള്ളനോട്ട് തിരിച്ചറിയാന് 10 വഴികള്\nPrevious Previous post: ഇറാനിയന് സംവിധായകന് മജീദ് മജീദിയുടെ ചിത്രത്തില് ദീപിക; അതിശയിപ്പിക്കുന്ന രൂപമാറ്റം വൈറലാകുന്നു\nNext Next post: മലപ്പുറം; 37,000 രൂപയുടെ കള്ളനോട്ടുമായി ബാങ്കിലെത്തിയ സ്ത്രീ പിടിയില്


വാലറ്റത്തിനെതിരെ ടെസ്റ്റ് കളിക്കുന്ന രാഷ്ട്രങ്ങളില് ഏറ്റവും മോശം റെക്കോഡും ഇന്ത്യയുടെ പേരിലാണ്. ഇതാണ് ന്യൂസിലന്റിനെതിരായ വന് പരാജയത്തിലേക്ക് നയിച്ച ഒന്നാം നമ്പര് കാരണം...\n24 Feb, 2020 at 07:28 AM\nകഴിഞ്ഞ വര്‍ഷം ഇന്ത്യ ഒരു ടെസ്റ്റ് പോലും തോറ്റിട്ടില്ല. ഈ വര്‍ഷം തുടങ്ങിയതാവട്ടെ പത്തുവിക്കറ്റ് തോല്‍വിയോടെയും. കിവീസിനെതിരായ ഇന്ത്യയുടെ വന്‍വീഴ്ച്ചയുടെ പിന്നില് കാലങ്ങളായുള്ള ഒരു പരാധീനതയുണ്ട്. എതിര്‍ടീമിന്റെ വാലറ്റത്തെ ബാറ്റ്‌സ്മാന്മാരെ വേഗത്തില് പുറത്താക്കാന് സാധിക്കാത്തതാണ് ഈ ഇന്ത്യന് ദൗര്‍ബല്യം.\nടെസ്റ്റില് ലോക ഒന്നാം റാങ്കാണെന്ന് പറഞ്ഞിട്ടൊന്നും ഒരു കാര്യവുമില്ല. അവസാന വിക്കറ്റുകള് വീഴ്‌ത്തേണ്ട അവസരമെത്തിയാല് ഇന്ത്യന് ബൗളിംങ് കൂടുതല് ദുര്‍ബലമാകും. ആദ്യ വിക്കറ്റുകള് വീഴ്ത്താന് വേണ്ടി എടുക്കുന്ന ശ്രമങ്ങള് അവസാനത്തേക്ക് ഇന്ത്യന് ബൗളര്‍മാരില് നിന്നും ഉണ്ടാവുന്നില്ലെന്നാണ് കണക്കുകള് കാണിക്കുന്നത്. അവസാനക്കാരോട് കാണിക്കുന്ന ഈ ഉദാസീനത എത്രയും പെട്ടെന്ന് പരിഹരിച്ചില്ലെങ്കില് ഇന്ത്യക്ക് വലിയ വില തന്നെ കൊടുക്കേണ്ടി വരും.\nഇന്ത്യക്കെതിരായ ആദ്യ ടെസ്റ്റില് ഒരുഘട്ടത്തില് ന്യൂസിലന്റ് 7ന്225 എന്ന നിലയിലായിരുന്നു. ന്യൂസിലന്റ് ലീഡ് നൂറ് റണ്‍സിലൊതുങ്ങുമെന്ന് ആരും കരുതി. എന്നാല്, ഗ്രാന്റ് ഹോമിന്റേയും ജാമിസന്റേയും അപ്രതീക്ഷിത ഇന്നിംങ്‌സുകള് ഇന്ത്യക്ക് തിരിച്ചടിയായി. 96 പന്തുകളില് നിന്നും ഇവര് 71 റണ്‍സാണ് അടിച്ചത്. പിന്നാലെയെത്തിയ ബൗള്‍ട്ട്(24 പന്തില് 38) ഇന്ത്യന് മുറിവുകളില് ഉപ്പു തേച്ചാണ് മടങ്ങിയത്.\nഅങ്ങനെ നേടിയ 183 റണ്‍സിന്റെ മുന്‍തൂക്കമാണ് ഇന്ത്യയെ പത്തുവിക്കറ്റിന് തോല്‍പിച്ചത്. കാരണം പിന്നീടൊരിക്കലും ആക്രമിച്ച് കളിക്കാന് ഇന്ത്യന് ബാറ്റ്‌സ്മാന്മാര്‍ക്ക് സാധിച്ചില്ല. പിന്നീട് കൂടുതല് പ്രതിരോധിക്കും തോറും കൂടുതല് വിക്കറ്റുകള് ഇന്ത്യക്ക് നഷ്ടമാവുകയും ചെയ്തു. ഓരോ 32.5 പന്തിലും ന്യൂസിലന്റിന് വിക്കറ്റ് നഷ്ടമായി. ഇന്ത്യക്ക് 72.25 പന്തുകള്‍ക്ക് ശേഷമേ വിക്കറ്റ് വീണുള്ളൂ. പക്ഷേ റണ് നിരക്കിലെ കുറവാണ് ഇന്ത്യയെ തോല്‍പിച്ചു കളഞ്ഞത്. നേരത്തെ ആക്രമിച്ച് കളിച്ച ഷമിക്ക് പോലും 20 പന്തില് 21 റണ്‍സെടുക്കാനായിരുന്നുവെന്ന് ഓര്‍ക്കണം.\n2018 മുതലുള്ള ടെസ്റ്റുകളില് എട്ടാം നമ്പര് മുതല് 11ആമന് വരെയുള്ള എതിര് ടീം ബാറ്റ്‌സ്മാന്മാരെ പുറത്താക്കാന് ഏറ്റവും ബുദ്ധിമുട്ടി ടീം ഇന്ത്യയാണ്. അവസാന നാല് വിക്കറ്റുകള് വീഴ്ത്താന് ശരാശരി 101 പന്തുകളാണ് ഇന്ത്യന് ബൗളര്‍മാര് എറിഞ്ഞത്. ടെസ്റ്റ് കളിക്കുന്ന രാജ്യങ്ങളില് ഏറ്റവും ഉയര്‍ന്ന നിരക്കാണിത്. വാലറ്റക്കാര്‍ക്കെതിരെ വര്‍ധിത വീര്യത്തോടെ പന്തെറിഞ്ഞാല് മാത്രമേ ഇന്ത്യക്ക് രക്ഷയുള്ളൂവെന്നാണ് ഈ കണക്കുകള് കാണിക്കുന്നത്.\nഇപ്പോഴത്തെ ഇന്ത്യന് ടീമില് അധികം റോള് മോഡലുകളില്ലെന്ന് യുവി\nനിത്യഹരിത നിമിഷങ്ങള് വീണ്ടും കാണാം... പഴയ ക്രിക്കറ്റ് മത്സരങ്ങള് പുന:സംപ്രേക്ഷണം ചെയ്യാനൊരുങ്ങി ഡിഡി സ്പോര്‍ട്സ്\n‘ബിസിനസ് ക്ലാസില് അദ്ദേഹം യാത്ര ചെയ്യാറില്ല’ ധോണിയുടെ ലളിത ജീവിത രീതികളെക്കുറിച്ച് ഗവാസ്കര്


Muthoot strike: Follow up | മോഷണ ശ്രമത്തിനിടയിൽ ജീവനക്കാർക്ക് വെടിയേറ്റ വീഡിയോയും സിഐടിയുവിന്റെ തലയിൽ; നാലുവർഷം മുൻപ് നെടുങ്കണ്ടം ബ്രാഞ്ചിൽ ബന്ദ് നടത്തിയവർ ഉണ്ടാക്കിയ അക്രമവും തൊഴിലാളി സമരത്തിന്റെ ഭാഗമാക്കി; മുത്തൂറ്റ് സ്ഥാപനങ്ങളിൽ സിസിടിവി ദൃശ്യങ്ങൾ എഡിറ്റ് ചെയ്തത് തൊഴിലാളി വിരുദ്ധമാക്കാൻ പ്രത്യേക സംഘം പ്രവർത്തിക്കുന്നു; കാള പെറ്റെന്നു കേട്ടയുടനെ കയറെടുക്കുന്ന സോഷ്യൽ മീഡിയയും; മുത്തൂറ്റിലെ ജീവനക്കാരെ ഒറ്റപ്പെടുത്താൻ മാനേജ്മെന്റും മാധ്യമങ്ങളും ചേർത്തു നടത്തുന്ന കള്ളക്കളികൾ - MarunadanMalayalee.com\nSeptember 07, 2019 | 03:28 PM IST | Permalink\nതിരുവനന്തപുരം: സിഐടിയുവിന്റെ ആഭിമുഖ്യത്തിൽ നടത്തുന്ന തൊഴിലാളി സമരത്തിൽ ഇന്ത്യയിലെ ഏറ്റവും വലിയ ഗോൾഡ് ലോൺ കമ്പനിയായ മുത്തൂറ്റ് ഫിനാൻസ് ഉലയുന്നു. സമരം പൊളിക്കാൻ ആസൂത്രണം ചെയ്ത നീക്കങ്ങൾ എല്ലാം ഒന്നൊന്നായി പൊളിഞ്ഞതാണ് മുത്തൂറ്റ് ഫിനാൻസ് എന്ന വമ്പനെ ഉലയ്ക്കുന്നത്. കേരളത്തിലെ ഏറ്റവും വലിയ തൊഴിലാളി സംഘടനയും മുത്തൂറ്റ് മുതലാളിയും തമ്മിൽ നേർക്ക് നേർ കൊരുക്കുമ്പോൾ തൊഴിലാളികൾക്ക് അനുകൂലമായി സർക്കാർ നയം മാറ്റിയതാണ് മുത്തൂറ്റിനെ കുഴയ്ക്കുന്നത്. സിഐടിയു എന്ന തൊഴിലാളി സംഘടന കാരണം കേരളത്തിലെ ഓപ്പറേഷൻസ് അവസാനിപ്പിക്കും എന്ന് പോലും മുത്തൂറ്റ് പ്രഖ്യാപനം നടത്തിയെങ്കിലും സർക്കാർ നിലപാട് ഈ ഗോൾഡ് ഭീമനെ കുരുക്കിയിരുക്കുകയാണ്. സിഐടിയു കാരണം കേരളം വിട്ടു എന്ന് വന്നാൽ സിപിഎമ്മിൽ നിന്നും സർക്കാരിൽ നിന്നും ലഭിക്കുന്ന എല്ലാ പിന്തുണയും നഷ്ടമാകുമെന്ന കൃത്യമായ സന്ദേശം മുത്തൂറ്റിന്റെ തലപ്പത്തുള്ളവർക്ക് ലഭിച്ചതോടെയാണ് ഈ നിലപാടിന്റെ പേരിൽ മുത്തൂറ്റ് കുഴഞ്ഞത്.\nസമരം പൊളിക്കാൻ വെടിയേറ്റ വീഡിയോയും\nസമരം പൊളിക്കാൻ ഒന്നൊന്നായി നടത്തിയ ശ്രമങ്ങൾ പൊളിഞ്ഞതും ഈ ഗോൾഡ് വമ്പന് തിരിച്ചടിയായി. സിഐടിയു നടത്തിയ സമരങ്ങൾ സിസിടിവി ക്യാമറ വഴി ഒപ്പിയെടുത്ത് തൊഴിലാളി വിരുദ്ധമാക്കാൻ ശ്രമങ്ങൾ പരാജയപ്പെട്ടത് തൊഴിലാളികൾ തന്നെ ഈ വീഡിയോ തിരിച്ചറിഞ്ഞതോടെയാണ്. മോഷണ ശ്രമത്തിന്നിടയിൽ ജീവനക്കാർക്ക് വെടിയേറ്റ വീഡിയോയും സിഐടിയുവിന്റെ തലയിൽ കെട്ടിയേൽപ്പിക്കാൻ നടത്തിയ ശ്രമവും ഇതേ രീതിയിൽ തന്നെ പരാജയപ്പെട്ടത് മുത്തൂറ്റിനു ക്ഷീണമായി. നാലുവർഷം മുൻപ് ബന്ദിനിടയിൽ നെടുങ്കണ്ടം ബ്രാഞ്ചിൽ സമരാനുകൂലികൾ നടത്തിയ ആക്രമണവും സിഐടിയുവിന്റെ തലയിൽ കെട്ടിയേൽപ്പിക്കാൻ ഇവർ നടത്തിയ ശ്രമവും പൊളിഞ്ഞത് കൂടുതൽ ക്ഷീണമായി. മുത്തൂറ്റ് പ്രചരിപ്പിച്ച വീഡിയോ കണ്ട് ജീവനക്കാർ തന്നെ ഓരോ സംഭവവും തിരിച്ചറിഞ്ഞതോടെയാണ് മുത്തൂറ്റിന്റെ ശ്രമങ്ങൾ പരാജയപ്പെടാൻ കാരണമായത്. ഇതോടെയാണ് മുത്തൂറ്റ് സ്ഥാപനങ്ങളിൽ സിസിടിവി ദൃശ്യങ്ങൾ എഡിറ്റ് ചെയ്തത് തൊഴിലാളി വിരുദ്ധമാക്കാൻ പ്രത്യേക സംഘം തന്നെ പ്രവർത്തിക്കുന്ന കാര്യവും വെളിയിൽ വന്നത്.\nമുത്തൂറ്റ് സമരത്തിന്നെതിരെ വാർ റൂം പോലുള്ള സംവിധാനം ക്രമീകരിച്ച് മാനെജ്‌മെന്റ് നടത്തുന്ന ഓപ്പറേഷൻസാണ് പുറത്തായത്. സമരത്തിന്നിടയിൽ നടക്കുന്ന സംഭവങ്ങൾ സിസിടിവി വഴി ഒപ്പിയെടുത്ത് വാർ റൂമിൽ എത്തിച്ചാണ് ജീവനക്കാരെ സിഐടിയു തീ തീറ്റിക്കുന്നു എന്ന രീതിയിൽ വീഡിയോ പുറത്തിറങ്ങിയത്. ചെറുതായ പൊതുജന പിന്തുണയും തുടക്കത്തിൽ ഈ ശ്രമങ്ങൾക്കിടയിൽ മുത്തൂറ്റ് നേടിയിരുന്നു. പക്ഷെ കള്ളത്തരങ്ങൾ താമസംവിനാ പൊളിഞ്ഞതോടെയാണ് ആസൂത്രിതമായി മാനെജ്‌മെന്റ് നടത്തുന്ന വാർ റൂം ശ്രമങ്ങൾ പുറത്തെത്തിയത്. വീഡിയോയിലെ സമയവും സന്ദർഭവും തിരിച്ചറിഞ്ഞു തൊഴിലാളികൾ തന്നെ രംഗത്ത് വന്നതാണ് മാനെജ്‌മെന്റിന് തിരിച്ചടിയായത്.\nഅടവുകൾ പൊളിഞ്ഞ് പാളീസായി\nപതിനെട്ടു അടവും പഠിച്ച തന്ത്രജ്ഞൻ ആണെന്ന മുത്തൂറ്റ് മുതലാളിയുടെ അഹങ്കാരത്തിനു മുഖത്തടിയേൽപ്പിച്ചതും ഇപ്പോൾ ജീവനക്കാർ ആരംഭിച്ച സമരമാണ്. മാനെജ്‌മെന്റ് പയറ്റിയ പതിനെട്ടു അടവുകളും ഒന്നൊന്നായി ഈ സമരത്തിന്നിടെ പൊളിഞ്ഞു പാളീസാകുന്നതാണ് കേരളം കണ്ടത്. ജീവനക്കാർക്കിടയിലെ ഐക്യദാർഡ്യം കാരണമാണ് മുതലാളിയുടെ നീക്കങ്ങൾ പൊളിഞ്ഞത്. വിദഗ്ദ്ധമായ ആസൂത്രങ്ങളും പദ്ധതികളും പൊളിഞ്ഞു. ആദ്യ ദിവസങ്ങളിൽ അവകാശസമരം സിഐടിയുവിനെതിരെ തിരിച്ചു വിടാനും, രാഷ്ട്രീയവത്ക്കരിക്കാനും ശ്രമിച്ചു. ഈ തന്ത്രം ആദ്യം വിജയിച്ചു. ചില മാധ്യമങ്ങളും രാഷ്ട്രീയ ലാക്കോടെ മുത്തൂറ്റ് മുതലാളിക്ക് ഒപ്പം നിന്നപ്പോൾ തന്ത്രം വിജയിച്ചു. ഈ ആത്മവിശ്വാസത്തിൽ മുന്നോട്ടു പോകുമ്പോൾ തന്നെ വാർ റൂം രൂപീകരിച്ച് വീഡിയോകൾ എഡിറ്റ് ചെയ്ത് പുറത്തിറക്കി.\nസമരവുമായി ബന്ധപ്പെട്ടു മാനെജ്‌മെന്റ് പുറത്തിറക്കിയ വീഡിയോകളുടെ മലവെള്ളപ്പാച്ചിലിൽ ആദ്യം പകച്ചു പോയെങ്കിലും ജീവനക്കാരും സിഐടിയുവും പിന്നീട് സത്യം മനസിലാക്കി. അതോടെയാണ് സമരത്തിൽ ഏർപ്പെട്ട ജീവനക്കാർ ഒന്നടങ്കം സിഐടിയുവിനു അനുകൂലമായി രംഗത്ത് വന്നത്.\nസിഐടിയു ഞങ്ങളെ തേടി വന്നതല്ല. ഞങ്ങൾ സിഐടിയുവിനെ തേടി അങ്ങോട്ട് ചെന്നതാണ് ' എന്ന ടാഗ് ലൈനോടോ സോഷ്യൽ മീഡിയകളിൽ ജീവനക്കാർ പ്രതിരോധിച്ചതോടെ മുതലാളിയുടെ കണക്ക് കൂട്ടലുകൾ തെറ്റുകയും വികാരം സമരത്തിനു അനുകൂലമായി തിരിയുകയും ചെയ്തു. സിഐടിയു തുടങ്ങിയ സമരത്തിനു അനുകൂലമായി സർക്കാരും നയം മാറ്റിയതോടെ ഈ പ്രശ്‌നത്തിൽ കേരളത്തിലെ ഓപ്പറേഷൻസ് അവസാനിപ്പിച്ചു പിൻവാങ്ങാൻ കഴിയാത്ത അവസ്ഥ വരുകയും ചെയ്തു.\nപയറ്റിയത് ഭിന്നിപ്പിച്ച് ഭരിക്കൽ തന്ത്രം\nഅടച്ചു പൂട്ടൽ ഭീഷണിയിലൂടെ ജീവനക്കാരെ ഭിന്നിപ്പിച്ച് രണ്ട് തട്ടിലാക്കി ഒരു വിഭാഗത്തെ കൂടെ നിർത്തുക എന്നത് ആയിരുന്നു പിന്നീടുള്ള തന്ത്രം. അതിൽ ഒരു പരിധി വരെ മാനെജ്‌മെന്റ് വിജയിക്കുകയും ചെയ്തു. എങ്കിലും, ഭൂരിപക്ഷം ജീവനക്കാർ മറുപക്ഷത്ത് ആയതുകൊണ്ട് തന്നെ സമരം പൊളിക്കാൻ കഴിയാത്ത ഒരു നീക്കമായി അത് മാറുകയും ചെയ്തു. ഒപ്പം നീക്കം കോടതിയിലും പാളി. സമരം കോടതിയിൽ എത്തിയപ്പോൾ മീഡിയേഷനിൽ ചർച്ചക്ക് തയ്യാർ ആണോ എന്ന് ഇരു കൂട്ടരോടും കോടതി ചോദിച്ചിരുന്നു. മാനേജുമെന്റ് വക്കീലും യൂണിയന്റെ വക്കീലും കോടതിയെ തങ്ങളുടെ സമ്മതം അറിയിച്ചു, എന്നാൽ ഇതും പറഞ്ഞ് മാനേജുമെന്റ് വക്കീൽ മുതലാളിയെ കാണാൻ ചെന്നപ്പോൾ വിധംമാറി, കോടതിയുടെ മീഡിയേഷൻ തങ്ങൾക്ക് സ്വീകാര്യം അല്ലെന്ന് അതേ കോടതിയിൽ തന്നെ അറിയിക്കേണ്ട ഗതികേട് വരുത്തി.\nകോടതിയുടെ മീഡിയേഷനിൽ വിഷയം വന്നാൽ കാര്യങ്ങൾ കൈവിട്ടുപോകുമെന്നും താൻ തന്നെ ചിലപ്പോ അകത്തു പോകേണ്ടി വരുമെന്നും മനസിലാക്കിയായിരുന്നു ഈ നീക്കം. സോഷ്യൽ മീഡിയയും സമരത്തിന്നെതിരെ ഉപയോഗിച്ചു. സോഷ്യൽ മീഡിയായിൽ വ്യാജ ഐഡികൾ വച്ചുള്ള പിആർ വർക്ക് നടത്തി. ഇത്രയൊക്കെ ചെയ്തിട്ടും ഈ സമരത്തിന് പിന്തുണ കൂടി വന്നു. ജനാധിപത്യത്തെ പണാധിപത്യം കൊണ്ട് മറികടക്കാനുള്ള ശ്രമം പരാജയത്തിലേക്ക് നീങ്ങി. ജീവനക്കാരെ ചൂഷണം ചെയ്യാനുള്ള ശ്രമങ്ങൾ ഒന്നൊന്നായി മാനെജ്‌മെന്റ് ആവിഷ്‌ക്കരിച്ചതാണ് സ്ഥാപനത്തിലുള്ള സിഐടിയു യൂണിയന്റെ തുടക്കം കുറിക്കലിന് അരങ്ങൊരുങ്ങിയത്. 2016ലാണ് മുത്തൂറ്റിൽ സിഐടിയു യൂണിയൻ ആരംഭിക്കുന്നത്.\nഅമിത ടാർജറ്റ് അടിച്ചേൽപിച്ച് ജീവനക്കാരെ വെറുപ്പിച്ചു\nഗൃഹോപകരണങ്ങളും മൊബൈൽ ഫോണുമൊക്കെ വിറ്റഴിക്കാൻ ജീവനക്കാരെ മുത്തൂറ്റ് ചുമതലപ്പെടുത്തി. ടാർജറ്റ് അടിച്ചേൽപ്പിച്ചു. ജീവനക്കാർ അതൃപ്തരായി. ഗോൾഡ് ലോൺ കമ്പനിയിൽ സ്റ്റാഫായി ചേർന്ന ഒരാൾ ഇത്രയും സാധനങ്ങൾ വിൽപ്പന നടത്തേണ്ട അവസ്ഥ വന്നു. സാധനങ്ങൾ വിൽക്കേണ്ട അവസ്ഥ വന്നപ്പോൾ ഇവർ സ്വയം വാങ്ങി നഷ്ടത്തിൽ പുറത്തുള്ളവർക്ക് വിറ്റഴിക്കേണ്ടി വന്നു. ജീവനക്കാർക്ക് ചെറിയ ശമ്പളത്തിന്നിടയിൽ തന്നെ കൈ നഷ്ടം വന്നു. 2012 നു ശേഷം ശമ്പള വർധനവ് ഉണ്ടായില്ല. ശമ്പള വർധനവില്ല, ജോലി ഭാരം, അമിത ടാർജറ്റ്. ജീവനക്കാർക്ക് ഭ്രാന്ത് വന്ന സമയത്താണ് ഇവർ സിഐടിയു യൂണിയനെക്കുറിച്ച് ആലോചിക്കുന്നത് തന്നെ. മാനേജർമാർക്ക് പ്രഷർ വന്നതോടെ അവർ ഈ പ്രഷറും താഴെ തട്ടിലേക്ക് എത്തിച്ചു.\nഇതും ജീവനക്കാർക്ക് താങ്ങാൻ കഴിയാത്ത അവസ്ഥ വന്നു. തൊണ്ണൂറു ശതമാനം ജീവനക്കാരും സിഐടിയു യൂണിയനിൽ മെമ്പർഷിപ്പ് എടുത്തു. ജീവനക്കാർ സ്വമേധയാ സിഐടിയുവിനെ സമീപിക്കുകയായിരുന്നു. അല്ലാതെ സിഐടിയു ജീവനക്കാരെ സമീപിക്കുകയായിരുന്നില്ല. അതുകൊണ്ടാണ് സിഐടിയു കുഴപ്പക്കാർ എന്ന പ്രചാരണം വന്നപ്പോൾ ഞങ്ങൾ സിഐടിയുവിനെ തേടി അങ്ങോട്ട് ചെന്നതാണ് എന്ന ഹാഷ് ടാഗുമായി തൊഴിലാളികൾ സോഷ്യൽ മീഡിയ വഴി രംഗത്ത് വന്നത്. മുപ്പത്തിയാറ് വർഷം മുത്തൂറ്റിൽ ജോലി ചെയ്യുന്ന പ്രസാദ് വർഗീസിനെപോലുള്ളവർ താൻ വാങ്ങുന്ന ഇപ്പോഴത്തെ ശമ്പളം അതായത് 13228 രൂപ ശമ്പളം സാലറി സ്ലിപ്പ് അടക്കം സോഷ്യൽ മീഡിയയിൽ പരസ്യപ്പെടുത്തിയതോടെ മുത്തൂറ്റ് സമരത്തിനു പിന്തുണയുമായി സോഷ്യൽ മീഡിയ കൂടി ഒപ്പം വന്നു. ഇത്തരം വലിയ കള്ളക്കളികൾ ആണ് മുത്തൂറ്റ് സമരം വന്നപ്പോൾ മാനെജ്‌മെന്റ് പുറത്തെടുക്കുകയും സോഷ്യൽ മീഡിയയും ജീവനക്കാരും ഒത്ത് ചേർത്ത് പൊളിക്കുകയും ചെയ്തത്.


സനൂപിനെ ഇരുമ്പ് ദണ്ഡ് കൊണ്ട് തലയ്ക്ക് പുറകിലടിച്ചു, വെട്ടുകത്തി കൊണ്ട് വെട്ടിയെന്നും പ്രതികൾ | CPM branch secretary Sanoop murder case\nസനൂപിനെ ഇരുമ്പ് ദണ്ഡ് കൊണ്ട് തലയ്ക്ക് പുറകിലടിച്ചു, വെട്ടുകത്തി കൊണ്ട് വെട്ടിയെന്നും പ്രതികൾ\nThrissur, First Published 8, Oct 2020, 9:39 AM\nഇന്നലെ തൃശൂർ തണ്ടിലത്ത് വെച്ചാണ് ഇരുവരെയും പിടികൂടിയത്. സനൂപിനെ ആക്രമിച്ച സംഘത്തിൽ ഇവരും ഉണ്ടായിരുന്നു. സംഭവത്തിൽ നേരത്തെ പിടിയിലായ മുഖ്യപ്രതി നന്ദനെ കോടതി 14 ദിവസത്തേക്ക് റിമാന്റ് ചെയ്തു\nതൃശ്ശൂർ: സിപിഎം ബ്രാഞ്ച് സെക്രട്ടറി സനൂപിനെ കൊലപ്പെടുത്തിയ കേസിൽ ഇന്നലെ പിടിയിലായ സുജയ്, സുനീഷ് എന്നിവരെ പൊലീസ് ഇന്ന് തെളിവെടുപ്പ് എത്തിക്കും. സനൂപിനെ കൊലപ്പെടുത്തിയ സംഭവത്തിൽ നിർണായക വിവരങ്ങൾ പ്രതികളിൽ നിന്ന് പൊലീസിന് ലഭിച്ചു. സനൂപിനെ ഇരുമ്പ് വടി കൊണ്ട് തലക്ക് പിന്നിൽ അടിച്ചെന്ന് സുജയും വെട്ടുകത്തി കൊണ്ട് വെട്ടിയെന്ന് സുനീഷും പൊലീസിനോട് പറഞ്ഞു.\nഇന്നലെ തൃശൂർ തണ്ടിലത്ത് വെച്ചാണ് ഇരുവരെയും പിടികൂടിയത്. സനൂപിനെ ആക്രമിച്ച സംഘത്തിൽ ഇവരും ഉണ്ടായിരുന്നു. സംഭവത്തിൽ നേരത്തെ പിടിയിലായ മുഖ്യപ്രതി നന്ദനെ കോടതി 14 ദിവസത്തേക്ക് റിമാന്റ് ചെയ്തു. ഇയാളെ കസ്റ്റഡിയിൽ വാങ്ങിയ ശേഷം തെളിവെടുപ്പിനായി ചിറ്റിലങ്ങാട് എത്തിക്കും. നന്ദനെ ചോദ്യം ചെയ്തതിൽ നിന്ന് മറ്റ് പ്രതികളെ കുറിച്ച് പൊലീസിന് സൂചന ലഭിച്ചിട്ടുണ്ട്. പ്രതികൾ തൃശൂർ ജില്ല വിട്ടിട്ടില്ലെന്നാണ് വിവരം. സനൂപിന്റെ കൊലപാതകവുമായി ബന്ധപ്പെട്ട് പ്രതികൾ വസ്ത്രം ഉപേക്ഷിച്ച ചിറ്റിലങ്ങാട്ടെ കുളക്കരയിൽ ഫോറൻസിക് സംഘം പരിശോധന നടത്തി. ഇവിടുന്ന് ലഭിച്ച രക്ത സാമ്പിളുകൾ ഡിഎൻഎ പരിശോധനയ്ക്ക് അയക്കും.\nLast Updated 8, Oct 2020, 9:39 AM\nഇരുമ്പ് ദണ്ഡ് കൊണ്ട്


കാമുകിയുടെ പ്രതിശ്രുത വരനെ തട്ടിക്കൊണ്ടുപോയി മോചനദ്രവ്യം ആവശ്യപ്പെട്ടു:യുവാവിനെയും സുഹൃത്തിനെയും പോലീസ് അറസ്റ്റ് ചെയ്തു | latest news|Kidnap|police case|girl friend|Ransom|2 People Arrested\nOct 18, 2021, 06:15 pm IST\nരാജ്‌കോട്ട്: കാമുകിയുടെ വിവാഹം മുടക്കാൻ പ്രതിശ്രുത വരനെ തട്ടിക്കൊണ്ടുപോയി മോചനദ്രവ്യം ആവശ്യപ്പെട്ട യുവാവും സുഹൃത്തും അറസ്റ്റില്. ഗുജറാത്തിലെ രാജ്‌കോട്ടിൽ നടന്ന സംഭവത്തിൽ യുവതിയുടെ മുൻ കാമുകനായ സഹില് സന്ദി, സുഹൃത്തായ ജാവേദ് എന്നിവരെയാണ് പോലീസ് അറസ്റ്റ് ചെയ്തത്.\nമോര്‍ബിയിലെ സെറാമിക് ഫാക്ടറിയിലെ ജീവനക്കാരനും ജാംനഗര് സ്വദേശിയുമായ ഹേമന് പ്രസാനിയയെയാണ് ഇരുവരും തട്ടിക്കൊണ്ടുപോയത്. സഹോദരന്റെ വീട്ടില് താമസിക്കുന്ന ഹേമനെ ശനിയാഴ്ച വൈകിട്ട് പ്രതികള് കത്തി കാണിച്ച് ഭീഷണിപ്പെടുത്തി തട്ടിക്കൊണ്ടുപോവുകയായിരുന്നു. ഹേമന്റെ ബന്ധുക്കളെ വിളിച്ച് 50000 രൂപ മോചനദ്രവ്യം ആവശ്യപ്പെട്ടതിനെ തുടർന്ന് ബന്ധുക്കള് പോലീസില് പരാതി നല്‍കുകയായിരുന്നു.\nപോലീസ് നടത്തിയ അന്വേഷണത്തിൽ പ്രതികളെ തിരിച്ചറിയുകയും ഇവരുടെ മൊബൈല് ടവര് ലൊക്കേഷന് വിവരങ്ങള് ശേഖരിച്ച് രഹസ്യകേന്ദ്രം കണ്ടെത്തുകയുമായിരുന്നു. തുടർന്ന് പ്രതികളെ പിടികൂടിയ പോലീസ് ഹേമനെ മോചിപ്പിച്ചു. സഹിലിന്റെ കാമുകിയുമായി ഹേമന്റെ വിവാഹം തീരുമാനിച്ചതാണ് തട്ടിക്കൊണ്ടുപോകലില് കലാശിച്ചതെന്ന് പോലീസ് വ്യക്തമാക്കി.\nകാമുകിയുമായി ഹേമന്റെ വിവാഹനിശ്ചയം നടന്ന വിവരം അറിഞ്ഞതോടെ യുവതിയോട് കാമുകനായ സഹിലിന് പക തോന്നുകയും തുടർന്ന് വിവാഹം മുടക്കാന് തീരുമാനിക്കുകയുമായിരുന്നു. ഇതിനായാണ് കാമുകിയുടെ പ്രതിശ്രുത വരനെ തട്ടിക്കൊണ്ടുപോകാന് തീരുമാനിച്ചതെന്നും ഇതോടെ ഹേമന് വിവാഹത്തില്‍നിന്ന് പിന്മാറുമെന്നാണ് പ്രതികള് കരുതിയതെന്നും പോലീസ് വ്യക്തമാക്കി.\nlatest news Kidnap police case girl friend Ransom2People Arrested


കാവലാന് പടിയ്ക്ക് പുറത്ത് | Kavalan, Release, Sura, Theatre, Vijay, കാവലാന്, റിലീസ്, തിയറ്റര്, സുറ, വിജയ്\t- Malayalam Filmibeat\n» കാവലാന് പടിയ്ക്ക് പുറത്ത്\nകാവലാന് പടിയ്ക്ക് പുറത്ത്\nPublished: Thursday, December 2, 2010, 15:33 [IST]\nപ്രതിസന്ധികള് വിജയ്-അസിന് ചിത്രമായ കാവലാനെ വിടാതെ പിന്തുടരുകയാണ്. റിലീസിങ് തടഞ്ഞ ചെന്നൈ കോടതിയുടെ ഉത്തരവ് കഴിഞ്ഞ നീങ്ങിക്കിട്ടിയെങ്കിലും സിനിമയ്‌ക്കെതിരെ തിയറ്ററുടമകള് രംഗത്തെത്തിയത് കാര്യങ്ങള് കൂടുതല് കുഴപ്പത്തിലാക്കിയിരിക്കുകയാണ്.\nവിജയ് ചിത്രങ്ങള് റിലീസ് ചെയ്ത കീശകാലിയായ തിയറ്ററുടമകളാണ് കാവലാനെതിരെ രംഗത്തെത്തിയിരിക്കുന്നത്. അഴകിയ തമിഴ് മകന് മുതല് സുറ വരെയുള്ള സിനിമകളെല്ലാം വന്‍പരാജയമാണ് നേരിട്ടത്. വന്‍തുക മുടക്കി ഈ സിനിമകള് വാങ്ങുക വഴി വന്‍നഷ്ടമാണ് തിയറ്ററുകള്‍ക്ക് നേരിട്ടത്. തങ്ങള്‍ക്കുണ്ടായ നഷ്ടത്തിന്റെ ഒരുഭാഗമെങ്കിലും തിരിച്ചുകിട്ടാന് വിജയ് ഇടപെടണമന്നാണ് തിയറ്ററുടമകളുടെ ആവശ്യം. പത്ത് കോടി രൂപയുടെ നഷ്ടത്തില് വിജയ് ഏതാണ്ട്3കോടി രൂപ തരണമെന്ന്് അവര് പറയുന്നു.\nകഴിഞ്ഞ ദിവസം ചെന്നൈയില് യോഗം ചേര്‍ന്ന തമിഴ്‌നാട് ഫിലിം എക്‌സിബിറ്റേഴ്‌സ് അസോസിയേഷനാണ് കാവലാന് റിലീസ് ചെയ്യേണ്ടെന്ന തീരുമാനമെടുത്തത്. കിട്ടുന്ന അവസരം മുതലാക്കിയുള്ള നടപടി കാവലാന്റെ അണിയറപ്രവര്‍ത്തകരെ കുഴപ്പത്തിലാക്കുമെന്ന കാര്യമുറപ്പാണ്.\nRead more about: കാവലാന് തിയറ്റര് റിലീസ് വിജയ് സുറ kavalan release sura theatre vijay\nStory first published: Thursday, December 2, 2010, 15:33 [IST]


No stay on Reliance Jio free offer; TDSAT asks Trai to re-examine issue-\nജിയോയുടെ സൗജന്യ സേവനം തുടരാമെന്ന് കോടതി; എയര്‍ടെലിന്റെ ആവശ്യം ട്രായ് തള്ളി\nജിയോ നൽകി വരുന്ന സൗജന്യ സേവനം താത്കാലികമായി സ്റ്റേ ചെയ്യണമെന്ന എയർടെല്ലിന്റെ പരാതിയിലാണ് ട്രൈബ്യൂണലിന്റെ വിധി\nന്യൂഡൽഹി: റിലയൻസ് ജിയോ നൽകി വരുന്ന സൗജന്യ സേവനങ്ങൾ സ്റ്റേ ചെയ്യണമെന്ന ആവശ്യം ടെലികോം തർക്ക പരിഹാര ട്രൈബ്യൂണൽ തള്ളി. ജിയോ നൽകി വരുന്ന സൗജന്യ സേവനം താത്കാലികമായി സ്റ്റേ ചെയ്യണമെന്ന എയർടെല്ലിന്റെ പരാതിയിലാണ് ട്രൈബ്യൂണലിന്റെ വിധി. എയർടെല്ലിന്റെയും റിലയൻസിന്റെയും ട്രായിയുടെയും വിശദീകരണം കേട്ട ശേഷമാണ് സൗജന്യം സ്റ്റേ ചെയ്യണമെന്ന ആവശ്യം ട്രൈബ്യൂണൽ തള്ളിയത്.\nസൗജന്യ ഓഫറുകൾ പ്രഖ്യാപിക്കാൻ ജിയോയ്ക്ക് അനുവാദം നൽകിയ ടെലികോ റെഗുലേറ്ററി അഥോറിറ്റിയുടെ (ട്രായ്) നടപടികൾ പരിശോധിക്കണമെന്ന് കോടതി അറിയിച്ചു. തുടര്‍ന്ന് രണ്ടാഴ്ചയ്ക്കകം പരിശോധനാ റിപ്പോർട്ട് സമർപ്പിക്കണമെന്നും കോടതി നിർദ്ദേശിച്ചു.\nകഴിഞ്ഞ വർഷം സെപ്റ്റംബറിലാണ് മറ്റ് നെറ്റ്‍വര്‍ക്കുകളെ വെല്ലുവിളിച്ച് സൗജന്യ നിരക്കുകളുമായി റിലയൻസിന്‍റെ ജിയോ സിം രംഗത്തുവന്നത്. ഡിസംബർ 31 വരെയായിരുന്നു ആദ്യ ഘട്ടത്തിൽ സൗജന്യം. പിന്നീട് സൗജന്യം മാർച്ച് 31 വരെയാക്കി ഉയർത്തുകയും ചെയ്തു. ഇതിനെ ചോദ്യം ചെയ്താണ് എയര്‍ടെല് രംഗത്ത് വന്നത്.\nTags: Airtel, Jio, Telecom, TRAI\nജിയോയെ വീഴ്ത്താൻ ബിഎസ്എൻഎൽ; ദിവസം2ജിബി സൗജന്യ ഡേറ്റ\nകേരള ക്രിക്കറ്റ് ടീമിന്റെ പരിശീലകനാകാൻ ഡേവ് വാർട്ട്മോർ വരുന്നു


bks | 'ആത്മഹത്യ പരിഹാരമോ': സമാജം-ഷിഫ ബോധവൽക്കരണ സെമിനാർ നാളെ; സെമിനാറിന് എത്തുന്നവർക്ക് സൗജന്യ ഹൃദയ പരിശോധന രജിസ്ട്രേഷൻ - MarunadanMalayalee.com\nSeptember 26, 2018 | 12:48 PM IST | Permalink\nമനാമ: ബഹ്‌റൈൻ കേരളീയ സമാജവും ഷിഫ അൽ ജസീറ മെഡിക്കൽ സെന്ററും ചേർന്ന് 27ന് വ്യാഴാഴ്ച സമാജത്തിൽ ആത്മഹത്യ പ്രതിരോധ ബോധവത്ക്കരണ സെമിനാർ സംഘടിപ്പിക്കും. വൈകീട്ട 7ന് 'ആത്മഹത്യ പരിഹാരമോ' എന്ന വിഷയത്തിലാണ് സെമിനാർ.\nപ്രമുഖ കൺസൾട്ടിങ് സൈക്യാട്രിസ്റ്റ് ഡോ. അനീസ് അലി മുഖ്യ പ്രഭാഷണം നടത്തും. തുടർന്ന് സംശയ നിവാരണത്തിനും അവസരമുണ്ടാകും. ബഹ്‌റൈനിലെ പ്രവാസി മലയാളികൾക്കിടയിൽ സമീപകാലത്തായി വർധിച്ചുവരുന്ന ആത്മഹത്യയുടെ പാശ്ചാത്തലത്തിലാണ് സൈക്യാട്രി സെമിനാർ സംഘടിപ്പിക്കുന്നതെന്ന് സമാജം പ്രസിഡന്റ് പിവി രാധാകൃഷ്ണപിള്ള, ജനറൽ സെക്രട്ടറി എംപി രഘു, ഷിഫ അൽ ജസീറ മെഡിക്കൽ സെന്റർ മെഡിക്കൽ അഡ്‌മിനിസ്‌ട്രേറ്റർ ഡോ. ഷംനാദ് എന്നിവർ അറിയിച്ചു.\nആരെയും ഭീതിപ്പെടുത്തുന്ന വിധമാണ് പ്രവാസികളിലെ ആത്മഹത്യാ നിരക്ക്. 35 ദിവസത്തിനിടെ ആറു മലയാളികളാണ് ബഹ്‌റൈനിൽ ആത്മഹത്യ ചെയ്തത്. ജീവനൊടുക്കിയവർ എല്ലാം യുവാക്കൾ. അതിൽ മൂന്നു പേർ സ്ത്രീകൾ. അതിൽ തന്നെ രണ്ടു യുവതികൾ ആത്മഹത്യചെയ്തത് ഈ മാസം മൂന്നിനും പതിനൊന്നിനുമായിരുന്നു. പ്രവാസി ഇന്ത്യൻ സമൂഹത്തിൽ മൊത്തത്തിൽ ആത്മഹത്യ വർധിച്ചിട്ടുണ്ട്. മലയാളികളടക്കം ഈ വർഷം ഇതുവരെ 30 ഇന്ത്യക്കാർ ആത്മഹത്യ ചെയ്തു. വീട്ടുകാരുമായി വീഡിയോ കോളിൽ സംസാരിക്കുന്നതിനിടെ ആന്ധ്ര സ്വദേശിയായ യുവാവ് ആത്മഹത്യ ചെയ്തത് ഏവരെയും ഞെട്ടിക്കുന്നതാണ്.\nഇവർ എല്ലാം ജീവനൊടുക്കാനുണ്ടായ കാരണം വ്യക്തമല്ല. വിഷാദവും ആത്മഹത്യാ പ്രവണതയും നിസ്സാരമായി കാണാനാവാത്ത ആരോഗ്യ പ്രശ്‌നങ്ങളാണ്. ആഗോളതലത്തിൽ യുവാക്കൾക്കിടയിലെ പ്രധാന മരണകാരണമായി ആത്മഹത്യ മാറിയിട്ടുണ്ട്. സമൂഹത്തിന്റെ ക്രിയാത്മക ഇടപെടൽ ആവശ്യമുള്ള ഒരു പൊതുജന ആരോഗ്യ പ്രശ്‌നമായി ആത്മഹത്യ മാറിയിട്ടുണ്ട്.\nജീവിത പരിസരങ്ങളിൽ നേരിടുന്ന പ്രശ്‌നങ്ങൾ, വിഷാദരോഗം, മറ്റു മാനസിക, ശാരീകിര പ്രശ്‌നങ്ങൾ തുടങ്ങിയ പല വിധ പ്രശ്‌നങ്ങൾ ആത്മഹത്യക്കു കാരണമായി ചൂണ്ടിക്കാണിക്കാറുണ്ട്. സങ്കീർണമായ ജീവിത പരിസരങ്ങൾ ഒരു വ്യക്തിയെ നിസ്സഹായത, പ്രത്യാശയില്ലായ്മ, ജീവിച്ചിരിക്കാൻ യോഗ്യതയില്ലായ്മ എന്നിങ്ങനെയുള്ള മനോനിലകളിലേക്ക് നയിക്കുകയും ഒടുവിൽ ആത്മഹത്യയിൽ എത്തിപ്പെടുകയും ചെയ്യുന്നുവെന്നാണ് വിവിധ പഠനങ്ങൾ വ്യക്തമാക്കിയിട്ടുള്ളത്. അതുകൊണ്ടു തന്നെ സാമൂഹ്യ, സാംസ്‌കാരിക മേഖലകളിലെ ഇടപെടലുകൾക്ക് ആത്മഹത്യ കുറച്ചു കൊണ്ടുവരാനാകും. ഈ സാഹചര്യത്തിലാണ് ആത്മഹത്യ ബോധവൽക്കരണത്തിനായി ഷിഫയുമായി കൈകോർക്കുന്നതെന്ന് പിവി രാധാകൃഷ്ണപിള്ള അറിയിച്ചു. വളരെ കാലിക പ്രസക്തമായ വിഷയമാണിത്.\nവ്യക്തിപരമായ ബുദ്ധിമുട്ടുകൾ കൊണ്ടും മാനസിക പ്രയാസങ്ങൾ കൊണ്ടും പ്രശ്‌നങ്ങൾ അനുഭവിക്കുന്നവരും ആത്മഹത്യാ പ്രവണത കാണിക്കുന്നവരുമായ ആളുകളെ അതിൽ നിന്നും പിന്തിരിപ്പിക്കുക എന്നത് ഒരു സാമൂഹിക ഉത്തരവാദിത്വമായാണ് സമാജം കാണുന്നത്. ഒരു സുരക്ഷിത സമൂഹം രൂപപ്പെടാൻ ഇത് ആവശ്യമാണ്. ആത്മഹത്യയുടെ വിവിധ തലങ്ങൾ ജനങ്ങൾക്കു മുന്നിൽ കൊണ്ട് വന്ന് ചർച്ച ചെയ്യാനും പ്രതിരോധ മാർഗങ്ങൾ ആർജിക്കാനും ലക്ഷ്യമിട്ടാണ് പ്രമുഖ സൈക്യാട്രിസ്റ്റിനെതന്നെ സെമിനാറിന് കൊണ്ടുവന്നത്. അതിനു ബഹ്‌റൈനിലെ ആദ്യത്തെ സ്വകാര്യ ആതുരാലയമായ ഷിഫ അൽ ജസീറ മെഡിക്കൽ സെന്റർ സ്വമേധയാ മുന്നോട്ടുവരികയായിരുന്നു. സാമൂഹ്യ, ജീവകാരുണ്യ രംഗത്ത് ഷിഫ നടത്തുന്ന ഇടപെടൽ ശ്രദ്ധേയമാണെന്നും അദ്ദേഹം പറഞ്ഞു.\nബഹ്‌റൈനിലെ സാമൂഹ്യ പ്രവർത്തികരുമായി സഹകരിച്ചാണ് പരിപാടി സംഘടിപ്പിക്കുന്നത്. എല്ലാ പ്രവാസി മലയാളികളും ഈ പരിപാടിയിൽ പങ്കെടുക്കണമെന്ന് അദ്ദേഹം അഭ്യർത്ഥിച്ചു. സെമിനാറിൽ പങ്കെടുക്കുന്നവർക്ക് ഭക്ഷണം നൽകും. സമാജം വനിതാ വിഭാഗവും , ചാരിറ്റി - നോർക്ക കമ്മിറ്റിയും സെമിനാർ, കുടുംബങ്ങൾ തൊഴിലാളികൾ അടക്കമുള്ള ഏവർക്കും പ്രയോജനകരമാക്കാനുള്ള പ്രയത്‌നത്തിലാണ്.\nഇതൊരു തുടർ കാമ്പയിനാണെന്നും തൊഴിലാളികളിൽ പ്രശ്‌നങ്ങൾ തുറന്നു പറുന്നതിനുള്ള ആത്മവിശ്വാസവും ധൈര്യവും ഉണ്ടാക്കുക എന്നത് പ്രതിരോധ പ്രവർത്തനങ്ങളിൽ പ്രധാനമാണെന്നും അദ്ദേഹം പറഞ്ഞു. നോർക്ക, പ്രവാസി കമ്മീഷൻ, ലോക കേരള സഭ, സാമൂഹ്യ പ്രവർത്തകർ, വിവിധ സ്ഥാപനങ്ങൾ എന്നിവരുമായി സഹകരിച്ച് അത്തരമൊരു സംവിധാനം സമാജം രൂപപ്പെടുത്താൻ ഉദ്ദേശിക്കുന്നുണ്ട്.\nആത്മഹത്യയുടെ പിടിയിൽ നിന്ന് മനുഷ്യരെ രക്ഷിക്കാനുള്ള പ്രവർത്തനങ്ങളിൽ സമാജവുമായി സഹകരിച്ചു പ്രവർത്തിക്കുന്നതിനെ പ്രതീക്ഷാപൂർവമാണ് ഷിഫ നോക്കിക്കാണുന്നതെന്ന് ഡോ. ഷംനാദ് പറഞ്ഞു. ആത്മഹത്യാ പ്രതിരോധ പ്രവർത്തനങ്ങൾ ഊർജ്ജിതമാക്കുകയാണ് ലക്ഷ്യമെന്നും അദ്ദേഹം പറഞ്ഞു.\nഷിഫ അൽ ജസീറ മെഡിക്കൽ ഗ്രൂപ്പിലെ കൺസൾട്ടന്റ് സൈക്യാട്രിസ്റ്റാണ് കോഴിക്കോട് സ്വദേശിയായ അനീസ് അലി. കേരളത്തിൽ വിവിധ ആശുപത്രികളിലും ഷിഫ ഗ്രൂപ്പിൽ ഖത്തറിലും ദുബായിലും അദ്ദേഹം കൺസൾട്ടന്റ് സൈക്യാട്രിസ്റ്റായി സേവനം അനുഷ്ഠിക്കുന്നു.\nവാർത്താ സമ്മേളനത്തിൽ സമാജം ചാരിറ്റി -നോർക്ക ജനറൽ കൺവീനർ കെടി സലീം, ഷിഫ അൽ ജസീറ മാർക്കറ്റിങ് മാനേജർ മൂസ അഹമ്മദ്, ജീവനക്കാരായ അനസ് യാസിൻ, റഹ്മത്ത് അബ്ദുൽ റഹ്മാൻ, ഇസ്മത്തുള്ള ടി.എ എന്നിവരും പത്രസമ്മേളനത്തിൽ പങ്കെടുത്തു.\nസെമിനാറിന് എത്തുന്നവർക്ക് സൗജന്യ ഹൃദയ പരിശോധന രജിസ്ട്രേഷൻ\nമനാമ: സമാജത്തിൽ ആത്മഹത്യ ബോധവൽക്കരണ സെമിനാറിന് എത്തുന്നവർക്ക് ഈ മാസം 29ന് ലോക ഹൃദയദിനത്തോടനുബന്ധിച്ച് ഷിഫയിൽ നടക്കുന്ന സൗജന്യ ഹാർട്ട് ചെക്കപ്പിനു രജിസ്റ്റർ ചെയ്യാം. ഹൃദയദിനാചരണത്തിന്റെ ഭാഗമായി ശനിയാഴ്ച രാവിലെ ഏഴു മുതൽ ഉച്ചക്ക് ഒന്നുവരെ ബിപി, ഷുഗർ, ലിപിഡ് പ്രൊഫൈൽ, ഇസിജി, സ്പെഷ്യലിസ്റ്റ് കൺസൾട്ടേഷൻ എന്നിവ ഷിഫയിൽ സൗജന്യമായിരിക്കും. സെപഷ്യലിസ്റ്റ് ഡോക്ടർ നിർദേശിക്കുന്ന 50 പേർക്ക് അന്ന് എക്കോ, ടിഎംടി പരിശോധനയും സൗജന്യമായിരിക്കും. രജിസ്ട്രേഷനായി സെമിനാർ ഹാളിൽ ഹെൽപ്പ് ഡെസ്‌ക്ക് പ്രവർത്തിക്കുമെന്നും ഷിഫ അൽ ജസീറ മെഡിക്കൽ അഡ്‌മിനിസ്ട്രേറ്റർ ഡോ. ഷംനാദ് അറിയിച്ചു.\nഐ സി എഫ് എജ്യു നെക്സ്റ്റ് മുഹമ്മദ് ഹനീഷ് ഐ.എ.എസ് നേതൃത്വം നൽകും\nബഹ്‌റൈനിൽ നിന്നും നാട്ടിലേക്ക് മടങ്ങുന്ന ശ്രീജിത്ത് കുന്നുമ്മലിന് യാത്രയയപ്പു നൽകി\nപടവ് കുടുംബ വേദി ഓൺലൈൻ സംഗമം നടത്തി\nഭാരത് ഏക് ഖോജ് എന്ന പേരിൽ ഇന്ത്യൻ ചരിത്ര ക്വിസ് സംഘടിപ്പിക്കുന്നു\nപ്രവാസി ലീഗൽ സെൽ ബഹ്‌റിൻ കൺട്രിഹെഡ് ആയി സുധീർ തിരുനിലത്ത് നിയമിതനായി\nകോവിഡ് കാല തുടക്കം മുതൽ മുടങ്ങാതെ തുടരുന്ന ദുരിതാശ്വാസവുമായി ബഹ്‌റൈൻ ഹിദ്ദ്, അറാദ്, ഖലാലി പ്രവിശ്യ കെ എം സി സി\nവിമാന അപകടം, പ്രകൃതി ദുരന്തം: ബഹ്റൈൻ ഐ എം സി സി അനുശോചിച്ചു\nക്വിറ്റ് ഇന്ത്യ ദിനവും, യൂത്ത് കോൺഗ്രസ് സ്ഥാപക ദിന ആഘോഷങ്ങളും റദ്ദാക്കി ഐവൈസിസി ബഹ്‌റൈൻ\nഫ്രണ്ട്സ് ഓഫ് ബഹ്റൈൻ അനുശോചനം അറിയിച്ചു


കനയ്യകുമാറിന് നേരെ വീണ്ടും ആക്രമണം • ഇ വാർത്ത | evartha Another attack on KanayakumarAnother attack on Kanayakumar\nബിഹാര്: കനയ്യ കുമാറിന് നേരെ വീണ്ടും കല്ലേറ്. ബിഹാറിലെ സുപൗള് ജില്ലയില് വെച്ചാണ് സംഭവം. പൗരത്വഭേദഗതിക്ക് എതിരെ നടന്ന പൊതുസമ്മേളനത്തില് വെച്ചാണ് ആക്രമണം നടന്നത്. കല്ലേറില് കനയ്യ കുമാറിന് പരുക്കേറ്റു.\nഅദേഹത്തിന്റെ വാഹനത്തിന്റെ ചില്ലും എറിഞ്ഞുടച്ചിട്ടുണ്ട്. മുമ്പും കനയ്യ കുമാറിന് നേരെ സമാനവിധത്തില് ആക്രമണമുണ്ടായിരുന്നു. സാറാന് ജില്ലയില് വെച്ചായിരുന്നു സംഭവം. സംഘപരിവാര് പ്രവര്‍ത്തകരാണ് അക്രമത്തിന് പിന്നിലെന്നാണ് കരുതുന്നത്.


Valsan Thillankeri Controversial Statement | ശബരിമലയിൽ ഡ്യൂട്ടിയിലുണ്ടായിരുന്ന 15 വനിതാ പൊലീസുകാരുടെ പ്രായം സംബന്ധിച്ച രേഖകൾ താൻ പരിശോധിച്ചു; ഒരു പൊലീസുകാരിയുടെ ഭർത്താവിന് 49 വയസേ ഉണ്ടായിരുന്നുള്ളൂവെന്ന് പ്രചരിച്ചപ്പോൾ എസ്‌പിമാരോടും വിവരങ്ങൾ തിരക്കി; മുതലക്കുളത്തെ ശബരിമല സംഗമത്തിൽ വിവാദ വെളിപ്പെടുത്തലുമായി ആർഎസ്എസ് നേതാവ് വൽസൻ തില്ലങ്കേരി; ചിത്തിര ആട്ടവിശേഷത്തിന് നട തുറന്നപ്പോൾ 'സൂപ്പർ ഡിജിപി'യായി വിലസിയത് തില്ലങ്കേരി തന്നെ! - MarunadanMalayali.com\nNovember 12, 2018 | 11:06 AM IST | Permalink\nതിരുവനന്തപുരം: ചിത്തര ആട്ടവിളക്കിന് ശബരിമല നടതുറന്ന വേളയിൽ സന്നിധാനത്തെ നിയന്ത്രിച്ച 'സൂപ്പർ ഡിജിപി'യായി വിലസിയത് ആർഎസ്എസ് നേതാവ് വത്സൻ തില്ലങ്കേരി തന്നെയെന്ന ആക്ഷേപങ്ങൾക്ക് കരുത്തു പകരുന്ന ഒരു വെളിപ്പെടുത്തൽ കൂടി പുറത്തുവന്നു. സന്നിധാനത്ത് ഡ്യൂട്ടിക്കായി വിനിയോഗിച്ച വനിതാ പൊലീസുകാരുടെ പ്രായം പോലും പരിശോധിച്ചത് തില്ലങ്കേരിയുടെ നേതൃത്വത്തിലുള്ള സംഘപരിവാർ പ്രവർത്തകർ ആണെന്നാണ് പുറത്തുവരുന്ന വിവരം. ഇത് സംബന്ധിച്ച വെളിപ്പെടുത്തൽ നടത്തിയത് ആർഎസ്എസ് നേതാവ് വത്സൻ തില്ലങ്കേരി ആയിരുന്നു.\nസന്നിധാനത്ത് നിയോഗിച്ച 15 വനിതാ പൊലീസ് ഉദ്യോഗസ്ഥരുടെ പ്രായം തെളിയിക്കുന്നതിനുള്ള രേഖകൾ പരിശോധിച്ചെന്ന് ആർഎസ്എസ് നേതാവും ശബരിമല കർമ്മ സമിതി സംസ്ഥാന ജനറൽ സെക്രട്ടറിയുമായ വൽസൻ തില്ലങ്കേരി വെളിപ്പെടുത്തിയത്. കോഴിക്കോട് മുതലക്കുളത്ത് നടന്ന ശബരിമല ആചാര സംരക്ഷണ സംഗമത്തിൽ സംസാരിക്കവേയാണ് തില്ലങ്കേരി ഇത് സംബന്ധിച്ച് അഭിപ്രായപ്രകടനം നടത്തിയത്. ചിത്തിര ആട്ടവിശേഷത്തിന് നടതുറന്നപ്പോൾ സന്നിധാനത്ത് നിയോഗിച്ച വനിതാ പൊലീസുകാർ 50 വയസിന് മുകളിലുള്ളവരെന്ന് ഉറപ്പുവരുത്തിയെന്നാണ് വൽസൻ തില്ലങ്കേരി അവകാശപ്പെടുന്നത്.\nസന്നിധാനത്ത് നിയോഗിച്ച വനിതാ പൊലീസിൽ ഒരാളുടെ ഭർത്താവിന്റെ പ്രായം 49 ആണെന്ന വ്യാജ വാർത്ത പ്രചരിച്ചിരുന്നു. ഇതോടെ ഉദ്യോഗസ്ഥയുടെ പ്രായം 49 ൽ താഴെയാകുമെന്ന ആശങ്കയുണ്ടായി. തുടർന്ന് എസ്‌പി മാരെ വിവരം അറിയിക്കുകയായിരുന്നു. ഇവർ സന്നിധാനത്തുള്ള പൊലീസ് ഉദ്യോഗസ്ഥരുമായി ബന്ധപ്പെട്ടു. തുടർന്ന് സന്നിധാനത്തുള്ള 15 വനിതാ പൊലീസ് ഉദ്യോഗസ്ഥരുടെ പ്രായം തെളിയിക്കുന്നതിനുള്ള രേഖകൾ പരിശോധിച്ചെന്നാണ് തില്ലങ്കേരിയുടെ അവകാശവാദം.\nചെറുപ്പക്കാരികളായ 50 വനിതാ പൊലീസ് ഉദ്യോഗസ്ഥരെ സന്നിധാനത്ത് നിയമിക്കുമെന്ന് സർക്കാർ തീരുമാനിച്ചെങ്കിലും ഒരു ഉദ്യോഗസ്ഥയും തയ്യാറായില്ല. തുടർന്ന് മറ്റ് സംസ്ഥാനങ്ങളിലെ വനിതാ പൊലീസുകാരെ സമീപിച്ചെങ്കിലും അവരും തയ്യാറില്ലെന്നും തില്ലങ്കേരി പ്രസംഗത്തിനിടെ പറഞ്ഞു. തില്ലങ്കേരിയുടെ പ്രസംഗം സർക്കാറിനെ ശരിക്കും വെട്ടിലാക്കുന്നതാണ്. പൊലീസിന് നിയന്ത്രണമുണ്ടാകുമെന്ന് മുഖ്യമന്ത്രി പിണറായി വിജയൻ പറഞ്ഞിടത്താണ് ആർഎസ്എസ് നേതാവിന്റെ അവകാശവാദം വിവാദമാകുന്നത്.\nചിത്തിര ആട്ടവിശേഷത്തിന് നടതുറന്നപ്പോൾ ഇരുമുടിക്കെട്ടില്ലാതെ പതിനെട്ടാം പടിയിൽ എത്തി പുറംതിരിഞ്ഞ് നിന്ന് പ്രവർത്തകരെ അഭിസംബോധന ചെയ്ത് തില്ലങ്കേരി സംസാരിച്ചത് വലിയ വിവാദമായിരുന്നു. ഇരുമുടിക്കെട്ടില്ലാതെ പതിനെട്ടാം പടി കയറുകയും പൊലീസ് മൈക്കിലൂടെ തില്ലങ്കേരി പ്രസംഗിക്കുകയും ചെയ്തിരുന്നു. ചോറൂണിനെത്തിയ അമ്പത് വയസ്സ് കഴിഞ്ഞ സ്ത്രീയ്ക്ക് നേരെ പ്രതിഷേധക്കാർ പാഞ്ഞടുത്തതോടെയാണ് തില്ലങ്കേരി പൊലീസ് മൈക്കിലൂടെ സംസാരിച്ചത്. പതിനെട്ടാംപടി പ്രസംഗത്തിന് വേദിയാക്കിയ വത്സൻ തില്ലങ്കേരിയുടെ നടപടിക്കെതിരെ രൂക്ഷവിമർശനമാണ് ഉയർന്നത്.\nചിത്തിര ആട്ടവിശേഷത്തിനായി ശബരിമല നടതുറന്ന ദിവസങ്ങളിൽ സുപ്രീംകോടതി വിധി നടപ്പിലാക്കുന്നതിനെതിരെ വലിയ പ്രതിഷേധങ്ങളായിരുന്നു നടന്നത്. സന്നിധാനത്തും പരിസര പ്രദേശങ്ങളിലും കനത്ത സുരക്ഷ ഒരുക്കിയിരുന്നെങ്കിലും പലപ്പോഴും പ്രതിഷേധക്കാരെ നിയന്ത്രിക്കാൻ പൊലീസിന് കഴിഞ്ഞില്ല. വത്സൻ തില്ലങ്കേരിയുടെ നേതൃത്വത്തിലായിരുന്നു ശബരിമലയിൽ പ്രതിഷേധക്കാർ തമ്പടിച്ചിരുന്നത്. ആചാരസംരക്ഷണത്തിന് ഇറങ്ങിയ അദ്ദേഹം തന്നെ ആചാരം ലംഘിച്ചുവെന്ന പരാതി ഉയരുന്നതിനിടെ അയ്യപ്പനുമായി താരതമ്യം തില്ലങ്കേരി പ്രസംഗവും നടത്തിയത്.\nദൈവത്തെ സംരക്ഷിക്കാൻ മനുഷ്യർ മതിയോ, ഇത് ദൈവത്തെ അപമാനിക്കലല്ലേ എന്ന ചോദ്യമായിരുന്നു ഒരു ചാനൽ ചർച്ചയിൽ ഒരു പ്രേക്ഷകൻ ഉന്നയിച്ചത്. ശബരിമലയിൽ പോവാൻ ശബരിമല വിധി നിങ്ങൾക്ക് അനുകൂലമായില്ല എങ്കിൽ നിങ്ങൾ എത്ര നാൾ അവിടെ സ്ത്രീകളെ കയറ്റാതിരിക്കും. ശബരിമലയിൽ പോവാൻ നിങ്ങൾക്ക് എന്ത് അർഹതയുണ്ട്. പല കൊലപാതക കേസുകളിലും പ്രതിയാണ് നിങ്ങൾ. അങ്ങനെയുള്ള നിങ്ങൾക്ക് എന്ത് അർഹതയാണുള്ളതെന്നും ആ പ്രേക്ഷകൻ ചോദിച്ചു.\nഈ ചോദ്യങ്ങൾക്കുള്ള വത്സൻ തില്ലങ്കേരിയുടെ മറുപടി ഇങ്ങനെയായിരുന്നു. ' അയ്യപ്പൻ ഒരുപാട് ആളുകളെ കൊന്നിട്ടുള്ളയാളാണെന്ന് അറിയോ, അയ്യപ്പൻ ഉദയനൻ എന്ന കാട്ടുകള്ളനുൾപ്പടെയുള്ള നിരവധി ആളുകളെ കൊല ചെയ്തിട്ടുള്ള ചരിത്രം അറിയോ' കള്ളക്കേസ് .തന്റെ പേരിലുള്ളത് കള്ളക്കേസാണെന്നും എന്നാൽ അയ്യപ്പന്റെ പേരിലുള്ളത് ഒറിജിനൽ കേസാണെന്നും വത്സൻ തില്ലങ്കേരി അഭിപ്രായപ്പെടുന്നു. താങ്കൾ കൊലപാതകത്തെ ന്യായീകരിക്കുകയല്ലേ എന്ന് മറുചോദ്യം ഉയർന്നപ്പോൾ ദുഷ്ടലാക്കോടെയുള്ള ചോദ്യത്തിന് ഇങ്ങനെയെ മറുപടി പറയാനാകു എന്നായിരുന്നു വത്സന്റെ വിശദീകരണം. ഈ പ്രസ്താവനയും വിവാദങ്ങൾക്ക് വഴിവെച്ചിരുന്നു.


യുഎഇ സന്ദര്‍ശകവിസാഫീസ് 100 ദര്‍ഹം കൂട്ടി | UAE visa fee hiked for security reasons - Malayalam Oneindia\nയുഎഇ സന്ദര്‍ശകവിസാഫീസ് 100 ദര്‍ഹം കൂട്ടി\nദുബായ്: യു എ ഇ സന്ദര്‍ശക വിസാ ഫീസില് 100 ദര്‍ഹം (ഏകദേശം 1300 രൂപ) വര്‍ധനവ് വരുത്തി. ദുബായി നാച്ചുറലൈസേഷന് ആന്റ് റെസിഡന്‍സി വകുപ്പ് തൊഴില് കരാറുകള് സാക്ഷ്യപ്പെടുത്തുന്നതിനുള്ള ഫീസായാണ് 100 ദര്‍ഹം അധികം ഈടാക്കുന്നത്.\nനേരത്തെ സന്ദര്‍ശക വിസയ്ക്ക് അപേക്ഷിക്കുന്നവര് തൊഴിലല് കരാറും അതിന്റെ പകര്‍പ്പും സമര്‍പ്പിച്ചാല് മതിയായിരുന്നു. പുതിയ നിയമം അനുസരിച്ച് തൊഴില് കരാര് ദുബായി നാച്ചുറലൈസേഷന് ആന്റ് റെസിഡന്‍സി വകുപ്പ് സാക്ഷ്യപ്പെടുത്തിയിരിക്കണം. സുരക്ഷാ കാരണങ്ങളാലാണ് ഈ നടപടികള് സ്വീകരിക്കുന്നതെന്ന് ദുബായി നാച്ചുറലൈസേഷന് ആന്റ് റെസിഡന്‍സി വകുപ്പ് വക്താവ് അറിയിച്ചു.\nഅടിയന്തിര സന്ദര്‍ശക വിസയ്ക്ക് അപേക്ഷിക്കുന്നവര് 200 ദഹ്റവും തൊഴില് കരാര് സാക്ഷ്യപ്പെടുത്തുന്നതിന് 100 ദഹ്റവും നല്‍കണം. സാധാരണ -സന്ദര്‍ശ വിസയ്ക്ക് അപേക്ഷിക്കുന്നവര് 100 ദഹ്റത്തിന് പുറമെ തൊഴില് കരാര് സാക്ഷ്യപ്പെടുത്തുന്നതിന് 100 ദര്‍ഹവും നല്‍കണം.


ഷാര്‍ജയില് വെള്ളപ്പൊക്കം; നാലുപേര് മരിച്ചു, മൂന്നു പേരെ രക്ഷപ്പെടുത്തി (വീഡിയോ കാണാം) |4dead,3rescued in Sharjah as floods swept Wadi\nHome Gulf UAE ഷാര്‍ജയില് വെള്ളപ്പൊക്കം; നാലുപേര് മരിച്ചു, മൂന്നു പേരെ രക്ഷപ്പെടുത്തി (വീഡിയോ കാണാം)\nഷാര്‍ജയില് വെള്ളപ്പൊക്കം; നാലുപേര് മരിച്ചു, മൂന്നു പേരെ രക്ഷപ്പെടുത്തി (വീഡിയോ കാണാം)\nദുബയ്: ശക്തമായ മഴയില് വെള്ളംകയറിയ ഷാര്‍ജയിലെ വാദി അല് ഹെലോയില് നാല് മൃതദേഹങ്ങള് കണ്ടെത്തി. കാണാതായ ഏഴുപേര്‍ക്കു വേണ്ടി നാഷനല് സെര്‍ച്ച് ആന്റ് റെസ്‌ക്യൂ സെന്റര് തിരച്ചില് നടത്തുന്നതിനിടെയാണ് മൃതദേഹങ്ങള് കണ്ടെത്തിയത്. മൂന്നു പേരെ രക്ഷപ്പെടുത്തി.\nഷാര്‍ജ പോലിസുമായി സഹകരിച്ചാണ് തിരച്ചില് നടത്തിയതെന്ന് എന്‍എസ്ആര്‍സി അറിയിച്ചു. രണ്ടുപേരെ രക്ഷപ്പെടുത്തി ഹെലികോപ്റ്ററില് കല്‍ബ ഹോസ്പിറ്റലില് എത്തിച്ചു. ഒരു കുട്ടിയെ പ്രദേശത്തുള്ള നാട്ടുകാര് രക്ഷപ്പെടുത്തിയിരുന്നു. എന്‍എസ്ആര്‍സി വാദിയില് നിന്ന് ഒരാളെ രക്ഷിക്കുന്ന വീഡിയോ സോഷ്യല് മീഡിയയില് വൈറലാണ്.\n4 dead,3rescued in Sharjah as floods swept Wadi\nsharjah flood rescue\nPrevious articleസാമ്പത്തിക ബുദ്ധിമുട്ടുള്ളവര്‍ക്ക് ക്വാറന്റീന് സൗജന്യമാക്കിയേക്കും\nNext articleമസ്‌ക്കത്തില് വെള്ളിയാഴ്ച്ച മുതല് ലോക്ക്ഡൗണ് പിന്‍വലിക്കും


❝ സീസണിലെ ഏറ്റവും ⚽🔥 മികച്ച തങ്ങളുടെ താരങ്ങളെ ❤👑തിരഞ്ഞെടുത്തു ക്ലബുകൾ ❞ - Sportssify\n❝ സീസണിലെ ഏറ്റവും ⚽🔥 മികച്ച തങ്ങളുടെ താരങ്ങളെ ❤👑തിരഞ്ഞെടുത്തു ക്ലബുകൾ ❞\nതുടർച്ചയായ രണ്ടാം സീസണിലും മാഞ്ചസ്റ്റർ യുണൈറ്റഡിന്റെ സർ മാറ്റ് ബസ്‌ബി പ്ലെയർ ഓഫ് ദ ഇയർ ആയി ബ്രൂണോ ഫെർണാണ്ടസ് തിരഞ്ഞെടുക്കപ്പെട്ടു.200-ലധികം വിവിധ രാജ്യങ്ങളിൽ നിന്നുള്ള ആരാധകരുടെ വോട്ടെടുപ്പിലൂടെ ആയിരുന്നു മികച്ച താരത്തെ തിരഞ്ഞെടുത്തത്. ലെഫ്റ്റ് ബാക്കായ ലൂക് ഷോയെയും സ്ട്രൈക്കറായ കവാനിയെയും മറികടന്നാണ് ബ്രൂണോ ഒന്നാമത് എത്തിയത്.മേസൺ ഗ്രീൻവുഡ്, മാർക്കസ് റാഷ്‌ഫോർഡ് എന്നിവർ യഥാക്രമം നാലും അഞ്ചും സ്ഥാനത്തെത്തി. ഈ സീസണിൽ 28 ഗോളുകൾ മാഞ്ചസ്റ്റർ യുണൈറ്റഡിനായി നേടാൻ ബ്രൂണോക്ക് ആയിരുന്നു. പ്രീമിയർ ലീഗിൽ മാത്രം താരം 18 ഗോളുകൾ നേടി. 11 അസിസ്റ്റും യൂറോപ്പിൽ അഞ്ചെണ്ണവും താരം പ്രീമിയർ ലീഗിൽ നേടി. സീസണിൽ ഉടനീളമായി 16 അസിസ്റ്റുകൾ താരത്തിനുണ്ട്.\nകഴിഞ്ഞ സീസണിൽ ജനുവരിയിൽ മാത്രം ടീമിൽ എത്തിയിട്ടും മികച്ച താരത്തിനുള്ള പുരസ്കാരം ബ്രൂണോക്ക് ലഭിച്ചിരുന്നു. ഇത്തവണ 63% വോട്ട് നേടിയാണ് ബ്രൂണോ ഒന്നാമത് എത്തിയത്. കഴിഞ്ഞയാഴ്ച ലിവർപൂളുമായുള്ള മത്സരത്തിൽ ഹാരി മാഗ്വെയറിന്റെ അഭാവത്തിൽ 26 കാരനാണു യുണൈറ്റഡിനെ നയിച്ചത്.ക്ലാസ്സി പ്ലേമേക്കർ നവംബർ, ഡിസംബർ മാസങ്ങളിൽ പ്ലെയർ ഓഫ് ദ മന്ത് ആയിരുന്നു.കൂടാതെ 12 തവണ മാൻ ഓഫ് ദ മാച്ച് ആയി തിരഞ്ഞെടുക്കപ്പെട്ടു.അഞ്ച് മാൻ ഓഫ് ദ മാച്ച് അവാര്ഡുമായി എഡിൻസൺ കവാനി രണ്ടാമതായി.\nBruno Fernandes wins Man United's Player of the Year award 🏆\nIt had to be him 👏 pic.twitter.com/oehNWqCBWs\nചെൽസിയിലെ ഈ വർഷത്തെ ഏറ്റവും മികച്ച താരത്തിനുള്ള മെൻസ് പ്ലയർ ഓഫ് ദി ഇയർ പുരസ്കാരം അറ്റാൽകിംഗ് മിഡ്ഫീൽഡറായ മേസൺ മൗണ്ട് സ്വന്തമാക്കി. ആരാധകരുടെ വോട്ടെടുപ്പിലൂടെയാണ് മൗണ്ടിനെ പുരസ്കാര ജേതാവായി തീരുമാനിച്ചത്. ചെൽസി അക്കാദമിയിലൂടെ ഉയർന്നു വന്ന താരമാണ് മൗണ്ട്. ജോൺ ടെറിക്ക് ശേഷം ആദ്യമായാണ് ഒരു ചെൽസി അക്കാദമി താരം സീസണിലെ മികച്ച താരമായി മാറിയത്.\nകഴിഞ്ഞ സീസണിൽ ലമ്പാർഡിന്റെ കീഴിൽ ആയിരുന്നു മൗണ്ട് ചെൽസിയുടെ ആദ്യ ഇലവനിൽ എത്തുന്നത്. ഇപ്പോൾ ചെൽസിയുടെ ഏറ്റവും പ്രധാനപ്പെട്ട താരമായി മൗണ്ട് മാറി. ഈ സീസണ ഗോളും അസിസ്റ്റുമായി 17 കോണ്ട്രിബ്യൂഷൻ മൗണ്ടിൽ നിന്ന് ഉണ്ടായി. ചാമ്പ്യൻസ് ലീഗ് സെമി ഫൈനലിൽ അടക്കം മൗണ്ടിന്റെ പ്രകടനം ഏവരെയും ഞെട്ടിച്ചു. ചെൽസിക്ക് ഒപ്പം ആറാം വയസ്സും മുതൽ മൗണ്ട് കളിക്കുന്നുണ്ട്. ഈ സീസണിൽ ചില മത്സരങ്ങളിൽ ചെൽസിയുടെ ക്യാപ്റ്റൻ ആം ബാൻഡ് അണിയാനും മൗണ്ടിന് സാധിച്ചു. കഴിഞ്ഞ സീസണിൽ കൊവാചിച് ആയിരുന്നു ഈ പുരസ്കാരം സ്വന്തമാക്കിയിരുന്നത്.\nMason Mount has been named Chelsea's 2020-21 Men’s Player of the Year 🏆\nWell deserved 👏 pic.twitter.com/RdXLbMSuPe


നിരോധിച്ച ചൈനീസ് ആപ്പുകളുടെ കൂട്ടത്തിൽ പബ് ജി ഇല്ല; എന്തുകൊണ്ട് ? - Kerala Times TV: Kerala Times | Malayalam News Channel in Kerala | Latest News, Live TV\nHome / Technology / നിരോധിച്ച ചൈനീസ് ആപ്പുകളുടെ കൂട്ടത്തിൽ പബ് ജി ഇല്ല; എന്തുകൊണ്ട് ?\nനിരോധിച്ച ചൈനീസ് ആപ്പുകളുടെ കൂട്ടത്തിൽ പബ് ജി ഇല്ല; എന്തുകൊണ്ട് ?\n59 ചൈനീസ് ആപ്പുകൾ ഇന്ത്യൻ സർക്കാർ നിരോധിച്ചെന്ന വാർത്ത വന്നതോടെ ആദ്യം ഞെട്ടിയതും പിന്നെ സന്തോഷിച്ചതും ഒരേയൊരു വിഭാഗമായിരിക്കും. പബ്ജി കളിക്കാർ തന്നെ. ടിക്ടോക്ക് അടക്കമുള്ള ജനപ്രിയ ആപ്പുകൾ നിരോധിക്കപ്പെട്ടെങ്കിലും ഗെയിം പ്രേമികൾക്ക് സന്തോഷിക്കാം. ഒരു "ചിക്കൻ ഡിന്നറൊക്കെ" ആവാം.\nനമ്മൾ ഉപയോഗിച്ചുകൊണ്ടിരുന്ന ആപ്പുകളിൽ ഭൂരിഭാഗവും ചൈനീസ് ആയിട്ടും എന്തുകൊണ്ടായിരിക്കും പബ്ജി മാത്രം പട്ടികയിൽ ഇല്ലാതിരുന്നത്? ഇതാണ് ഇന്നലെ മുതൽ പലരുടേയും ചോദ്യം. ദി പ്ലെയർ അൺനോൺ ബാറ്റിൽഗ്രൗണ്ട്സ് അഥവാ പബ്ജി ഡവലപ് ചെയ്തത് ബ്രെണ്ടൻ ഗ്രീനി എന്ന അയർലന്റ് സ്വദേശിയാണ്.\nഇന്ത്യയിൽ മാത്രമല്ല, 2017 ൽ ചൈനയിലും പബ്ജി നിരോധിക്കണമെന്ന ആവശ്യം നേരത്തേ ഉയർന്നിരുന്നു. ഗെയിമിലെ അക്രമവും രക്തരൂക്ഷിത പോരാട്ടവും ആളുകളെ വഴിതെറ്റിക്കുന്നുവെന്നും ഗെയിമിന് അടിമകളാക്കുന്നുവെന്നും തന്നെയായിരുന്നു ചൈനക്കാരുടേയും പരാതി. ഇതിന് പകരമായി പബ്ജി പ്രേമികൾക്കായി സർക്കാർ അംഗീകൃത ബദൽ ഗെയിമും അവതരിപ്പിച്ചു. ഫോഴ്സ് ഫോർ പീസ് എന്നായിരുന്നു അതിന്റെ പേര്.\nഈ അവസരത്തിലാണ് ടെൻസെന്റിന്റ കടന്നുവരവ്. ലോകത്തെ ഏറ്റവും വലിയ വീഡിയോ ഗെയിം കമ്പനിയായ ടെൻസെന്റ് പബ്ജിയിൽ ചില പൊടി മാറ്റങ്ങളൊക്കെ വരുത്തി പബ്ജി മൊബൈൽ അവതരിപ്പിച്ചു. ഇതാണ് ഇന്ന് നമ്മളിൽ പലരും കളിച്ചുകൊണ്ടിരിക്കുന്നത്. ഇന്ത്യ-ചൈന സംഘർഷത്തെ തുടർന്ന് ചൈനീസ് ആപ്പുകൾ നിരോധിക്കണമെന്ന പ്രചരണം തുടങ്ങിയപ്പോൾ ഇന്ത്യക്കാർ ഗൂഗിൾ ചെയ്തത് ടെൻസെന്റിനെ കുറിച്ചാണ്. പബ്ജി ചൈനീസ് തന്നെയാണോ എന്നായിരുന്നു ഗെയിം പ്രേമികൾക്ക് അറിയേണ്ടിയിരുന്നത്.\nദക്ഷിണ കൊറിയൻ വീഡിയോ ഗെയിം കമ്പനിയായ ബ്ലൂഹോളിൻറെ സബ്സിഡിയറിയായ പബ്ജ് കോർപ്പറേഷൻ വികസിപ്പിച്ചെടുത്ത ഗെയിമാണ് പബ്ജി. അതായത്, ബ്ലൂഹോളിൽ പത്ത് ശതമാനം മാത്രം സ്റ്റെയ്ക് ഹോൾഡാണ് ചൈനീസ് കമ്പനിയായ ടെൻസെന‍്റിന് ഉള്ളത്. ആശ്വസിക്കാൻ ഇതിൽ കൂടുതൽ എന്തുവേണം. ഇനിയൊരു ചിക്കൻ ഡിന്നറൊക്കെ ആവാം.


കാകദൃഷ്ടി kaakadrushti: 2011\nജോണ് ഏബ്രഹാമിന്റെ 'അമ്മ അറിയാന്' എന്ന ചിത്രം ആദ്യമായി കണ്ടത് പത്തിരുപത് വര്‍ഷങ്ങള്‍ക്ക് മുമ്പുള്ള വയനാട്ടില് വെച്ചാണ്. സുല്‍ത്താന് ബത്തേരിയില് അക്കാലത്ത് 'തേടല്' ഫിലിം സൊസൈറ്റിയുടെ ആഭിമുഖ്യത്തില് മികച്ച സിനിമകളുടെ പ്രദര്‍ശനം നടക്കാറുണ്ടായിരുന്നു. 16 എം. എം. പ്രജക്ടറിന്റെ കരകര ശബ്ദവും മാറി മറിയുന്ന വെളിച്ചവും നിഴലും സ്‌ക്കൂള് ബെഞ്ചുകളും നിറഞ്ഞ ദൃശ്യ ശ്രാവ്യാനുഭവം ഏറെക്കുറെ അതേപോലെ ഓര്‍മ്മയിലുണ്ട്. അന്ന് ആ സിനിമ ഇഷ്ടപ്പെടാതിരിക്കാന് സാധ്യമായിരുന്നില്ല. അക്കാലത്തെ രാഷ്ട്രീയവും സാംസ്‌ക്കാരികവുമായ കാലാവസ്ഥയില് അതും വയനാട്ടില് വച്ചാണ് സിനിമ കണ്ടെതെന്നതിനാല് ഒരു 'കാഴ്ചപ്പാട്' സിനിമ കാണലിന് അപ്പുറവും ഇപ്പുറവും ഉണ്ടായിരുന്നു. കൂടാതെ പ്രകോപനപരനമായ അരാജകജീവിതം, ബുദ്ധിജീവിതം, നവരാഷ്ട്രീയ സിനിമ എന്നിവയെല്ലാം കൂടിച്ചേര്‍ന്ന് വല്ലാത്തൊരു സംയുക്തമായിരുന്ന ജോണ് അബ്രഹാം എന്ന അദൃശ്യ സാന്നിദ്ധ്യവും അവിടെ ഉണ്ടായിരുന്നു.\nവയനാട്ടുകാര്‍ക്കാണെങ്കില് പലകാരണങ്ങളാല് ആ സിനിമയോട് കൂടുതല് പ്രതിപത്തിയുണ്ട്. പി. എ. ബക്കറിന്റെ ‘കബനീ നദി ചുവന്നപ്പോള്‘ എന്ന ചിത്രത്തിനു ശേഷം വയനാടന് പശ്ചാത്തലമുള്ള രണ്ടാമത്തെ ഗൗരവ സിനിമയായിരുന്നു അത്. വയനാടിന്റെ രാഷ്ട്രീയവും ഭൂമി ശാസ്ത്രവുമൊക്കെ അതിലെ പ്രധാന വിഷയങ്ങളാണ്. അതിന്റെ നിര്‍മ്മാണ കൂട്ടായ്മയിലും വയനാട്ടിലെ ജനങ്ങളുടെ കാര്യമായ പങ്കാളിത്തമുണ്ടായിരുന്നു.\n1986 ഏപ്രില് മാസത്തില് നിര്‍മ്മാണം പൂര്‍ത്തിയായി 'അമ്മ അറിയാന്' പ്രദര്‍ശനത്തിനെത്തി. 1987 മെയ് 31 ന് ജോണ് അബ്രഹാം ആത്മഹത്യക്കു സമാനമായ അപകടമരണത്തിനിരയായി. തന്റെ അവസാന ചിത്രത്തിലെ ആത്മഹത്യ ചെയ്ത് തിരിച്ചറിയപ്പെടാതെ കിടന്ന ഹരി എന്ന കഥാപാത്രത്തെപ്പോലെ ജോണ് അബ്രഹാം കോഴിക്കോട് മെഡിക്കല് കോളേജിലെ മോര്‍ച്ചറിയില് കിടന്നു. എന്നാല് മരണശേഷം ജോണ് അബ്രഹാം പിന്നെയും വളര്‍ന്നു. അദ്ദേഹത്തെ ക്കുറിച്ചും സിനിമകളെക്കുറിച്ചും പഠനങ്ങളുണ്ടായി. ജോണും ആ സിനിമയും ‘ഒഡേസ‘മൂവീസും ചരിത്രത്തില് സ്ഥാനപ്പെടുത്തപ്പെട്ടു. ആദ്ദഹത്തിന്റെ മരണാനന്തരം ആ ചിത്രം നിരവധി സ്ഥലങ്ങളില് പ്രദര്‍ശിപ്പിക്കപ്പെട്ടുവെങ്കിലും ഏറെ വൈകാതെ അതെല്ലാം നിലച്ചു.\nഇന്ന് ആ സിനിമ കാണുന്നത് വേറോരു കാലത്തില് വേറൊരു സ്ഥലത്തിരുന്നുകൊണ്ടാണ്. മാറിയ സാങ്കേതികവിദ്യയുടെകാലത്ത് ഒററയ്ക്കിരുന്ന് കമ്പ്യൂട്ടറില് കാണുന്ന സിനിമയ്ക്ക് അന്നത്തെ ഒച്ചയും തെളിച്ചവുമില്ല. ചുററുമുള്ളകാണികളുടെ നിശ്വാസമില്ല. കാലങ്ങള്‍ക്കു ശേഷം കാണുന്ന ഒരു സിനിമയും പഴയ അതേ അനുഭവം ആവര്‍ത്തിക്കുകയില്ല. ചിലപ്പോഴത് ചരിത്രപരമായ പ്രസക്തി എന്നൊരനുഭവം മാത്രം നല്‍കിയെന്നുവരും.\nനൂറിലേറെ വയസ്സുമാത്രം പ്രായമുള്ള സിനിമ എന്ന കലാരൂപം വളരെ കുറഞ്ഞ കാലയളവില് ആവിഷ്‌ക്കാരത്തിലും സാങ്കേതികതയിലും പരിവര്‍ത്തനങ്ങള്‍ക്കു വിധേയമായിക്കൊണ്ടാണ് ഇന്നത്തെ നിലയിലെത്തിയത്. അക്കാരണത്താല് തന്നെ 25 വര്‍ഷങ്ങള്‍ക്കുമുമ്പ് പുറത്തിറങ്ങിയ 'അമ്മ അറിയാന്' മുന്നോട്ടുവച്ച സിനിമാസങ്കല്‍പവും സാങ്കേതികതയും ഇന്ന് പഴയതായിരിക്കുന്നു. അത് ഒരു ചിത്രത്തിന്റെ പുതിയ കാഴ്ചക്ക് വിഘാതമാകേണ്ടതില്ല എന്ന് നിരവധി ക്ലാസ്സിക്ക് ചിത്രങ്ങള് നമ്മെ ഓര്‍മ്മപ്പെടുത്തുന്നുണ്ട്. ചാര്‍ളിചാപ്ലിന്റെ നിശബ്ദചിത്രങ്ങള് 90വര്‍ഷങ്ങളായിട്ടും ആസ്വാദിക്കപ്പെടുന്നത്, സാങ്കേതികതയുടെ പേരിലല്ല.\n'അമ്മ അറിയാന്' എന്ന ചിത്രത്തിലൂടെ ജോണ് എബ്രഹാം മുന്നോട്ട് വെക്കാന് ശ്രമിച്ച സിനിമാ സങ്കല്‍പം എന്തായിരുന്നു? അവയിലൊന്ന് സിനിമാ നിര്‍മ്മാണത്തിനുള്ള മൂലധനസമാഹരണവും മറ്റേത് സിനിമയുടെ ദൃശ്യപരിചരണത്തില് സൃഷ്ടിച്ച ‘ഭാവുകത്വപരമായ പുതുമക‘ളുമാണെന്നാണ് വിലയിരുത്തപ്പെട്ടിട്ടുള്ളത്. ഈ രണ്ടു കാര്യങ്ങള് 25 വര്‍ഷങ്ങള്‍ക്ക് മുമ്പെന്ന പോലെ ഇന്നും നിലനില്ക്കാനാവില്ല. പരിണാമം ഏതൊരാശയത്തിന്റെയും ജൈവികമായ തുടര്‍ച്ചക്കും നിലനില്പിനും ആവശ്യമാണ്. എന്നാല് പരിണാമ വിധേയമായ ഒരു തുടര്‍ച്ച ജോണിന്റെ സിനിമാ സങ്കല്പങ്ങള്‍ക്ക് ഉണ്ടാകാതെ പോയതെന്തുകൊണ്ടാവാം?\nസനില് ദാസിന്റെ മുപ്പതാം ചരമവാര്‍ഷികം ഇക്കഴിഞ്ഞ മാര്‍ച്ച് 31ന് ആരോരുമോര്‍ക്കാതെ കടന്നു പോയി. ആരായിരുന്നു സനില്‍ദാസ്? കവിയും വിപ്ലവവിദ്യാര്‍ത്ഥി സംഘടനാ പ്രവര്‍ത്തകനും, മാസികാ പ്രവര്‍ത്തകനുമൊക്കെയായിരുന്നു അയാള്. 'നാവ്' എന്ന പേരില് ഒരു മിനിമാസിക പുറത്തിറക്കിയിരുന്നു. 1981 മാര്‍ച്ച് 31ന് ആത്മഹത്യ ചെയ്തു. മരിക്കുമ്പോള് ഇരുപതു വയസ്സ് പൂര്‍ത്തിയായതേ ഉണ്ടായിരുന്നുള്ളു. മരണാനന്തരം സനില്‍ദാസിന്റെ കവിതകളുടെ ഒരു സമാഹാരം 'ഘടികാരം' എന്ന പേരില് കെ.എന്. ഷാജി എഡിറ്റു ചെയ്ത് പ്രസിദ്ധീകരിക്കുകയുണ്ടായി. അമ്മയ്ക്കായി സമര്‍പ്പിക്കപ്പെട്ട അവസാന കവിതകളിലൊന്നില് സനില്‍ദാസ് എഴുതി; ''അമ്മക്ക് ഞാന് ദുഃഖങ്ങള് നല്‍കുന്നു''. ആത്മഹത്യക്ക് തൊട്ടുമുമ്പുള്ള ദിവസങ്ങളില് രാത്രിയില് ഞെട്ടിയുണര്‍ന്ന് അമ്മയെ ഉണര്‍ത്തി അയാള് പറഞ്ഞുവത്രെ: ''ഗ്രാമങ്ങളില് ശക്തിയാര്‍ജ്ജിച്ച് നഗരങ്ങളെ വളയണം'' അതിന്റെ പൊരുളറിയാതെ അമ്പരക്കുവാനേ അമ്മക്ക് കഴിഞ്ഞുള്ളൂ (കെ.എന്. ഷാജി, ‘ക്രൂരവും വേദനാജനകവുമായ ഒരു സൗഹൃദത്തിന്റെ ഓര്‍മ്മക്ക് ‘). സനില്‍ദാസിന്റെ മരണം കഴിഞ്ഞ് മാസങ്ങള്‍ക്കുശേഷം കെ.ജി. സുബ്രഹ്മണ്യദാസ് അതേവഴി പിന്തുടര്‍ന്നു. ഈ രണ്ടു മരണങ്ങളെയും കുറിച്ച് 'ഘടികാര' ത്തിന്റെ അവതാരികയില് സച്ചിദാനന്ദന് ഇങ്ങനെ എഴുതി: ''... നമ്മുടേതുപോലുള്ള ക്രൂരമായ വിശ്വാസരാഹിത്യത്തിന്റെ കാലത്ത് എനിക്കതു നന്നായി മനസ്സിലാക്കാന് കഴിയും. സ്‌നേഹത്തിനായി ദാഹിക്കുന്ന മനസ്സും അതു തുറന്നു പറയുന്നത് കുറ്റകരമായ ദൗര്‍ബല്യമായി കാണപ്പെടാവുന്ന സാഹചര്യവും തമ്മിലുള്ളസംഘര്‍ഷം, ഒരു പ്രണയത്തിനു തന്നെ രക്ഷിക്കാന് കഴിയാമായിരുന്നിട്ടും ആ അറിവിനോടു പൊരുത്തപ്പെടാനാവാത്ത ചില വ്യക്തിത്വ സവിശേഷതതകള്, ശരിക്കും പ്രതികരണലോലനായ ഒരു കലാകാരന് മാത്രമായിരിക്കെ, താന് തത്ത്വചിന്തകനാണെന്ന ദുര്‍വിശ്വാസം, ലോകത്തിന്റെ കാപട്യത്തിനു മുന്നില് വേഗം തളര്‍ന്നു പോകുന്ന ഇച്ഛാശക്തി ,ദാര്‍ശനിക പക്വത നേടും മുമ്പേ രാഷ്ട്രീയ-സാംസ്‌ക്കാരിക പ്രവര്‍ത്തനങ്ങളിലേക്കുള്ള എടുത്തു ചാട്ടം, ആസന്ന വിപ്ലവത്തെകുറിച്ചുള്ള കാല്പനിക വ്യാമോഹം, അതു നല്‍കുന്ന അതിശയോക്തി പരമായ ഉത്തരവാദിത്തബോധം, തന്റെ ആത്മബലിയിലൂടെ ലോകത്തെ രക്ഷിക്കാനായേക്കുമെന്ന ആത്മലാളനം കലര്‍ന്ന ലഘുവിശ്വാസം, പീഢകരോടു പൊരുതുന്നതിനേക്കാള് പീഢനമേറ്റു വാങ്ങുന്നതില് മുഴുകുന്ന ആത്മവിധ്വംസകമായ ചിത്തവൃത്തി - ഇന്നത്തെ ആത്മാര്‍ത്ഥതയുള്ള യുവാക്കളനുഭവിക്കുന്ന സംഘര്‍ഷത്തിന്റെ മുഖ്യപ്രഭവങ്ങള് ഇവയൊക്കെയാണെന്നു തോന്നുന്നു. ഒരു പക്ഷേ ഇത് സ്വാനുഭവനിഷ്ഠമായ ഒരു വിലയിരുത്തലാകാമെങ്കിലും“. ആ കാലത്തിന്റെയും അതിലൂടെ കടന്നു പോയവരുടേയും സംഘര്‍ഷങ്ങളറിഞ്ഞുകൊണ്ടാണ് 'വേനല്‍മഴ' എന്ന കവിതയില് സനില്‍ദാസും സുബ്രഹ്മണ്യദാസും പരാമര്‍ശിക്കപ്പെടുന്നതും മേല്‍പ്പറഞ്ഞ പരാമര്‍ശങ്ങള് സച്ചിദാനന്ദന് നടത്തുന്നതും.\n'അമ്മ അറിയാന്' എന്ന സിനിമയും ജോണ് അബ്രഹാമും മേല്‍പ്പറഞ്ഞ ആത്മഹത്യകളും തമ്മിലെന്ത് എന്നൊരു സംശയം പോലും ഉന്നയിക്കപ്പെടാനിടയില്ല. അമ്മ അറിയാന് എന്ന ചിത്രത്തിലെ തിരിച്ചറിയപ്പെടാത്ത ശവമായി കിടക്കുന്ന ഹരിയുടെ മറ്റു പല പേരുകളില് ഒന്നോരണ്ടോ എണ്ണമെടുത്താല് അത് സനില്‍ദാസ് എന്നും സുബ്രഹ്മണ്യദാസ് എന്നുമൊക്കെയായിരിക്കും. ഇങ്ങനെ ആത്മഹത്യയിലെത്തിച്ചേര്‍ന്ന നിരവധി പേരില് പലര്‍ക്കും ജോണിനോട് അടുപ്പവും ആത്മബന്ധവുമുണ്ടായിരുന്നു. ഒരര്‍ത്ഥത്തില് ജോണിന്റെ മരണം അത്തരം മരണപരമ്പരകളിലെ ഒരു കണ്ണിമാത്രമായിരുന്നു. സനില്‍ദാസിനെക്കുറിച്ചുള്ള പുസ്തകം പ്രസിദ്ധീകരിച്ചതുപോലെ, ഒരു നിയോഗമെന്നോണം കെ.എന്. ഷാജിതന്നെയാണ് തന്റെ 'നിയോഗം ബുക്‌സി'ലൂടെ ജോണിനെക്കുറിച്ചുള്ള പുസ്തകവുംപുറത്തിറക്കിയത്.\nജീവിതത്തില് അതിജീവനങ്ങളാഗ്രഹിച്ചയാളായിരുന്നില്ല ജോണ്. എന്നാല് കല അതിജീവിക്കുമെന്നൊരു വിശ്വാസം അദ്ദേഹത്തിനുണ്ടായിരുന്നു. മൂലധനമാണ് സിനിമയുടെ കലാപരതയെയും രാഷ്ട്രീയബോധത്തെയും നിര്‍ണ്ണയിക്കുന്ന പ്രധാന ഘടകം. മൂലധനത്തെ മറികടക്കാനുള്ള യത്‌നങ്ങളില്ലാതെ കലാത്മകസിനിമയെക്കുറിച്ചും രാഷ്ട്രീയ സിനിമയെക്കുറിച്ചും ചിന്തിച്ചിട്ട് കാര്യമില്ല. ഒത്തുതീര്‍പ്പ് മാതൃകകളിലേക്ക് വഴിമാറുകയല്ലാതെ അതിന് മറ്റു പോംവഴികളില്ല. മലയാള സിനിമയുടെ സമകാലികമുഖം ഇത് നന്നായി വെളിപ്പെടുത്തുന്നുമുണ്ട്. മൂലധനാധിപത്യത്തെ ചെറുക്കുന്നതെങ്ങനെ എന്ന ചിന്തയില് നിന്നാണ് ജനങ്ങളില് നിന്ന് ചെറുതുകകള് സ്വീകരിച്ചുകൊണ്ടുള്ള സിനിമാ നിര്‍മ്മാണമെന്ന ആശയം പിറക്കുന്നത്. അതോടൊപ്പം സിനിമാ നിര്‍മ്മാണത്തിലാകെത്തന്നെ ഒരു കൂട്ടായ്മ രൂപം കൊള്ളുകയും ചെയ്യുന്നു. 'അമ്മ അറിയാന്' പോലുള്ള ഒരു ചിത്രം ഇപ്രകാരമല്ലാതെ നിര്‍മ്മിക്കപ്പെടുന്നത് സങ്കല്പിക്കാവുന്നതുമല്ല. ഈ കൂട്ടായ്മയുടെ ഊര്‍ജ്ജമാണ് പ്രസ്തുത ചിത്രം പില്‍ക്കാലത്ത് ഗ്രാമഗ്രാമാന്തരങ്ങളില് ആവേശപൂര്‍വ്വം പ്രദര്‍ശിപ്പിക്കപ്പെടാന് കാരണമായത്.\nജോണ് തുടക്കം കുറിക്കാനാഗ്രഹിച്ചത് ജനകീയമെന്നപോലെ രാഷ്ട്രീയവും പരീക്ഷണാത്മകവും ആയ ഒരു സങ്കല്പമായിരുന്നു. കേരളത്തില് പരീക്ഷണാത്മകം എന്നു വിളിക്കാവുന്ന സിനിമകള് ഏറെയുണ്ടായിട്ടുണ്ട്. 'ന്യൂസ്‌പേപ്പര് ബോയ്' മുതല് അതാരംഭിക്കുന്നുണ്ടെന്നും പറയാം. അതുവരെയുള്ള സിനിമാ സ്വഭാവത്തില് നിന്ന് വഴിമാറി നടന്നവയെല്ലാം പരീക്ഷണസ്വഭാവം പുലര്‍ത്തിയവതന്നെയായിരുന്നു. അത്തരം പരീക്ഷണങ്ങളോരോന്നും കാലാന്തരത്തില് സിനിമയുടെ സാമാന്യരീതിയായി മാറുകയും ചെയ്തു. എഴുപതുകളില് പുറത്തുവരാന് തുടങ്ങിയ നവസിനിമകളെല്ലാം തന്നെ ഒരര്‍ത്ഥത്തില് പരീക്ഷണങ്ങളുടെ വ്യത്യസ്തമാതൃകകള് തന്നെയായിരുന്നു. എന്നാല് ഈ ചിത്രങ്ങള്‍ക്കൊന്നും മൂലധനസമാഹരണത്തിലും, നിര്‍മ്മാണത്തിലും ജനകീയത എന്ന ആശയം പ്രാവര്‍ത്തികമാക്കാന് കഴിഞ്ഞിരുന്നില്ല. എന്നാല് ഇതു രണ്ടും ചേര്‍ന്ന ആദ്യസംരംഭം 'അമ്മ അറിയാന്' ആണ്. ഇതിനൊക്കെ നേതൃത്വപരമായ പങ്കും സംഘാടനവും നിര്‍വ്വഹിച്ചത്. ഒഡേസ ഫിലിം സൊസൈറ്റിയായിരുന്നു. മറ്റൊരു ഫിലിം സൊസൈറ്റി (ചിത്രലേഖാ ഫിലിം സൊസൈറ്റി, തിരുവനന്തപുരം) യാണ് മലയാളത്തിലെ നവസിനിമയുടെ ആരംഭമെന്നു പറയാവുന്ന അടൂര് ഗോപാലകൃഷ്ണന്റെ 'സ്വയംവരം' നിര്‍മ്മിച്ചത്. എന്നാല് ഒഡേസയുടെ പരിശ്രമങ്ങള്‍ക്ക് വ്യത്യസ്തതയുണ്ടായിരുന്നു. സിനിമയുടെ ആരംഭത്തിലുള്ള ഒഡേസയുടെ പ്രസ്താവനയില് ഇങ്ങനെ കേള്‍ക്കാം: ''നല്ല സിനിമക്കു വേണ്ടിയുള്ള കൂട്ടായ സാഹോദര്യം, എങ്ങിനെ സിനിമയിലൂടെ ജനങ്ങളുമായി സംവേദിക്കണമെന്ന യാഥാര്‍ത്ഥ്യ ബോധം, അതിന്റെ പ്രകാശനമാണ് ഒഡേസ''.\nഅമ്മ അറിയാന് സഞ്ചരിച്ച ദൂരങ്ങള്.\nപ്രദര്‍ശനത്തിനെത്തി ഇരുപത്തഞ്ചു വര്‍ഷങ്ങള് പൂര്‍ത്തീകരിച്ച ആ സിനിമയെ ഒരു നാഴികക്കല്ലയി എണ്ണിയാല് അതു സഞ്ചരിച്ച ദൂരവും മലയാള സിനിമയെ അത് മുന്നോട്ടു നടത്തിയ ദൂരവും അളന്നു നോക്കേണ്ടതുണ്ട്. സിനിമാ നിര്‍മ്മാണത്തില് പങ്കു വഹിച്ച അതേ കൂട്ടായ്മകളുടെ തുടര്‍ച്ചകളാണ് അത് കേരളത്തിലങ്ങോളമിങ്ങോളം പ്രദര്‍ശിപ്പിക്കാന് കാരണമായത്. നവസംവിധായകരിലാരുടെയെങ്കിലും ഒരു പുതിയ സിനിമ പുറത്തിറങ്ങിയാല് അത് പ്രദര്‍ശിപ്പിക്കാന് ഫിലിം സൊസൈറ്റിക്കാര് മുന്നിട്ടിറങ്ങുമായിരുന്നു. ഫിലിം സൊസൈറ്റി പ്രസ്ഥാനത്തിന്റെ സുവര്‍ണ കാലമായിരുന്നെങ്കിലും അത് ആസന്നമായ അസ്തമയത്തോടടുത്തു കൊണ്ടിരിക്കുകയായിരുന്നു. 1972 ല് അടൂര് ഗോപാലകൃഷ്ണന്റെ 'സ്വയം വരം' എന്ന ചിത്രത്തിന്റെ നിര്‍മ്മാണവും പ്രദര്‍ശനവുമായി തുടങ്ങിയ അതിന്റെ സജീവ കാലം എണ്‍പതുകള്‍ക്കൊടുവില് 'അമ്മ അറിയാന്' എന്ന ചിത്രത്തിന്റെ പ്രദര്‍ശനങ്ങളോടെ ഏറെക്കുറെ തീരുകയാണ്. അക്കാലത്തു തന്നെ കേരളത്തില് ടെലിവിഷന് സംപ്രേഷണം തുടങ്ങുകയായി. 1990 കളോടെ അത് വ്യാപകമായി. 1972 ല് തുടങ്ങുന്ന ഈ ഒന്നര പതിറ്റാണ്ടില് തന്നെയാണ് ജോണിന്റെ മാത്രമല്ല, അടൂര്, അരവിന്ദന്, പി. എ ബക്കര്, കെ. ജി. ജോര്‍ജ്ജ്, പത്മരാജന് തുടങ്ങിയ സംവിധായകരുടെയെല്ലാം പ്രധാന ചിത്രങ്ങള് പുറത്തു വരുന്നത്. മലയാള സിനിമയില് ഇന്ന് നിലനില്‍ക്കുന്ന ചലച്ചിത്ര ഭാഷയുടെ തുടക്കം അവിടെ നിന്നാണ്. പല കാരണങ്ങളാല് ഫിലിം സൊസൈറ്റി പ്രസ്ഥാനത്തിന്റെ പരിഗണന ലഭിക്കാതെ പോയ ''ഓളവും തീരവും'' ''നിര്‍മ്മാല്യം'' തുടങ്ങിയ ചിത്രങ്ങളും ഇന്ന് തിരിഞ്ഞു നോക്കുമ്പോള് അടയാള സ്തംഭങ്ങളായി നില്‍ക്കുന്നതു കാണാം.\nബുദ്ധി ജീവി സിനിമ/അവാര്‍ഡ് സിനിമ തുടങ്ങിയ പേരുകളാല് അക്കാലത്തിറങ്ങിയ നവസിനിമകള് പരിഹസിക്കപ്പെട്ടു. എന്നാല് ഇത്തരം പരിഹാസങ്ങള് ലഭിക്കാതെ പോയ ‘ഓളവും തീരവും‘, ‘നിര്‍മ്മാല്യ‘വും ഗൗരവ സിനിമയുടേയും സാധാരണ ആസ്വാദകരുടേയും ശ്രദ്ധയില്‍പ്പെടാതെ പോവുകയും ചെയ്തു. നിര്‍മ്മാല്യം 1974 ല് മികച്ച ചിത്രത്തിനുള്ള ദേശീയ അവാര്‍ഡ് നേടിയിരുന്നു. 'സ്വയംവര'ത്തിനായരുന്നു തലേ വര്‍ഷം ഈ അവാര്‍ഡ്.\nനവസിനിമയുടെ മാനദണ്ഡങ്ങള് വെച്ചു കൊണ്ടളന്നാല്‍പ്പോലും അക്കാലത്തിറങ്ങിയ സിനിമകളേറെയും അവയിലെ മന്ദതാളം, സംഭാഷണങ്ങളിലെ പ്രകടന പരത എന്നീ കാരണങ്ങളാല് വിമര്‍ശിക്കപ്പെട്ടിട്ടുണ്ട്. എന്നാല് ആധുനികത ഫിലിം സൊസൈറ്റികള്‍ക്കും ബുദ്ധി ജീവിതങ്ങള്‍ക്കും നല്‍കിയ പ്രാമാണ്യം അത്തരം സിനിമകളെ വിമര്‍ശനാതീതമാക്കുകയായിരുന്നു. പലപ്പോഴും സ്പൂളുകള് മാറിപ്പോയ സിനിമകള്‍പോലും നന്നായി ‘ആസ്വദി‘ക്കപ്പെട്ടു. അന്നൊക്കെ പുറത്തു പറയാന് കഴിയാതിരുന്ന വിമര്‍ശന സ്വരം ഇന്ന് ആര്‍ക്കുമുന്നയിക്കാന് കഴിയും. അക്കാലത്ത് ഇത്തരം സിനിമകള് പൊതുവായി പുലര്‍ത്തിപ്പോന്ന ഒരു കൃത്രിമ ഘടന സിനിമയുടെ മൂല്യത്തെയും കലാത്മകതയെയും നിര്‍ണ്ണയിക്കുന്നതിന് അനിവാര്യമായിരുന്നില്ലെന്ന് തിരിച്ചറിയപ്പെട്ടിരിക്കുന്നു. അരവിന്ദനും മറ്റും അവസാന ചിത്രങ്ങളുടെ കാലത്ത് തങ്ങളുടെ ചിത്രങ്ങളിലൂടെ ഈ മാറ്റം ഉള്‍ക്കൊണ്ടിരുന്നു.\nമലയാളത്തിലെ അക്കാലത്തെ കലാത്മക സിനിമകളുടെ പൊതുഘടനയില്‍ത്തന്നെയാണോ 'അമ്മ അറിയാന്' നിലയുറപ്പിച്ചത്? അതല്ലെങ്കില് ഏതു വിധത്തിലാണ് അത് കലഹിച്ചു മാറി നില്‍ക്കുന്നത്? ഒരേ സമയം ജനകീയ സിനിമയും, രാഷ്ട്രീയ സിനിമയുമായി വിഭാവനം ചെയ്യപ്പെട്ടതാണ് 'അമ്മ അറിയാന്'. അതിനു മുമ്പ് പി. എ. ബക്കറിന്റെ ' കബനീ നദി ചുവന്നപ്പോള്' പുറത്തു വന്നിട്ടുണ്ട്. ( ഉത്തരായണം, ഇനിയും മരിച്ചിട്ടില്ലാത്ത നമ്മള് തുടങ്ങി വേറെയും രാഷ്ട്രീയ സിനിമകള് ഉണ്ടായിരുന്നു.) അടിയന്തിരാവസ്ഥക്കാലത്ത് സിനിമയുടെ 1800 അടി മുറിച്ചു മാറ്റിയ ശേഷമാണ് ‘കബനീനദി‘ പ്രദര്‍ശനത്തിനെത്തുന്നത്. 16 പ്രാവശ്യം സെന്‍സര് ബോര്‍ഡിനു മുന്നില് ആ ചിത്രം പ്രദര്‍ശിപ്പിക്കപ്പെട്ടു. ഈ രണ്ടു ചിത്രങ്ങളും അക്കാലത്തിറങ്ങിയ സമാന്തര സിനിമയുടെ മാതൃകകളായ മറ്റു ചിത്രങ്ങളും ഇന്ന് കാണുന്ന ഒരാള്‍ക്ക് ബോധ്യപ്പെടുന്നത് അവ ഘടനാപരമായി ഒന്നിനൊന്ന് ഏറെ വ്യത്യസ്തത പുലര്‍ത്തുന്നില്ല എന്ന കാര്യമാണ്. രാഷ്ട്രീയ സിനിമയുടെ ഒരു ഭാഷ രൂപപ്പെടുത്തുന്നതില് അത്തരം സിനിമകളില് നിന്ന് മാതൃകകളൊന്നും ലഭിക്കാനില്ല. 'ആധുനികതയുടെ ചുവന്ന വാല്' എന്ന് അക്കാലത്തെ വിപ്ലവ സാഹിത്യത്തെ ആര്. നരേന്ദ്ര പ്രസാദ് വിശേഷിപ്പിച്ചതില് നിന്ന് വ്യത്യസ്തമായിരുന്നില്ല സിനിമയിലെയും കാര്യങ്ങള്. ആധുനികതയുടെ ശീലങ്ങളില് നിന്ന് എഴുത്തുകാരനായാലും സിനിമക്കാരനായാലും മുക്തിനേടുക അത്ര എളുപ്പമായിരുന്നില്ല. അതൊരു തരം മൂശയായിരുന്നു. അതില് എന്ത് ഉരുക്കിയൊഴിച്ചാലും ഒരേ രൂപങ്ങള് പുറത്തുവരും . അതാണ് 'അമ്മ അറിയാന്' എന്ന സിനിമയിലും സംഭവിച്ചത്. 'കബനീനദി ചുവന്നപ്പോള്' എന്ന ചിത്രം കഠിനമായ ശസ്ത്രക്രിയകള്‍ക്കുശേഷവും നല്കിയതിനു സമാനമായ സംവേദനം അക്കാലത്തുപോലും 'അമ്മ അറിയാന്' നല്കുകയുണ്ടായിട്ടില്ലെന്ന് ഇന്ന് തിരിച്ചറിയാനാവും.\nഎന്നാല് ആ ഘടനക്കകത്തു നിന്നുകൊണ്ടുള്ള ചില കുതറലുകള് ജോണ് അബ്രഹാം നടത്തുന്നുണ്ട്. റിയലിസ്റ്റിക്ക് രീതിയോടടുത്തു നില്‍ക്കുന്ന ആഖ്യാനത്തില് ചരിത്രവും കവിതയും സമകാല രാഷ്ട്രീയ സംഭവങ്ങളും യഥാര്‍ത്ഥ വസ്തുതകളും കടന്നു വരുന്നുണ്ട്. ഇത് സിനിമയെ ഒരു ഡോക്യുമെന്ററിയോടടുപ്പിക്കുന്നുമുണ്ട്. സിനിമയുടെ അവസാനത്തില് അതേ ചിത്രം കണ്ടിറങ്ങുന്നവരെ കാണിച്ചുകൊണ്ട്. ഇതൊരു സിനിമയാണെന്ന ബോധം ഊട്ടിയുറപ്പിക്കാനും ശ്രമമുണ്ട്. ഈയൊരാഖ്യാന തന്ത്രം 'ആദാമിന്റെ വാരിയെല്ല് (1983) എന്ന ചിത്രത്തില് കെ. ജി. ജോര്‍ജ്ജ് മറ്റൊരു വിധത്തില് അവതരിപ്പിച്ചിരുന്നു.\nഇതേ യാഥാര്‍ത്ഥ്യ സ്വഭാവം സിനിമയില് കടന്നു വരുന്ന സ്ഥലനാമങ്ങള്‍ക്കുമുണ്ട്. അത് ഒരേ സമയം കേരളത്തെ ആകെയും അതോടൊപ്പം അതത് സ്ഥലങ്ങളെ അവയുടെ തത്സ്വഭാവത്തോടെയും വെളിപ്പെടുത്തുന്നു. വയനാട്ടില് തുടങ്ങി എറണാകുളത്തവസാനിക്കുന്ന ഒരു യാത്രയാണ് സിനിമ സഞ്ചരിച്ചെത്തുന്ന ഭൂപ്രദേശം. ഓരോസ്ഥലങ്ങളും പ്രത്യേക രീതിയില് കേരള ചരിത്രത്തിന്റെ പ്രതിനിധാനങ്ങളാണ്. വയനാട് അതിനു മുമ്പു തന്നെ പി. എ. ബക്കറിന്റെ കബനീ നദി ചുവന്നപ്പോള് എന്ന സിനിമയോടെ രാഷ്ട്രീയ സിനിമയുടെ ഭൂമിശാസ്ത്ര പ്രദേശമായി സ്ഥാനപ്പെടുത്തപ്പെട്ടിരുന്നു. പാര്‍ശ്വവല്‍കൃതമായ ആ പ്രദേശം എങ്ങനെ മലയാളത്തിലെ രാഷ്ട്രീയ സിനിമകളുടെ ദേശമായി?മദ്ധ്യവര്‍ത്തി സിനിമകള്‍ക്ക് ഭാരതപ്പുഴയും ഷൊര്‍ണ്ണൂരും പോലുള്ള ഒരു പ്രദേശമല്ല രാഷ്ട്രീയ സിനിമകള്‍ക്ക് വയനാട്. രാഷ്ട്രീയ സിനിമകളില് സന്നിഹിതമായകലാപങ്ങളുടെ ദൃശ്യദേശമാണത്. അത്തരം സിനിമകള് ഉള്‍ക്കൊള്ളുന്ന പ്രമേയവും അതിന്റെ ഭൂമിശാസ്ത്രവും തമ്മിലുള്ള പാരസ്പര്യമാണ് വയനാടും സിനിമയും തമ്മിലുള്ളത്. (പുതിയ കാലത്തിന്റെ സമരങ്ങളില് പലതിനും വഴികാട്ടിയാവുന്നത് വയനാടാണെന്നത് മറന്നുകൂടാ. തിരുനെല്ലി, മുത്തങ്ങ എന്നിവയൊന്നും വെറും സ്ഥലപ്പേരുള് മാത്രമല്ല. പഴശ്ശി, വര്‍ഗ്ഗീസ് എന്നിവയൊന്നും സ്ഥലത്തില് നിന്നടര്‍ത്തി മാറ്റാവുന്ന വ്യക്തി നാമങ്ങളുമല്ല) പില്‍ക്കാലത്ത് പുറത്തിറങ്ങിയ ‘മാര്‍ഗ്ഗം‘ (രാജീവ് വിജയരാഘവന്) ‘തലപ്പാവ് ‘(മധുപാല്) തുടങ്ങിയ ചിത്രങ്ങളിലെല്ലാം വയനാട് കടന്നു വന്നു കൊണ്ടേയിരിക്കുന്നു.\nഅമ്മ അറിയാനുള്ള യാത്രയില് തുടര്‍ന്നു വരുന്ന ബേപ്പൂര്, കുറ്റിപ്പുറം പാലം, കൊടുങ്ങല്ലൂര്, വൈപ്പിന് തുടങ്ങിയ സ്ഥലങ്ങളൊക്കെ വയനാട്ടില് നിന്ന് തുടങ്ങുന്ന ഒരു ചരിത്രാംശത്തെ പൂരിപ്പിക്കുന്നതാണ്. അത് കേരളത്തിന്റെ അറിയപ്പെടുന്ന കാലങ്ങളേയും ചരിത്രങ്ങളേയും ഉള്ളില് വഹിക്കുന്നു.\nസാങ്കേതികതയുടെ സാധ്യതയും പരിമിതികളും.\nസാങ്കേതികമായ പോരായ്മകള് ജോണ് അബ്രഹാമിന്റെ ചിത്രങ്ങളുടെ സ്ഥിരം പരിമിതികളായിരുന്നുവെന്ന് വിമര്‍ശിക്കപ്പെട്ടിട്ടുണ്ട്. എന്നാല് ഇത് പലപ്പോഴും ആദര്‍ശവല്‍ക്കരിക്കപ്പെടുകയും സാങ്കേതികമായ പിന്നോക്കാവസ്ഥയാണതിന്റെ നേട്ടം എന്ന് സ്ഥാപിക്കാന് ശ്രമിക്കുകയും ചെയ്തിട്ടുണ്ട്. എന്നാല് ജോണ് തന്റെ സിനിമയിലെ സാങ്കേതിക പരിമിതികളെക്കുറിച്ച് തുറന്നു പറഞ്ഞിട്ടുണ്ട്. ചെറിയാച്ചന്റെ ക്രൂരകൃത്യങ്ങളുടെ വിനിമയപരമായ ബുദ്ധിമുട്ടുകളെക്കുറിച്ച് അദ്ദേഹം ഒരഭിമുഖസംഭാഷണത്തില് പറയുന്നുണ്ട്. ജോണ് അബ്രഹാമിനെകുറിച്ചുള്ള ഡോക്യുമെന്ററി (എന്ന് സ്വന്തം ജോണ്) യുടെ സംവിധായകനായ സി. ശരത് ചന്ദ്രന്, ആര്. വി. രമണിയുമായുള്ള ഒരഭിമുഖത്തില്, ജോണ് ചിത്രങ്ങളിലെ സാങ്കേതിക പിഴവുകളെക്കുറിച്ച് സൂചിപ്പിക്കുന്നുണ്ട്. ദൃശ്യവല്‍ക്കരിക്കപ്പെടുന്ന ആശയമാണ് സിനിമയെങ്കില് സാങ്കേതികതയെ കുറിച്ച് വ്യാകുലപ്പെടേണ്ടതില്ല എന്ന ചിലരുടെ അഭിപ്രയം അദ്ദേഹം അനുബന്ധമായി പറയുന്നുമുണ്ട്. ചെറിയാച്ചന്റെ ക്രൂരകൃത്യങ്ങളുടെ നിരൂപണത്തില് നീലന് (ദൃശ്യകല, ജൂലൈ 1980) ഇക്കാര്യങ്ങള് അക്കാലത്തുതന്നെ സൂചിപ്പിച്ചിട്ടുമുണ്ട്.\nസാങ്കേതികത മാത്രമല്ല സിനിമയെങ്കിലും അതിന്റെ ആത്യന്തികമായ നിലനില്പ് സാങ്കേതികതയിലൂന്നിത്തന്നെയാണ്. ഗ്രിഫിത്തിന്റെ കാലത്തിനു മുമ്പേ തുടങ്ങിയ പരീക്ഷണങ്ങളിലേറെയും സാങ്കേതികതയിലൂന്നിയായിരുന്നു. പ്രൊജക്ടര് ഉപയോഗിച്ച് ഒരു സ്‌ക്രീനില് ചിത്രം പതിപ്പിക്കാന് കഴിഞ്ഞതാണ് ഒരു സംഘകലയായി അതിനെ മാറ്റിയ പ്രധാന ഘടകം. അതുവരെയും ഒരാള്‍ക്കു മാത്രം ഒരു സമയത്ത് കാണാന് കഴിഞ്ഞിരുന്ന സിനിമ നിരവധി പേര്‍ക്ക് ഒരേ സമയം കാണാമെന്നായി. അതാണ് സിനിമ എന്ന വ്യവസായത്തിന്റെയും ആരംഭം.\n(എന്നാല് ഇന്ന് ഓരോരുത്തരായി സിനിമ കാണുന്ന പഴയ കാലത്തേക്ക് അത് തിരിച്ചു പോയിരിക്കുന്നു. സാങ്കേതികതയുടെ വികസനം തന്നെയാണ് കമ്പ്യൂട്ടറിനു മുന്നിലിരുന്ന് സിനിമ കാണാവുന്ന പുതിയ കാലത്തെയും സൃഷ്ടിച്ചത്. )\nമലയാള സിനിമ സാങ്കേതികമായ പുത്തനറിവുകളോട് അത്രയേറെ ആഭിമുഖ്യം കാണിച്ചിട്ടില്ല. തമിഴിലോ, ഹിന്ദിയിലോ പുറത്തിറങ്ങുന്ന സിനിമകളുടെ സാങ്കേതികത്തികവോ ആ രംഗത്തെ പരീക്ഷണങ്ങളോ മലയാള സിനിമക്ക് അന്യമാണ്. എങ്കിലും ഇന്ത്യയിലെ ആദ്യത്തെ 3ഡി സിനിമയായ ‘മൈഡിയര് കുട്ടിച്ചാത്തന് ‘(1984) മലയാളത്തിലാണുണ്ടായത്. എന്നാല് അത്തരം പരീക്ഷണങ്ങളൊന്നും പിന്നീടുണ്ടായില്ല. നിറമുള്ള സിനിമകളുടെ കാലത്തും ബ്ലാക്ക് &വൈറ്റിന്റെ കലാമേന്മകളെക്കുറിച്ച് ഊറ്റം കൊള്ളുന്നതിലായിരുന്നു താല്പര്യം. 'അമ്മ അറിയാന്' പുറത്തിറങ്ങുന്ന കാലത്ത് മലയാളത്തില് കളര് ചിത്രങ്ങള് വ്യാപകമായിരുന്നു എന്നു നാം ഓര്‍ക്കണം. ഒരു പക്ഷെ മൂലധനപരമായ പ്രതിസന്ധിയെ മറികടക്കുന്നതിനുവേണ്ടിയാണ് ബ്ലാക്ക്&വൈറ്റ് ഫിലിം ഉപയോഗിച്ചതെന്നു വന്നാല് തന്നെയും മറ്റു വിധത്തില് നിര്‍മ്മാണച്ചെലവ് കുറഞ്ഞ സിനിമയായിരുന്നു അത്. നിലമ്പൂര് ബാലനൊഴിച്ച് പേരുകേട്ട നടീനടന്മാരാരും ആ സിനിമയിലില്ല. ജനകീയ സിനിമ/രാഷ്ട്രീയ സിനിമ കറുപ്പിലും, വെളുപ്പിലുമായിരിക്കണമെന്ന ഒരു കാലത്തിന്റെ ശാഠ്യങ്ങള്‍ക്കൊപ്പം ജോണ് അബ്രഹാമും സഞ്ചരിച്ചതായിരിക്കണം. സാങ്കേതികയെ സംബന്ധിച്ച് ചില കാര്യങ്ങള് ശ്രദ്ധേയമാണ്. ലഭ്യമായ സാങ്കേതികതകളുടെ പരിമിതികള്‍ക്കകത്തേ ഏതു കലാപ്രവര്‍ത്തനവും സാധ്യമാവുകയുള്ളൂ. അക്കാരണത്താല് ഇന്നൊരാള് ബ്ലാക്ക്&വൈറ്റ് ചിത്രമെടുക്കണമെന്നു തീരുമാനിച്ചാലും ഫിലിമിന്റെ അഭാവം അയാളുടെ കലാപ്രവര്‍ത്തനത്തെ അസാധ്യമാക്കും. സാങ്കേതികതയുടെ പഴമ സമം കലാമേന്മ എന്നൊരു സിദ്ധാന്തം സാങ്കേതികതക്ക് വലിയ പ്രധാന്യമുള്ള സിനിമ എന്ന കലാരൂപത്തില് ആര്‍ക്കും മുന്നോട്ടുവക്കാനാവില്ല. സാങ്കേതികതയുടെ വികാസം തന്നെയാണ് കലാപരമായ മേന്മക്കും കാരണമാകുന്നത്. സാങ്കേതികതയുടെ പരിമിതികളോ, അതിലെ പിഴവുകളോ ഒരു സിനിമയെ മികച്ചതാക്കുന്നില്ലെന്നതിന്റെ ഉദാഹരണം കൂടിയായി 'അമ്മ അറിയാന്' എന്ന സിനിമയെ കാണാം.\nഅഗ്രഹാരത്തില് കഴുത, ചെറിയാച്ചന്റെ ക്രൂരകൃത്യങ്ങള്, എന്നീ ചിത്രങ്ങളുമായി താരതമ്യപ്പെടുത്തുമ്പോള് സാങ്കേതികതക്കപ്പുറം ചിത്രത്തിന്റെ ഘടനയിലും അമ്മ അറിയാന് ഏറെ ശിഥിലമാണ്. ഇത് മറ്റൊരു വിധത്തില് ആര്. നന്ദകുമാറുമായുള്ള അഭിമുഖത്തില് ജോണ് തന്നെ പറയുന്നുണ്ട്. (ഇതാ ജോണ്, മാതൃഭൂമി ആഴ്ചപ്പതിപ്പ് 2008 ഫെബ്രുവരി 24- മാര്‍ച്ച് 1) തന്റെ മറ്റു രണ്ടു ചിത്രങ്ങളില് ‘റിജിഡ് ‘അല്ലാത്ത ഷൂട്ടിങ്ങ് രീതിയാണവംലംബിച്ചതെന്നും ‘അമ്മ അറിയാന്‘ അതില് നിന്ന് വ്യത്യസ്തമാണെന്നുമാണ് ജോണ് പറഞ്ഞത്. ‘അമ്മ അറിയാന്‘ ബോധപൂര്‍വ്വം ധാരാളം റഫറന്‍സുകള് ഉപയോഗിച്ച് നിര്‍മ്മിച്ച സിനിമയാണ്. ആദ്യ സിനിമകള് കലാ പ്രവര്‍ത്തനവും അവസാന സിനിമ നിര്‍മ്മിതിയുമായിത്തീര്‍ന്നു എന്നു ചുരുക്കം.\nജനകീയമായ ഉള്ളടക്കമുള്ള സിനിമയെന്ന് രേഖപ്പെടുത്തപ്പെട്ട 'അമ്മ അറിയാന്' ആത്യന്തികമായി സംസാരിച്ചത് ആരോടായിരുന്നു? മധ്യവര്‍ഗ്ഗത്തിന്റെ വിഹ്വലതകളായിരുന്നു ആഖ്യാനങ്ങളുടെ അടിസ്ഥാനമായി വര്‍ത്തിച്ചത്. മധ്യ വര്‍ഗ്ഗത്തിന്റെ രീതികളും ഉപകരണങ്ങളും കൊണ്ടു തന്നെയാണ് ആഖ്യാനം നിര്‍വ്വഹിക്കപ്പെട്ടതും. ഇംഗ്ലീഷ് ഭാഷയുടെ ആവശ്യത്തില് കവിഞ്ഞ ഉപയോഗം, ഇടയ്ക്കിടെയുള്ള കവിതാശകലങ്ങള്, അതീവകൃത്രിമത്വം നിറഞ്ഞ സംഭാഷണങ്ങള് തുടങ്ങി ആധുനികതയുടെ എല്ലാ അവശതകളെയും അത് നിര്‍മ്മാണ സാമഗ്രികളായി തെരഞ്ഞെടുത്തു.\nഇറക്കിക്കിടത്തിയ ഹരിയുടെ ശവശരീരം കണ്ട് സുഹൃത്ത് പറയുന്നുണ്ട്, എനിക്ക് പരിചയമുള്ള മുഖമാണ്, എന്നാല് തിരിച്ചറിയാന് പറ്റുന്നില്ല എന്ന്. പിന്നീട് നിരവധി ആളുകളിലൂടെയാണ് ആ തിരിച്ചറിയല് പൂര്‍ണ്ണമാവുന്നത്. ഹരിയുടെ മരണ വിവരം അവന്റെ അമ്മയോട് പറയാനുള്ള യാത്രയില് അവര് നിരവധി സുഹൃത്തുക്കളുടെ വീടുകളില് കയറുന്നുണ്ട്. എല്ലാ സ്ഥലത്തും അമ്മമാരോട് ഹരിയുടെ ആത്മഹത്യാ വിവരം പറയുന്നു. എല്ലാവരും അമ്മമാരോട് യാത്ര പറഞ്ഞ് അവരോടൊപ്പം ചേരുന്നു.\n‘പുറപ്പെട്ടു പോകുന്ന ഉണ്ണി‘ എന്ന സങ്കല്പം അതിനുമുമ്പേ മലയാള കവിതയില് സ്ഥാനം നേടിയിരുന്നു. ഡി. വിനയ ചന്ദ്രന്റെ ‘യാത്രപ്പാട്ട് ‘ബാലചന്ദ്രന് ചുള്ളിക്കാടിന്റെ ‘യാത്രാമൊഴി‘ എന്നീ കവിതകള് അക്കാലത്ത് കേരളീയ സംസ്‌ക്കാരികാന്തരീക്ഷത്തില് വീടുവിട്ടിറങ്ങിപ്പോകുന്നവരുടെ ഗാഥകളായിരുന്നു. വീടിന്റെ സമൃദ്ധികളില് നിന്നും ലാളനകളില് നിന്നും അവര് ലോകത്തിന്റെ ദുരിതങ്ങളിലേക്ക് പോവുകയായിരുന്നു. പാപപരിഹാരാര്‍ത്ഥം വീടുവിട്ടിറങ്ങിയ സിദ്ധാര്‍ത്ഥ രാജകുമാരന്റെ പരിവേഷം അവര്‍ക്കു കിട്ടി. 'മാപ്പുസാക്ഷി' എന്ന കവിതയിലെത്തുമ്പോള് ‘ആത്മഹത്യക്കും കൊലക്കുമിടയിലൂടാര്‍ത്ത നാദം പോലെ പായുന്ന ജീവിതം‘ എന്ന് തന്റെ നിസ്സഹായാവസ്ഥയെ കൂടുതല് സത്യസന്ധതയോടെ വെളിപ്പെടുത്താന് കവിതക്ക് സാധ്യമായി. മലയാളയൗവനത്തിന്റെ ഈ സങ്കീര്‍ണ്ണ മനസ്സിനെ ‘പോക്കുവെയില്‘ എന്ന പേരില് അരവിന്ദന് 1981 ല് സിനിമയാക്കുകയും ചെയ്തു.\nവീടുവിട്ടിറങ്ങിപ്പോകുന്ന ഉണ്ണികളുടെ അമ്മമാരെയാണ് 'അമ്മ അറിയാനില്' നാം കാണുന്നത്. അവരിലേറെയും നിസ്സഹായരുമാണ്. അമ്മയെ വിപ്ലവ പ്രസ്ഥാനത്തിന്റെ മുന്നണിയിലേക്കു നീക്കി നിര്‍ത്തുന്ന രണ്ടു കൃതികള് റിയലിസ്റ്റു സാഹിത്യ പ്രസ്ഥാനത്തിന്റെ ബാക്കി പത്രമായി നമ്മുടെ മുന്നിലുണ്ട്. മാക്‌സിം ഗോര്‍ക്കിയുടെ 'അമ്മ്'യും ചെറുകാടിന്റെ 'മുത്തശ്ശി'യുമാണവ. രണ്ടു നോവലുകളിലും തങ്ങളുടെ യാഥാസ്ഥിതിക കുടുംബ സാമൂഹ്യ പശ്ചാത്തലത്തെ മുറിച്ചു കടന്നു കൊണ്ടാണ് ആ അമ്മമാര് പ്രസ്ഥാനങ്ങള്‍ക്കൊപ്പമെത്തുന്നത്. കുടുംബത്തിലേക്കും അമ്മമാരിലേക്കും രാഷ്ട്രീയം ചെന്നെത്തുക എന്നത് അത്ര ലളിതമായ കാര്യമല്ലെന്ന് എല്ലാ സങ്കീര്‍ണ്ണതകളോടെയും ബോദ്ധ്യപ്പെടുത്തുന്ന നോവലുകളാണവ.\nചിത്രത്തിന്റെ അവസാനത്തില് ഹരിയുടെ കൂട്ടുകാരോട് സംസാരിച്ചുകൊണ്ടു നില്ക്കുന്ന അമ്മയെ കാണുന്നു. ഹരിയുടെ കൂട്ടുകാരോ അമ്മയോ സ്വയം തിരിച്ചറിയപ്പെടാന് ഹരി ഒരു കാരണമായോ എന്ന് സിനിമ പറയുന്നില്ല. ഒരു കാലത്തിന്റെ മരണ വൃത്താന്തമാണ് അറിഞ്ഞോ അറിയാതെയോ അവര് അമ്മയെ അറിയിക്കുന്നത്. വിപ്ലവകാരിയുടെ മനസ്സും അരാജകവാദിയുടെ ശരീരവും (തിരിച്ചും) കൊണ്ടു നടന്ന ആധുനികതയുടെ ശരീരം തന്നെയാണ് തങ്ങള് തിരിച്ചറിയപ്പെടാതെ കിടന്നതെന്ന് അവര്‍ക്ക് മനസ്സിലായിക്കാണുമോ എന്തോ. ഏറെക്കഴിയും മുമ്പ് മലയാളത്തിലെ (സാഹിത്യ) ആധുനികത അരങ്ങൊഴിഞ്ഞു. ജോണ് ശരീരവുമൊഴിഞ്ഞു. പുതിയ ലോകക്രമത്തിന്റെ വരവായി.\nവി. മുസഫര് അഹമ്മദ് എഴുതിയ പോലെ 16 എം. എം. സിനിമകളും പ്രൊജക്ടറുകളും ജീവിതത്തെ നിര്‍ണ്ണയിക്കുകയും വ്യാഖ്യാനിക്കുകയും ചെയ്ത നാളുകളായിരുന്നു അത്( ‘വീട്ടുസിനിമകള്‘, മാതൃഭൂമി 2008 ജൂണ് 1-7). 'അമ്മ അറിയാ' ന്റെ അവസാന സീനില് ആളുകളൊഴിഞ്ഞു പോയിട്ടും കറങ്ങികൊണ്ടിരിക്കുന്ന പ്രൊജക്ടറിന്റെ ശബ്ദം കുറേ നേരം കൂടി കേള്‍ക്കാം, ദൃശ്യങ്ങളേതുമില്ലാതെ. പിന്നെ മെല്ലെ മെല്ലെ അതും നിലച്ചു. ആകെ ഇരുട്ടായി.\n(സമകാലിക മലയാളം വാരിക,2011 ജൂലൈ8 :http://www.malayalamvarikha.com/2011/July/08/essay8.pdf )\nPosted by വി.മോഹനകൃഷ്ണന്/കാകദൃഷ്ടി at 6:28 AM2comments:\nഹോളിവുഡ് എന്നത് സിനിമയുടെ ആകെ പര്യായപദമായിട്ടാണ് കണക്കാക്കി വരുന്നത്. അത് ഒരേ സമയം അമേരിക്കയിലെ ഒരു പട്ടണത്തിന്റെ പേരും അവിടെയും അമേരിക്കയിലാകെയും നിര്‍മ്മിക്കുന്ന സിനിമകളെ മൊത്തത്തില് സൂചിപ്പിക്കാനുപയോഗിക്കുന്ന പേരുമാണ്. സിനിമയുടെ ചില പൊതുസ്വഭാവങ്ങളെ വിവരിക്കുന്നതിനും ആ പദം ഉപയോഗിക്കുന്നുണ്ട്. കച്ചവടമൂല്യം, പണാധിപത്യം, സെക്‌സ്, വയലന്‍സ്, സാങ്കേതികയുടെ വികാസം തുടങ്ങി നിരവധി പ്രവണതകള് ഹോളിവുഡ് സിനിമയുടെ സവിശേഷതകളായി വ്യവഹരിച്ചു വരുന്നു. ഒരു സാംസ്‌ക്കാരിക ഏകത്വം (cultural identity) എന്ന നിലയും ഹോളിവുഡ് കൈ വരിച്ചിട്ടുണ്ട്. ഇത്തരമൊരു സാംസ്‌ക്കാരിക ഏകത്വത്തെ പ്രതിനിധാനം ചെയ്യുന്ന സിനിമകളെല്ലാം ഹോളിവുഡ് സിനിമകളുടെ ധാരയില് വരുന്നതുമാണ്.\nസിനിമയുടെ തുടക്കവും വികാസവും ആരംഭിക്കുന്നത് അമേരിക്കയില് നിന്നും ഹോളിവുഡില് നിന്നുമാണെങ്കിലും സിനിമാചരിത്രത്തില് ഏറെ മികച്ച ചിത്രങ്ങള് സംഭാവന ചെയ്ത പ്രദേശങ്ങളല്ല അവ. തോമസ് എഡിസണ് 1893ല് പേറ്റന്റ് നേടിയ 'കൈനറ്റോഗ്രാഫ്' എന്ന ഉപകരണത്തിലൂടെയാണ് ചലിക്കുന്ന ചിത്രങ്ങളുടെ ചരിത്രം ആരംഭിക്കുന്നത്. 1894ല് അദ്ദേഹം തന്നെ വികസിപ്പിച്ചെടുത്ത കൈനറ്റോസ്‌ക്കോപ്പിലൂടെ ഒരു പ്രേക്ഷകന് തുടര്‍ച്ചയായി ഓടുന്ന ചിത്രം കാണാം എന്ന നിലവന്നു. ആ വര്‍ഷം ഏപ്രില് മാസത്തില് ആദ്യത്തെ കൈനറ്റോസ്‌ക്കോപ്പ് പാര്‍ലര് ന്യൂയോര്‍ക്കില് ആരംഭിച്ചു. അതോടെ സിനിമ എന്ന വ്യവസായവും ആരംഭിക്കുകയായിരുന്നു. 1908 ആയപ്പോഴേക്കും 8000 മൂവിതിയേറ്ററുകള് അമേരിക്കയിലുണ്ടായി. ആദ്യ 10 വര്‍ഷങ്ങള് സിനിമ എന്ന പുതിയ കലാരൂപത്തില് സാങ്കേതിക വികാസത്തിന്റെ കാലമായിരുന്നു. നിരവധി പരീക്ഷണങ്ങളിലൂടെ സിനിമകള് സ്‌ക്രീനിലേക്ക് പ്രദര്‍ശിപ്പിക്കാവുന്ന നിലയിലെത്തി. അത് വെറുമൊരു സാങ്കേതിക വികാസം മാത്രമായിരുന്നില്ല. നിരവധി ആളുകള്‍ക്ക് ഒരുമിച്ചിരുന്ന് ഒരേസമയം സിനിമ കാണാന് സാധിച്ചു. ഇതാണ് സിനിമയുടെയും സാഹിത്യത്തിന്റെയും ചരിത്രത്തില് വലിയൊരു വിപ്ലവമായത്. ഇതേ തുടര്‍ന്ന് 15 മിനുട്ട് ദൈര്‍ഘ്യമുള്ള ഒറ്റ റീല് പടങ്ങള് ധാരാളമായി നിര്‍മ്മിക്കപ്പെട്ടു. സിനിമയുടെ ഈ വളര്‍ച്ചാഘട്ടത്തെ പരിപൂര്‍ണ്ണമാക്കുന്നതില് ഹോളിവുഡ് അതിന്റെതായ പങ്കുവഹിച്ചു. പിന്നീട് സിനിമ എന്നാല് ഹോളിവുഡ് തന്നെയായിമാറുകയായിരുന്നു.\nഹോളിവുഡ് അമേരിക്കയിലെ ലോസാഞ്ചലസ് പട്ടണത്തിലെ ഒരു ചെറുപ്രദേശം മാത്രമായിരുന്നു, ഒരു നൂറ്റാണ്ടിനുമുമ്പ്. ഹോളിവുഡിന്റെ പിതാവെന്നറിയപ്പെടുന്ന എച്ച്.ജെ. വിറ്റ്‌ലേ(H.J.Whitley)യാണ് ഹോളിവുഡ് എന്ന പേര് പ്രചാരത്തിലാക്കുന്നതിന് മുഖ്യപങ്കുവഹിച്ചത്. അദ്ദേഹം ഇന്നത്തെ ഹോളിവുഡ് പ്രദേശത്തെ അഞ്ഞൂറോളം ഏക്കര് ഭൂമിവാങ്ങുകയും, അതിനെ ഒരു ടൗണ്‍ഷിപ്പായി വികസിപ്പിക്കുന്നതിനുള്ള നടപടികളാരംഭിക്കുകയും ചെയ്തു. 1886ല് വിറ്റ്‌ലേയും അദ്ദേഹത്തിന്റെ ഭാര്യയും ചേര്‍ന്ന് തങ്ങളുടെ മധുവിധുക്കാലത്താണ് ഹോളിവുഡ് എന്ന് നാമകരണം നടത്തിയതെന്ന് ഒരുപക്ഷമുണ്ട്. 1887ല് തന്റെ മതതത്വങ്ങളെ അടിസ്ഥാനമാക്കി ഒരു സമുദായം ദര്‍ശനം ചെയ്ത അടിമത്ത നിര്‍മ്മാര്‍ജ്ജനക്കാരനായ ഹൊറസ് വില് കൊക്‌സാണ് (Harvey Henderson Wilcox)ഹോളിവുഡിന്റെ ഉപജ്ഞാതാവെന്നും അഭിപ്രായങ്ങളുണ്ട്. വില് കൊക്‌സിന്റെ ഭാര്യ ദയിദ(Daeida Wilcox )യാണ് ഈ പേര് നിര്‍ദ്ദേശിച്ചതെന്നും പറയപ്പെടുന്നു. ഏതാനും വര്‍ഷങ്ങള്‍ക്കുള്ളില് ഹോളിവുഡ് മികച്ചൊരു വാസകേന്ദ്രമായി വികസിച്ചു. 1900 ആകുന്നതോടെ പ്രസ്തുത പ്രദേശത്ത് ഒരു പോസ്റ്റ് ഓഫീസും ഹോട്ടലും മാര്‍ക്കറ്റും രൂപപ്പെട്ടു. പ്രധാന ഹോട്ടലായ ഹോളിവുഡ് ഹോട്ടലിന്റെ നിര്‍മ്മാണം 1902ല് എച്ച്.ജെ.വിറ്റ്‌ലെയാണ് ഉദ്ഘാടനം ചെയ്തത്. ഭൂമികച്ചവടക്കാരെ ആകര്‍ഷിക്കാന് വേണ്ടി പണിചെയ്ത ഈ ഹോട്ടല് അന്താരാഷ്ട്ര പ്രശസ്തി നേടുകയും ആ പ്രദേശത്തെ പൗരജീവിതത്തിന്റെ കേന്ദ്രമാവുകയും ചെയ്തു. ഹോളിവുഡ് പില്‍ക്കാലത്ത് സിനിമാനിര്‍മ്മാണ കേന്ദ്രമായപ്പോള് വളരെക്കാലം താരങ്ങളുടെ വീടായി അത് നിലനിന്നു. ഹോളിവുഡിന്റെ എല്ലാ വിധത്തിലുമുള്ള വികസനം ലക്ഷ്യമാക്കി വൈദ്യുതികരണം, റോഡ് നിര്‍മ്മാണം തുടങ്ങിയ കാര്യങ്ങള്‍ക്കായി വന്‍തുകയാണ് വിറ്റ്‌ലെ ചെലവഴിച്ചത്. 1903ല് ഹോളിവുഡ് ഒരു മുനിസിപ്പാലിറ്റിയായി മാറി. 'മരുന്ന് 'എന്ന നിലക്കല്ലാതെ പ്രസ്തുതപ്രദേശത്ത് മദ്യത്തിന്റെ വില്പന നടത്തുന്നത് നിരോധിക്കാന് 1904ല് ജനങ്ങള് വേട്ടെടുപ്പിലൂടെ തീരുമാനിക്കുകയുണ്ടായി. മതപരവും ധാര്‍മ്മികവുമായ ജീവിതം നയിക്കുന്ന ഒരു സമൂഹത്തെ വളര്‍ത്തിയെടുക്കണമെന്ന വില്‍കൊക്‌സിന്റെ ആഗ്രഹമാവാം ഇത്തരമൊരു തീരുമാനമെടുക്കാന് ജനങ്ങളെ പ്രേരിപ്പിച്ചിരിക്കുക. ജലദൗര്‍ലഭ്യമായിരുന്നു ഹോളിവുഡ് നേരിട്ട പ്രധാന പ്രതിസന്ധികളിലൊന്ന്. ഇതിനെ നേരിടാനായി ലോസാഞ്ചലസ് പട്ടണത്തിന്റെ ഭാഗമായിമാറാന് 1910ല് തീരുമാനിക്കപ്പെട്ടു.\nഹോളിവുഡ് പട്ടണം അതിവേഗം രൂപാന്തരപ്പെടുന്നതിനു സമാന്തരമായാണ് സിനിമയുടെ സാങ്കേതികവികാസവും സംഭവിച്ചത്. അക്കാലത്തെ സിനിമാനിര്‍മ്മാണങ്ങളിലേറെയും അതിശക്തമായ കൃത്രിമപ്രകാശത്തിന്റെ സാന്നിദ്ധ്യത്തിലായിരുന്നു നടന്നിരുന്നത്. ഇത് പലപ്പോഴും നടീനടന്മാര്‍ക്ക് ശാരീരിക അവശതകള്‍ക്ക് കാരണമായിരുന്നു. ശക്തമായ പ്രകാശം പലരുടെയും ശരീരത്തില് പൊള്ളലുകളുണ്ടാക്കി. മറ്റൊരുസാദ്ധ്യത നല്ല സൂര്യപ്രകാശത്തിന്റെ സാന്നിദ്ധ്യത്തില് ഷൂട്ടിംഗ് നടത്തുക എന്നതായിരുന്നു. അത് എല്ലായ്‌പ്പോഴും സാദ്ധ്യമായിരുന്നില്ല. ഹോളിവുഡിന്റെ ഒരു പ്രധാന സവിശേഷത കൊല്ലത്തില് 320 ദിവസം ലഭ്യമാവുന്ന സൂര്യപ്രകാശമാണ്. ഇത് സിനിമാ നിര്‍മ്മാതാക്കളെ ഹോളിവുഡിലേക്കാകര്‍ഷിച്ച ഒരു ഘടകമായിരുന്നു. മിതമായ കൂലിച്ചെലവ്, മാര്‍ക്കറ്റ്, 50 മൈല് പ്രദേശത്തിനകത്ത് മരുഭൂമി മുതല് മലകള് വരെയുള്ള ഭൂഘടന എന്നിവയും സിനിമാനിര്‍മ്മാണത്തിനുള്ള ഉത്തമപ്രദേശമായി ഹോളിവുഡിനെ മാറ്റി.\nലോസാഞ്ചലസ് പ്രദേശത്ത് നിലനിന്നിരുന്ന സിനിമാനിര്‍മ്മാണ പ്രവര്‍ത്തനങ്ങളാണ് ആദ്യഘട്ടത്തില് ഹോളിവുഡിലേക്ക് വ്യാപിച്ചത്. വിഖ്യാത ചലചിത്രകാരന് ഡി.ഡബ്ല്യു. ഗ്രിഫ്ത്താണ് (D.W.Griffith) ഹോളിവുഡില് ആദ്യത്തെ ചലചിത്രം നിര്‍മ്മിക്കുന്നത്. ബയോഗ്രാഫ് ഫിലിം കമ്പനിക്കുവേണ്ടി ഒരു ചിത്രം നിര്‍മ്മിക്കുന്നതിനു വേണ്ടിയുള്ള ശ്രമങ്ങള്‍ക്കൊടുവില് ലൊക്കേഷന് തേടിയുള്ള അന്വേഷണങ്ങളാണ് ഗ്രിഫ്ത്തിനെ ഹോളിവുഡിലെത്തിച്ചത്. ഇന് ഓള്‍ഡ് കാലിഫോര്‍ണിയ(In Old California) എന്ന പ്രസ്തുത ചിത്രം 1910 മാര്‍ച്ച് 10നാണ് പുറത്തുവന്നത്. എന്നാല് ഒരു ഹോളിവുഡ് സ്റ്റൂഡിയോ (നെസ്റ്റര് മോഷന് പിക്‌ചേഴ്‌സ് കമ്പനി) നിര്‍മ്മിച്ച ആദ്യചിത്രം 1911ലാണ് പുറത്തുവന്നത്. ഇതൊക്കെയാണെങ്കിലും പരിപൂര്‍ണ്ണാര്‍ത്ഥത്തിലുള്ള ആദ്യത്തെ ഹോളിവുഡ് ചിത്രമായി പരിഗണിക്കുന്നത് സെസില് ബി ഡെമിലിന്റെ(Cecil B. DeMille) 'ദ് സ്‌കോമാന്'(The Squaw Man/1914) ആണ്.1911ല് ന്യൂയോര്‍ക്കിനു താഴെ രണ്ടാം സ്ഥാനത്തായിരുന്ന ഹോളിവുഡ് 1915 ആവുമ്പോഴേക്കും ഭൂരിഭാഗം ചിത്രങ്ങളും നിര്‍മ്മിക്കുന്ന സ്ഥിതിയിലെത്തിയിരുന്നു. അപ്പോഴേക്കും 15,000 പേര്‍ക്ക് ജോലിനല്‍കാന് കഴിയുന്ന വ്യവസായമായി ഹോളിവുഡിലെ സിനിമ വളര്‍ന്നു കഴിഞ്ഞിരുന്നു. മൂലധനനിക്ഷേപം 500 മില്യണ് ഡോളര് കവിഞ്ഞു. ഈയൊരു സാഹചര്യത്തില് വില്‍കോക്‌സ് ദര്‍ശനം ചെയ്ത മതപരവും ധാര്‍മ്മികവുമായ സമൂഹം അപ്രസക്തമാവുകയായിരുന്നു.\nതുടര്‍ന്നങ്ങോട്ട് ഹോളിവുഡിന്റെ വളര്‍ച്ച അതിവേഗത്തിലായിരുന്നു. നിരവധി നിര്‍മ്മാണകമ്പനികള് ഹോളിവുഡില് ആസ്ഥാനമുറപ്പിച്ചു. പാരമൗണ്ട്, വാര്‍ണര് ബ്രദേഴ്‌സ്, കൊളമ്പിയ തുടങ്ങിയ പ്രധാന നിര്‍മ്മാണകമ്പനികളെല്ലാം ഹോളിവുഡില് സ്റ്റൂഡിയോകള് സ്ഥാപിച്ചു. 1920കളോടെ അമേരിക്കന് സിനിമാവ്യവസായത്തിന്റെ പ്രധാന കേന്ദ്രമായി ഹോളിവുഡ് മാറി. തുടര്‍ന്ന് 1940കള് വരെ ഹോളിവുഡില് സിനിമകളുടെ വസന്തകാലമായിരുന്നു. അമേരിക്കന് സിനിമയെ പൊതുവായി3ഘട്ടങ്ങളായി വിഭജിക്കുകയാണെങ്കില് അവയെ നിശ്ശബ്ദസിനിമാഘട്ടം, ക്ലാസ്സിക്കല് ഹോളിവുഡ് സിനിമ, ന്യൂ ഹോളിവുഡ് സിനിമ എന്നു പേരിടാം. ഇതില് ന്യൂഹോളിവുഡ് സിനിമയുടെ ഘട്ടത്തെ പ്രതിനിധീകരിക്കുന്നവരാണ് സ്റ്റീഫന് സ്പീല്‍ബര്‍ഗ്, റോമാന് പൊളാന്‍സ്‌കി തുടങ്ങിയ സംവിധായകര്.\n1947ല് ഹോളിവുഡില് ആദ്യത്തെ വാണിജ്യടെലിവിഷന് കേന്ദ്രം പ്രവര്‍ത്തനമാരംഭിച്ചു. തുടര്‍ന്നങ്ങോട്ട് സിനിമകള്‍ക്കൊപ്പം ടെലിവിഷന് പരിപാടികളുടെ ചിത്രീകരണത്തിന്റെയും കേന്ദ്രം ഹോളിവുഡായിരുന്നു. ഒരു കാലത്ത് മിക്കവാറും എല്ലാ റേഡിയോ സ്റ്റേഷനുകളുടേയും ആസ്ഥാനവും ഹോളിവുഡ് തന്നെയായിരുന്നു.എന്നാല് അവയെല്ലാം ഇന്ന് മറ്റുകേന്ദ്രങ്ങളിലാണ്പ്രവര്‍ത്തിക്കുന്നത്. ടെലിവിഷന് സ്റ്റേഷനുകളും ഇപ്പോള് ഹോളിവുഡിനു പുറത്തേക്ക് പ്രവര്‍ത്തനം മാറ്റിയിട്ടുണ്ട്.\nഹോളിവുഡ് സിനിമയുടെ ചരിത്രത്തില് വാണിജ്യവിജയം നേടിയ നിരവധി ചിത്രങ്ങളുണ്ടായിട്ടുണ്ട്. അവയില് പലതും പലകാലഘട്ടങ്ങളെ പ്രതിനിധീകരിക്കുന്ന വയുമാണ്. അതാതുകാലത്തെ മികച്ച സാങ്കേതിക ഈ ചിത്രങ്ങളിലൂടെ കണ്ടെത്തുന്നത് കൗതുകകരമായിരിക്കും. Gone with the wind(1939), star wars(1977), Titanic(1997), Avatar(2009) എന്നീ ചിത്രങ്ങള് അവയില് ചിലതാണ്.\nഹോളിവുഡ് സ്ഥാപിതമായിട്ട് നൂറിലേറെ വര്‍ഷങ്ങള് കഴിഞ്ഞിരിക്കുന്നു. അവിടെ സിനിമാനിര്‍മ്മാണമാരംഭിച്ചിട്ടും അതൊരു സിനിമാകേന്ദ്രമായിട്ടും നൂറുവര്‍ഷങ്ങളായി. എന്നിട്ടും ഹോളിവുഡ് സിനിമയുടെ ശതാബ്ദി എന്തുകൊണ്ട് ആഘോഷിക്കപ്പെടുന്നില്ല എന്ന വിമര്‍ശനം ചലച്ചിത്രലോകത്ത് ഉയരുന്നുണ്ട്. ഇത്തരം ചിന്തകള് ആദ്യ ഹോളിവുഡ് ചിത്രമായ In old californiaസംവിധാനം ചെയ്ത ദി.ഡബ്ല്യു.ഗ്രിഫിത്തിലേക്കും നയിക്കാതിരിക്കില്ല. സിനിമക്ക് സ്വന്തമായ വ്യാകരണം കണ്ടെത്തിയ ചലചിത്രകാരനെന്നതാണ് ലോകസിനിമാഭൂപടത്തില് ഗ്രിഫിത്തിന്റെ സ്ഥാനം. ''നിങ്ങളിപ്പോള് കാണുന്ന ഓരോചിത്രത്തിലും ഗ്രിഫിത്ത് തുടക്കം കുറിച്ച എന്തെങ്കിലുമുണ്ട്.'' എന്ന് പ്രശസ്ത ഹോളിവുഡ് സംവിധായകനായ ഹിച്ച് കോക്കിനെ കൊണ്ട് പറയിച്ച വിധത്തിലുള്ള പ്രസക്തി സിനിമാചരിത്രത്തില് അദ്ദേഹത്തിനുണ്ട്. മൂവിചിത്രങ്ങളുടെ വ്യാകരണം ഗ്രിഫിത്തില് നിന്നാണ് തുടങ്ങുന്നതെന്നു പറയാം. മൊണ്ടാഷ് തുടങ്ങിയ ചലച്ചിത്രസാങ്കേതങ്ങളുടെ ഉപജ്ഞാതാവായ സെര്‍ഗി ഐസന്‍സ്റ്റീനും ഗ്രിഫിത്തിനാല് സ്വാധീനിക്കപ്പെട്ടവരാണ്. ഹോളിവുഡില് ചിത്രീകരിക്കപ്പെട്ടുവെങ്കിലും, അതിന്റെ വ്യാപാരതാല്പര്യങ്ങള്‍ക്കപ്പുറത്താണ് ഗ്രിഫിത്തിന്റെ സിനിമകള് സ്ഥിതി ചെയ്യുന്നത്.\n1910ല് ആദ്യത്തെ ഹോളിവുഡ് സിനിമയും അതേവര്‍ഷം തന്നെ രണ്ടാമത്തെ സിനിമയും(റമോണ) ഗ്രിഫിത്തിന്റെ സംവിധാനത്തില് നിര്‍മ്മിക്കപ്പെട്ടുവെങ്കിലും, ഹോളിവുഡിന്റെ ശതാബ്ദി ഗ്രിഫിത്തില് നിന്ന് ആരംഭിക്കാന് തയ്യാറായിട്ടില്ല. അമേരിക്കന് ഐക്യനാടുകളുമായി ബന്ധപ്പെട്ട രാഷ്ട്രീയവും വംശീയവുമായ കാരണങ്ങള് ഗ്രിഫിത്തിനെ മാറ്റി നിര്‍ത്താന് കാരണമായിട്ടുണ്ടാവാം. ഗ്രിഫിത്തിന്റെ വിഖ്യാതചിത്രമായThe birth ofanation(1915) വ്യാപകമായ പ്രദര്‍ശനവിജയം നേടിയെങ്കിലും അതിനെതിരായ പ്രതിഷേധങ്ങളും അത്രതന്നെ ശക്തമായിരുന്നു.'ഇടിമിന്നല് കൊണ്ട് ചരിത്രമെഴുതിയ പോലെ' എന്ന് അമേരിക്കന് പ്രസിഡണ്ടായിരുന്ന വൂഡ്രോവില്‍സണ് വിശേഷിപ്പിച്ച ഈ ചിത്രം (പിന്നീട് അദ്ദേഹം തന്നെ ഇത് മാറ്റിപ്പറഞ്ഞു) അമേരിക്കയില് വ്യാപകമായ വംശീയകലാപങ്ങള്‍ക്ക് കാരണമായെന്നആരോപണം നിലനില്‍ക്കുന്നുണ്ട്. കറുത്തവര്‍ഗ്ഗക്കാരെ നിന്ദിക്കുന്ന ചിത്രമായി ഇത് വിലയിരുത്തപ്പെട്ടിട്ടുണ്ട്. വംശീയത അമേരിക്കന് ജനത മറക്കാനാഗ്രഹിക്കുന്ന സംഭവങ്ങളിലൊന്നാണ്. ഹോളിവുഡിന്റെ ജന്മശതാബ്ദിയിലൂടെ ഗ്രിഫിത്തും ഭൂതകാലവും വീണ്ടും ഓര്‍മ്മയിലെത്തുമെന്നും, അമേരിക്കന് ജനത ഭയക്കുന്നുണ്ടാവണം.\nസിനിമക്കുവേണ്ടി ഗ്രിഫിത്ത് നല്കിയ സംഭാവനകളെ രാഷ്ട്രീയകാരണങ്ങളാല് കണ്ടില്ലെന്ന് നടിക്കുകയാണെന്നും വിമര്‍ശനമുയരുന്നുണ്ട്. ഗ്രിഫിത്തിനു നേരെയുള്ള വ്യാപകമായ ആക്രമണം 1990കളില് ആരംഭിച്ചതാണ്. The birth ofanationഎന്ന ചിത്രത്തിലെ ആശയത്തിന്റെ പേരില് അദ്ദേഹിന്റെ മൊത്തം ചിത്രങ്ങളെ വിലയിരുത്തുന്ന പ്രവണത വ്യാപകമാണ്. 1916ല് പുറത്തിറങ്ങിയ Intolerance എന്ന ചിത്രത്തിന്റെയോ Broken blossomsഎന്ന ചിത്രത്തിന്റെയോ ആശയങ്ങളെ ആരും പരിഗണിക്കുകയുണ്ടായില്ല. Broken blossomsഅക്കാലത്ത് വെള്ളക്കാരെ പ്രകോപിപ്പിച്ച വസ്തുതയും മറന്നു പോകുന്നു. ഒരു പക്ഷെ, ഗ്രിഫിത്തിലൂടെ പ്രകടിപ്പിക്കപ്പെട്ട ഏത് വംശീയതയേയും അപ്രസക്തമാക്കും വിധം ബറാക്ക് ഒബാമ എന്ന ഒരാള് ഇന്ന് അമേരിക്കയുടെ പ്രസിഡണ്ടാണെന്ന വസ്തുതയും ചിലരെങ്കിലും സൂചിപ്പിക്കുന്നുണ്ട്.\nഹോളിവുഡ് ഉയര്‍ത്തിവിട്ട സിനിമാസംസ്‌ക്കാരം അമേരിക്കയില് മാത്രമായി ഒതുങ്ങിനിന്നില്ല. അതൊരു സിനിമാരീതിയായിമാറുകയും ലോകമെങ്ങും അവയുടെ ആവര്‍ത്തനമുണ്ടാവുകയും ചെയ്തു. സിനിമയുടെ വ്യാകരണ നിര്‍മ്മിതിയും കലാപരമായ പരീക്ഷണങ്ങളും ഗ്രിഫിത്തില് നിന്ന് ഏറെ മുന്നോട്ടു പോയില്ലെങ്കിലും സാങ്കേതികരംഗത്ത് ഹോളിവുഡ് വലിയ വിസ്‌ഫോടനങ്ങള്‍ക്ക് ശ്രമിച്ചു. 2009ല് പുറത്തിറങ്ങിയ അവതാര് എന്ന സിനിമ ഇതിന്റെ ഒടുവിലത്തെ ഉദാഹരണമാണ്. ഈ സാങ്കേതികതക്കൊപ്പം അക്രമം, ലൈംഗികത തുടങ്ങിയ ഘടങ്ങളും ലോകമെങ്ങും അനുകരിക്കപ്പെട്ടു. ഇതിനു പുറമേ ഒരു സ്ഥലത്ത് സിനിമാനിര്‍മ്മാണം കേന്ദീകരിക്കുന്ന പ്രവണതയ്ക്ക് ഇന്ത്യയിലും മാതൃകകളുണ്ടായി. ബോളിവുഡ്, കോളിവുഡ് എന്നിവയെല്ലാം ഇത്തരത്തില് രൂപംകൊണ്ടതാണ്. ഇത്തരം കേന്ദ്രങ്ങളില് നിന്നിറങ്ങുന്ന സിനിമകളുടെ പൊതുസ്വഭാവം ഹോളിവുഡ് സിനിമകളുടെ പ്രാദേശിക പതിപ്പുകളാണെന്നതാണ്. ഇന്ത്യയില് ഗൗരവമുള്ള സിനിമകള് ഇത്തരം കേന്ദ്രങ്ങള്‍ക്കുപുറത്താണ് സംഭവിക്കുന്നത്.\nലോകസിനിമയുടെ പ്രധാന കേന്ദ്രം എന്ന നില ഇന്ന് ഹോളിവുഡിനില്ല. ലോകത്തിലെ പല കേന്ദ്രങ്ങളിലും ഇന്ന് സിനിമകള് നിര്‍മ്മിക്കപ്പെടുന്നു. അവയൊന്നും ഹോളിവുഡിന്റെ അനുകരണമല്ല. അതാത് രാജ്യങ്ങളുടെ ഭാഷ, സംസ്‌ക്കാരം, ഭൂമിശാസ്ത്രം എന്നിവയിലുടെ അവ വൈവിധ്യപൂര്‍ണ്ണമാവുന്നു. ഹോളിവുഡിന് കാണാന് കഴിയാത്ത പല പാര്‍ശ്വവല്‍കൃത സംസ്‌ക്കാരങ്ങളെയും നാമതില് കാണുന്നു. എന്നാല് ഹോളിവുഡ് പില്‍ക്കാലത്ത് മറന്നുപോയ ചില ഭൂതകാലസത്യങ്ങളെ വലിച്ചു പുറത്തേക്കിട്ടത് തുടക്കക്കാരനായ ഗ്രിഫിത്തായിരുന്നു എന്നു മറന്നുകൂടാ. ഗ്രിഫിത്ത് പറഞ്ഞത് ആര്‍ക്കും വേണ്ടാത്ത, ഒരര്‍ത്ഥത്തില് സിനിമയുടെതുമാത്രമായ ചില സത്യവിചാരങ്ങളുമായിരുന്നു. അതിനാല് എലിയെപ്പേടിച്ച് ഇല്ലം ചുടുന്ന പോലെ ഗ്രിഫിത്തിനെ പേടിച്ച് ഹോളിവുഡിനെത്തന്നെ മറക്കാനും ശ്രമിക്കുന്നു.\nPosted by വി.മോഹനകൃഷ്ണന്/കാകദൃഷ്ടി at 6:53 AM2comments:\nഓര്‍മ്മയില് ‘ചുദു ദാ’\nചിദാനന്ദ് ദാസ് ഗുപ്ത\n'ബനലതാ സെന് ജീബനാനന്ദനെ തേടിത്തിരയുന്നു' എന്നൊരു വരി മനസ്സിലുടക്കിക്കിടപ്പുണ്ടായിരുന്നു. അയ്യപ്പപ്പണിക്കരുടെ 'ഹുഗ്ലി' എന്ന കവിതയിലെ ഒരു വരി. ജീബനാനന്ദനെപ്പറ്റിയും അദ്ദേഹത്തിന്റെ കവിതകളെപ്പറ്റിയുമൊക്കെ അന്വേഷിച്ചത് ആ വരിയുടെ ചുവടുപിടിച്ചായിരുന്നു. നിരവധി വിവര്‍ത്തനങ്ങള്‍ക്കും വ്യാഖ്യാനങ്ങള്‍ക്കും വിധേയമായിട്ടുള്ളതാണ് പതിനെട്ട് വരികള് മാത്രമുള്ള 'ബനലതാസെന്' എന്ന കവിത. ജീബനാനന്ദന്റെ തന്നെ വിവര്‍ത്തനത്തിനു പുറമേ, പ്രീതിഷ് നന്ദി, ചിദാനന്ദദാസ് ഗുപ്ത തുടങ്ങിയ വലിയൊരു നിര വിവര്‍ത്തകര് ആ കവിത ഇംഗ്ലീഷിലേക്ക് മൊഴി മാറ്റിയിട്ടുണ്ട്. അവരില് ചിദാനന്ദ ദാസ് അദ്ദേഹത്തിന്റെ കവിതകളെ ഗൗരവമായി പഠിക്കുകയും പെന്‍ഗ്വിന് ബുക്‌സിനു വേണ്ടി കവിതകളുടെ ഒരു സമാഹാരം ഇംഗ്ലീഷില് പ്രസിദ്ധീകരിക്കുകയും ചെയ്തു. ചിദാനന്ദദാസിനെ ആദ്ദേഹത്തിന്റെ കവിതകളുടെ ആരാധകനാക്കി മാറ്റിയതില് വിവാഹബന്ധവും വലിയൊരു പങ്കു വഹിച്ചു. ജീബനാന്ദ ദാസിന്റെ സഹോദര പുത്രി സുപ്രിയാദാസിനെയാണ് അദ്ദേഹം വിവാഹം ചെയ്തത്.\nചിദാനന്ദദാസ് ഗുപ്ത വെറുമൊരു വിവര്‍ത്തകനോ, എഡിറ്ററോ മാത്രമായിരുന്നില്ല . ബംഗാളികളുടെ 'ചുദു ദാ' എന്നറിയപ്പെടുന്ന ചിദാനന്ദ ദാസ് ഗുപ്ത ഇക്കഴിഞ്ഞ മെയ് 22 ന് തൊണ്ണൂറാമത്തെ വയസ്സില് അന്തരിച്ചപ്പോള്, അദ്ദേഹം വ്യാപരിച്ച മേഖലകളുടെയും പ്രസ്ഥാനങ്ങളുടെയും സമകാലിക പ്രസക്തിയെക്കുറിച്ചുള്ള ചില ചിന്തകള്‍ക്കു കൂടി അത് കാരണമായി. ഇന്ത്യയിലെഫിലിം സൊസൈറ്റി പ്രസ്ഥാനത്തിന്റെ ആദ്യ പഥികരില് ഒരാളായിരുന്നു അദ്ദേഹം. രണ്ടായിരത്തിലേറെ സിനിമാ ലേഖനങ്ങള്, സിനിമാ സംവിധാനം, സിനിമാ ഗ്രന്ഥങ്ങള് എന്നിങ്ങനെ സിനിമയുമായി ബന്ധപ്പെട്ട മേഖലകളിലാണ് അദ്ദേഹത്തിന്റെ പ്രധാന പ്രവര്‍ത്തനങ്ങളേറെയും നടന്നത്.\n1921 ല് ആസ്സാമിലെ ഷില്ലൊങ്ങിലാണ് മന്മഥനാഥ് ഗുപ്തയുടേയും ശാന്തിലതയുടേയും മകനായി ചിദാനന്ദ ദാസ് ഗുപ്ത ജനിച്ചത്. ക്വിറ്റിന്ത്യാ സമരത്തില് പങ്കെടുത്തുകൊണ്ട് ആദ്യകാലത്ത് രാഷ്ട്രീയ രംഗത്തും അദ്ദേഹം പ്രവര്‍ത്തിക്കുകയുണ്ടായി. കോളേജദ്ധ്യാപനം, പരസ്യ ജോലികള്, പത്രപ്രവര്‍ത്തനം എന്നിങ്ങനെ വിവിധങ്ങളായ ജോലികളിലും ഏര്‍പ്പെട്ടു. 1944 ലാണ് സുപ്രിയാ ദാസിനെ വിവാഹം ചെയ്യുന്നത്. സംവിധായികയും നടിയുമായ അപര്‍ണ സെന് മകളും, നടി കൊങ്കണ സെന് പേര മകളുമാണ്.\nഇന്ത്യയിലെ ഫിലിം സൊസൈറ്റി പ്രസ്ഥാനം അതിന്റെ അമ്പതാം വാര്‍ഷികം ഈയിടെ ആഘോഷിച്ച കാര്യം അധികമാരും അറിയാതെ പോയി. അന്ന് ആദരപൂര്‍വ്വം സ്മരിക്കപ്പെട്ട പേരുകളിലൊന്ന് ചിദാനന്ദ ദാസ് ഗുപ്തയുടേതായിരുന്നു. 1959 ല് ഫിലിം സൊസൈറ്റി ഫെഡറേഷന് രൂപം നല്‍കുന്നതില് സത്യജിത് റേക്കൊപ്പം നിന്നു പ്രവര്‍ത്തിച്ചയാളായിരുന്നു അദ്ദേഹം. അമ്മുസ്വാമിനാഥന്, വിജയമുലെ,റോബര്‍ട്ട് ഹോക്കിന്‍സ്, ദീപേന്ദു പ്രമാണിക്, അബുള്‍ഹസ്സന്, എ. റോയ് ചൗധരി തുടങ്ങിയവരായിരുന്നു മറ്റു പ്രമുഖര്. ഡല്‍ഹി, പാറ്റ്ന, ബോംബെ, റൂര്‍ക്കേ, മദ്രാസ്, കല്‍ക്കട്ട എന്നീ ഫിലിം സൊസൈറ്റികളായിരുന്നു ഫെഡറേഷനിലെ ആദ്യകാല അംഗങ്ങള്. ഫെഡറേഷന്റെ പ്രഥമ ജോയിന്റ് സെക്രട്ടറിമാരിലൊരാള് ചിദാനന്ദ് ദാസ് ഗുപ്തയായിരുന്നു.(1947 ല് തന്നെ രൂപീകരിക്കപ്പെട്ട കല്‍ക്കട്ട ഫിലിം സൊസൈറ്റിയുടെ ജോയിന്റ് സെക്രട്ടറിയും അദ്ദേഹം തന്നെ ആയിരുന്നു)\nവിജയമുലെയായിരുന്നു മറ്റൊരു ജോയിന്റ് സെക്രട്ടറി. സത്യജിത് റേ പ്രസിഡണ്ടും, അമ്മു സ്വാമിനാഥന് വൈസ് പ്രസിഡണ്ടുമായി.\nമദ്രാസില് മികച്ച രീതിയില് പ്രവര്‍ത്തിച്ചു വന്ന മദ്രാസ് ഫിലിം സൊസൈറ്റിയുടെ പ്രതിനിധിയായാണ് അമ്മുസ്വാമി നാഥന് ഫെഡറേഷന് വൈസ് പ്രസിഡണ്ടായത്. ആനക്കര വടക്കത്തെ അമ്മുക്കുട്ടി എന്ന എ. വി. അമ്മുക്കുട്ടി, അമ്മുസ്വാമിനാഥനായത് മദ്രാസ് ഹൈക്കോടതിയിലെ പ്രമുഖ അഭിഭാഷകനായ സുബ്ബരാമസ്വാമിനാഥനെ വിവാഹം കഴിക്കുന്നതോടുകൂടിയാണ്. അമ്മു സ്വാമിനാഥന് കോണ്‍ഗ്രസ്സ് പാര്‍ട്ടിയുടെ സജീവപ്രവര്‍ത്തകയായി സ്വാതന്ത്ര്യ സമരങ്ങളില് പങ്കെടുക്കുകയും മദ്രാസ്സംസ്ഥാനത്തു നിന്നുള്ള രാജ്യസഭാംഗമാവുകയും ചെയ്തു.\nഫിലിം സൊസൈറ്റി ഫെഡറേഷന് രാജ്യത്തിന്റെ വിവിധ ഭാഗങ്ങളുടെ പ്രാതിനിധ്യവും പ്രഗത്ഭരായ ഒരു നേതൃ നിരയുമുണ്ടായിരുന്നു. ഈയൊരു പിന് ബലവും ചിദാനന്ദദാസിനെപ്പോലുള്ളവരുടെ നേതൃത്വപരമായ പങ്കുമാണ് ഇന്ത്യയിലെ ഫിലിം സൊസൈറ്റി പ്രസ്ഥാനത്തിന്റെ വളര്‍ച്ചയിലും, അതുവഴി കലാമേന്മയുള്ള ചിത്രങ്ങള് പ്രേക്ഷകരിലെത്തിക്കുന്നതിലും പ്രധാന പങ്കു വഹിച്ചത്. ഫെഡറേഷന് പില്‍ക്കാലത്ത് വലിയൊരു സംഘടനയായി മാറി. രാജ്യത്തിന്റെ വിവിധ ഭാഗങ്ങളില് റീജിയണല് ഓഫീസുകളുണ്ടായി.\nഫിലിം സൊസൈറ്റി പ്രസ്ഥാനമാണ് ചിദാനന്ദദാസ് ഗുപ്തയെ മികച്ച സിനിമകളിലേക്ക് നയിച്ചതെന്നു പറയാം. ലോക ക്ലാസ്സിക്കുകളുടെ ദൃശ്യാനുഭവത്തിലൂടെയാണ് അദ്ദേഹം സിനിമാ നിരൂപണരംഗത്തെത്തുന്നത്. രണ്ടായിരത്തിലേറെ സിനിമാ നിരൂപണ ലേഖനങ്ങളാണ് അദ്ദേഹത്തിന്റേതായി പുറത്തു വന്നിട്ടുള്ളത്. റായ് സിനിമയെ കര്‍ശന നിരൂപണത്തിന് വിധേയമാക്കുന്ന Cinema of Satyajith Ray (1980) സമഗ്രവും ആധികാരികവുമായ പഠനമായി കണക്കാപ്പെടുന്നു. സത്യജിത് റേയെ ക്കുറിച്ചു തന്നെ Satyajith Ray : An Anthology of statements on Ray and by Ray എന്നൊരു പുസ്തകവും അദ്ദേഹത്തിന്റേതായിട്ടുണ്ട്. Talking about films, The painted face:studies in Indias popular cinemas, Un popular cinema എന്നിവയാണ് ചലച്ചിത്ര സംബന്ധിയായ അദ്ദേഹത്തിന്റെ മറ്റു പുസ്തകങ്ങള് 1957 ല് സത്യജിത് റേയോടൊരുമിച്ച് Indian film Quarterly ആരംഭിച്ചു. ബ്രിട്ടീഷ് സിനിമാ മാസികയായ Sight and sound ല് ചിദാനന്ദ ദാസ് ഗുപ്തയുടേതായി വന്ന ലേഖനങ്ങള് ആഗോളതലത്തില് അദ്ദേഹത്തിന് സിനിമാ നിരൂപകനായി അംഗീകാരം നേടിക്കൊടുക്കുന്നതിനു സഹായകരമായി.\nസംവിധാന രംഗത്തെ ആദ്ദേഹത്തിന്റെ പ്രവര്‍ത്തനങ്ങള് ഏഴ് സിനിമകളിലായി വ്യാപിച്ചു കിടക്കുന്നു.[Portrait ofaCity (1961), The Dance of Shiva (1968),The Stuff Of Steel (1969), Bilet Pherat (1972) Rakhto (1973) Zaroorat Ki Purti (1979),Amodini (1994)] ഇതില് അമോദിനി (1994) എന്ന ചിത്രത്തില് അദ്ദേഹത്തിന്റെ മകളും കൊച്ചു മകളും തന്നെയാണ് പ്രധാന വേഷങ്ങള് കൈകാര്യം ചെയ്തത്. 2004 ലെ ഓസിയന് ഫിലിം ഫെസ്റ്റിവലില് സിനിമക്ക് നല്കിയ സമഗ്ര സംഭാവനകളുടെ പേരില് ചിദാനന്ദ ദാസ് ഗുപ്ത ആദരിക്കപ്പെട്ടു.\n(ദേശാഭിമാനി വാരാന്തപ്പതിപ്പ്/2011ജൂണ്19) http://www.deshabhimani.com/periodicalContent2.php?id=201\nബനലതാസെന്-ഖാലിദ് അഹ്സന്റെ ചിത്രം(1995)\nEvery bird is home, every ri\nver reached the ocean.\nPosted by വി.മോഹനകൃഷ്ണന്/കാകദൃഷ്ടി at 11:30 AM 1 comment:


ഇന്ത്യയുടെ പ്രഥമ പ്രധാനമന്ത്രി ജവഹർലാൽ നെഹ്റുവിന്റെ 130-ാം ജന്മദിനമാണ് ഇന്ന്. ലോകരാജ്യങ്ങൾ ഇന്ത്യയിലർപ്പിക്കുന്ന വിശ്വാസത്തിന് അടിസ്ഥാനമായ മതേതരത്വം, ജനാധിപത്യം, സഹിഷ്ണുത എന്നീ മൂല്യങ്ങളെ വ്യവസ്ഥാപിതമാക്കിയ ദീർഘദർശിയായിരുന്നു നെഹ്റു. കുട്ടികളെ ഏറെ സ്നേഹിച്ച നെഹ്റുവിന്റെ ജന്മദിനം ശിശുദിനമായാണ് രാജ്യം ആചരിക്കുന്നത്.\nസുശക്തമായ, ഇന്ത്യൻ ജനാധിപത്യത്തിന്റെ നട്ടെല്ലായ ഇന്ത്യൻ ഭരണഘടനയ്ക്ക് പരമമായ പ്രാധാന്യം നൽകിയത് നെഹ്റുവാണ്. ഇന്ത്യയുടെ പുരോഗമന സ്വഭാവത്തിന് അടിത്തറ പാകിയത് ജവഹർലാൽ നെഹ്റുവിന്റെ ദീർഘവീഷണത്തോടെയുള്ള നിലപാടുകളായിരുന്നു. മതേതരത്വത്തിന്റെ മഹത്തായ മാതൃകയെ ഉയർത്തിപ്പിടിച്ച മനുഷ്യസ്നേഹിയായിരുന്നു ജവഹർലാൽ നെഹ്റു. പരസ്പര ബഹുമാനത്തിലൂന്നിയ രാഷ്ട്രീയ സംവാദങ്ങളും നിലപാടുകളും ശാസ്ത്രബോധവും നെഹ്റുവിന്റെ സവിശേഷതകളായിരുന്നു. സമൂഹത്തിലെ എല്ലാ വിഭാഗം ജനങ്ങളെയും പരിഗണിച്ചുകൊണ്ട് നയങ്ങൾ രൂപീകരിക്കുന്നതിൽ അഗ്രഗണ്യനായിരുന്നു നെഹ്റു.\nരാഷ്ട്രീയ മണ്ഡലത്തിൽ മാത്രമല്ല, സാമൂഹികവും സാമ്പത്തികവും മതപരവുമായ സമസ്തമണ്ഡലങ്ങളിലും ശാസ്ത്രത്തിന്റെയും യുക്തിബോധത്തിന്റെയും അടിസ്ഥാനത്തിൽ വേണം ജനങ്ങൾ മുന്നോട്ടുപോകാനെന്ന നിലപാടായിരുന്നു ജവഹർലാൽ നെഹ്റുവിന്റേത്. നിയമാനുസാരിത്വം, ബഹുസ്വരത, എല്ലാ രാഷ്ട്രീയ വീക്ഷണങ്ങളെയും ഉൾക്കൊള്ളൽ, സോഷ്യലിസത്തോടുള്ള ആഭിമുഖ്യം, ശാസ്ത്രീയ വീക്ഷണത്തിന്റെ പ്രാധാന്യം എന്നിവയിലധിഷ്ഠിതമായിരിക്കണം ആധുനിക ഇന്ത്യ എന്ന വീക്ഷണമായിരുന്നു നെഹ്റുവിനുണ്ടായിരുന്നത്. മതേതര ബഹുസ്വര ഇന്ത്യ എന്ന സങ്കല്പത്തിന് ശക്തമായ അടിത്തറ അദ്ദേഹത്തിന്റെ ഭരണകാലത്ത് പാകി.\nസോഷ്യലിസ്റ്റ് മൂല്യങ്ങൾക്ക് മുൻതൂക്കമുള്ള ക്ഷേമരാഷ്ട്ര ആശയമാണ് പട്ടിണിയുടെ നടക്കടലിലായിരുന്ന സ്വാതന്ത്ര്യാനന്തര ഇന്ത്യയ്ക്ക് നെഹ്റു വിഭാവനം ചെയ്തത്. ആസൂത്രണ കമ്മീഷൻ, പഞ്ചവത്സര പദ്ധതി, ഐഐടിയും ഐഐഎമ്മും അടക്കമുള്ള ഉന്നത വിദ്യാഭ്യാസ സ്ഥാപനങ്ങൾ, ഡിആർഡിഒ അടക്കമുള്ള പ്രതിരോധ ഗവേഷണ സ്ഥാപനങ്ങൾ, ഐഎസ്ആർഒ ആധുനിക ഇന്ത്യയുടെ അഭിമാനമായ ഈ സ്ഥാപനങ്ങളെല്ലാം നെഹ്റുവിന്റെ സംഭാവനകളാണ്. ഒരു രാഷ്ട്രീയ നേതാവ് എന്നതിനൊപ്പം ധിഷണാശാലിയായ എഴുത്തുകാരനും മികച്ച വാഗ്മിയുമായിരുന്നു ജവഹർലാൽ നെഹ്റു. ‘Glimpses of world history, Discovery of India’ എന്നിവ നെഹ്റുവിന്റെ ധിഷണാശക്തി പ്രതിഫലിക്കുന്ന രചനകളാണ്.\nരാജ്യത്തിന്റെ ഭാവി കുട്ടികളിലാണെന്ന ബോധ്യമുണ്ടായിരുന്ന നെഹ്റു അവരോട് ഏറെ വാത്സല്യം പുലർത്തി. കോട്ടിൽ എന്നും റോസാപ്പൂ ചാർത്തിവരുന്ന അദ്ദേഹത്തെ കുട്ടികൾ\n‘ചാച്ചാജി’ എന്നാണ് വിളിച്ചിരുന്നത്. കുട്ടികളോട് നെഹ്റുവിനുണ്ടായിരുന്ന മമതയും സ്നേഹവും തിരിച്ചറിയുന്ന രാജ്യം അദ്ദേഹത്തിന്റെ ജന്മദിനം ശിശുദിനമായാണ് ആചരിക്കുന്നത്.\nകുട്ടികളെയും പൂക്കളെയുംനെഹ്‌റു എന്നും നെഞ്ചോട് ചേർത്തുവെച്ചു. കുട്ടികളോടുള്ള സ്‌നേഹം ജപ്പാനിലെ കുട്ടികൾക്ക് ആനക്കുട്ടിയെ എത്തിച്ചു കൊടുത്ത കഥയും പ്രസിദ്ധമാണ്.\nഔദ്യോഗിക തിരക്കുകൾക്കിടയിലും ഹോളണ്ട് ,ജർമനി, ജപ്പാൻ തുടങ്ങിയവിടങ്ങളിലെ കുട്ടികൾക്കൊപ്പം സമയം ചെലവഴിക്കാൻ അദ്ദേഹം സമയം കണ്ടെത്തിയിരുന്നു.\nപൂക്കളോടുള്ള ഇഷ്ടം അദ്ദേഹത്തിന്റെ വേഷവലിധാനത്തിലും പ്രതിഫലിച്ചിരുന്നു. തന്റെ കോട്ടിന്റെ ബട്ടൺ ഹോളിൽ ദിവസേന ഒരു ചെമ്പനീർ പൂവ് മൊട്ട് അദ്ദേഹം ധരിച്ചിരുന്നു.


ഏഷ്യാനെറ്റിന്റെ കേബിള് വഴി ഇന്റര്‍നെറ്റ് പദ്ധതി ആഗസ്ത് 16 മുതല് | Asianet to launch Internet over cable - Malayalam Oneindia\n4 min ago അഞ്ചിലങ്കത്തിന് കേരളം: വട്ടിയൂർക്കാവിലും അരൂരിലും മഞ്ചേശ്വരത്തും കലാശപ്പോരാട്ടം, എറണാകുളത്തും ജനവിധി\n42 min ago നിയമസഭാ തിരഞ്ഞെടുപ്പ്: ഹരിയാണയിലും മഹാരാഷ്ട്രയിലും അധികാരം നിലനിർത്താൻ ബിജെപി, മടങ്ങിവരവിന് കോൺഗ്രസ്\nഏഷ്യാനെറ്റിന്റെ കേബിള് വഴി ഇന്റര്‍നെറ്റ് പദ്ധതി ആഗസ്ത് 16 മുതല്\nതിരുവനന്തപുരം: ഏഷ്യാനെറ്റിന്‍െറ കേബിള് വഴി ഇന്റര്‍നെറ്റ് കണക്ഷന് നല്‍കുന്ന പദ്ധതിക്ക് ആഗസ്ത് 16ന് തിരുവനന്തപുരത്ത് തുടക്കം കുറിക്കുമെന്ന് ഏഷ്യാനെറ്റ് സാറ്റലൈറ്റ് കമ്മ്യൂണിക്കേഷന്‍സ് ലിമിറ്റഡ് ചെയര്‍മാന് സി.എം. രാധാകൃഷ്ണന്‍നായര് അറിയിച്ചു.\nഈസംവിധാനം കൊച്ചിയില് ഒക്ടോബറില് ആരംഭിക്കും. ഏഷ്യാനെറ്റ് ഡാറ്റാലൈന് സര്‍വീസ് എന്ന പേരിലാണ് കമ്പനി സ്ഥാപിച്ചിരിക്കുന്നതെന്ന് രാധാകൃഷ്ണന് നായര് പറഞ്ഞു.\nസിംഗ്ടെല്, സിസ്കോ, ജനറല് ഇന്‍സ്ട്രുമെന്റ്, വിപ്രോ, ഫിലിപ്സ് എന്നീ കമ്പനികളുടെ സഹായത്തോടെയാണ് പദ്ധതി നടപ്പിലാക്കുന്നത്. സിംഗ്ടെല് ആണ് കണക്ഷന് നല്‍കുന്നതിനായി ഗേറ്റ്വേ സ്ഥാപിച്ചത്. മറ്റ് കമ്പനികള് ആവശ്യമായ മറ്റ് സാങ്കേതികസഹായങ്ങള് നല്‍കും.\nതിരുവനന്തപുരത്ത് 35,000 പേര്‍ക്കാണ് ഇപ്പോള് ഏഷ്യാനെറ്റ് കേബിള് കണക്ഷനുള്ളത്. ഇവരില് 3500ഓളം പേര് ഇന്റര്‍നെറ്റ് കണക്ഷന് എടുത്തേക്കുമെന്നാണ് കരുതുന്നത്. ഏഷ്യാനെറ്റിന്റെ കണക്ഷന് ഇപ്പോഴുള്ളതിനേക്കാല് പത്തിരട്ടി വേഗതയുണ്ടാവും.\nകമ്പ്യൂട്ടറില്ലാത്തവര്‍ക്കും ഇന്റര്‍നെറ്റ് സൗകര്യം ലഭിക്കുന്നുവെന്നതാണ് തങ്ങളുടെ പദ്ധതിയുടെ സവിശേഷതയെന്ന് രാധാകൃഷ്ണന് നായര് പറഞ്ഞു. ഇന്‍റര്‍നെറ്റ് ലഭിക്കാന് ടി.വി. സെറ്റുകളില് സെറ്റ് അപ്പ് ബോക്സും മോഡവും ഘടിപ്പിക്കേണ്ടിവരും. ഇത് ഒന്നുകില് ദീര്‍ഘകാലാടിസ്ഥാനത്തില് വാടകയ്ക്ക് നല്കുകയോ അല്ലെങ്കില് ഇതിന് വേണ്ടിവരുന്ന ചെലവ് വരിക്കാരില് നിന്ന് തവണകളായി തിരിച്ചുപിടിക്കുകയോ ചെയ്യും.